Insaany hagguthah:kuri erun hoadhuny haarijiy siyaasathuge sababun\nއިންސާނީ ހައްގުތަކުގެ ދާއިރާއިން ކުރިއެރުން ހޯދުނީ ހާރިޖީ ސިޔާސަތުގެ ސަބަބުން!\n23 ފެބްރުއަރީ 2021 - 15:29:27\nއިންސާނީ ހައްގުތަކުގެ ދާއިރާގައި ރާއްޖެއަށް ހޯދުނު ކާމިޔާބުތަކަކީ ރައީސުލްޖުމްހޫރިއްޔާ އިބްރާހިމް މުހައްމަދު ސާލިހްގެ ސަރުކާރުގެ ހާރިޖީ ސިޔާސަތާއި ތަރައްގީގެ ފްރޭމްވޯކްގެ ކާމިޔާބުގެ ސަބަބުން ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nއދ ގެ އިންސާނީ ހައްގުތަކާ ބެހޭ ކައުންސިލްގެ 46 ވަނަ ދައުރުގެ ހައި-ލެވެލް ސެގްމަންޓްގައި މިނިސްޓަރު ޝާހިދު ދެއްވި ވީޑިއޯ މެސެޖްގައި އިންސާނީ ހައްގުތައް ހިމާޔަތްކޮށް، ކުރިއަރުވަން ރާއްޖެ އާއި ރާއްޖެއިން ބޭރުގައި ކުރަމުންދާ މަސައްކަތްތަކަށް އަލިއަޅުއްވާލެއްވިއެވެ.\nއަދި އިންސާނީ ހައްގުތަކުގެ ދާއިރާގައި ރާއްޖެއަށް ހޯދުނު ކާމިޔާބުތަކަކީ ރައީސް ސޯލިހުގެ ސަރުކާރުގެ ހާރިޖީ ސިޔާސަތާއި ތަރައްގީގެ ފްރޭމްވޯކްގެ ކާމިޔާބުކަމަށް ވެސް މިނިސްޓަރު ޝާހިދު ވިދާޅުވި އެވެ. އަދި އެންމެ ފަހުގެ ޔުނިވާސަލް ޕީރިއަޑިކް ރިވިއުގައި ރާއްޖޭގެ އިންސާނީ ހައްގުތަކުގެ ހާލަތު އިތުރަށް ރަނގަޅުކުރުމަށް ގައުމުތަކުން ދީފައިވާ ރެކޮމެންޑޭޝަންތައް ތަންފީޒްކުރުމަށް މަސައްކަތްކުރަމުންދާކަން ފާހަގަކުރައްވައި، އިޤްތިސާދީ، އިޖްތިމާއީ އަދި ސަގާފީ ހައްގުތަކާ ބެހޭ ބައިނަލްއަގްވާމީ މުއާހަދާގެ އޮޕްޝަނަލް ޕްރޮޓޮކޯލް ރާއްޖެއިން ތަންފީޒުކުރިކަންވެސް މިނިސްޓަރު ފާހަގަކުރެއްވިއެވެ.\nއދ ގެ ސްޕެޝަލް ޕްރިސީޖާސް މެންޑޭޓް ހޯލްޑަރުން ރާއްޖެއަށް ޒިޔާރަތްކުރުމަށް ދީފައިވާ ހުޅުވާލެވިފައިވާ ދައުވަތަށް ބަދަލެއް ނާންނަކަމަށާއި، ކުރިއަށް އޮތްތަނުގައިވެސް އެބޭފުޅުންގެ ޒިޔާރަތްތަކަށް ރާއްޖެއިން މަރުހަބާ ކިޔާކަމަށް މިނިސްޓަރު ޝާހިދު ވިދާޅުވިއެވެ.\nމީގެ އިތުރުން ރާއްޖޭގައި ފާހަގަކުރެވޭ އިންސާނީ ހައްގުތަކުގެ މައްސަލަތައް ހައްލުކުރުމަށް ރާއްޖެއިން ކުރަމުންދާ މަސައްކަތްތަކަށްވެސް މިނިސްޓަރު ޝާހިދު ވަނީ އަލިއަޅުވާލާފައެވެ.\nއެގޮތުން އިންސާނީ ވަގުވިޔަފާރި ހުއްޓުވުމާއި، ގާނޫނުގެ ވެރިކަން ނެގެހެއްޓުމާއި އިންތިގާލީ އިންސާފު ގާއިމްކުރުމުގެ އިތުރުން ނުރައްކަލަށް ހުށަހެޅިފައިވާ މުޖްތަމައުގެ ފަރުދުންނަށް ބޭނުންވާ ރައްކާތެރިކަން ކަށަވަރުކުރުމާ ބެހޭ ގޮތުން މިނިސްޓަރު ވާހަކަ ދެއްކެވިއެވެ. އަދި މޫސުމީ ބަދަލުތަކުގެ ސަބަބުން ރާއްޖެއާއި ކުދި ޖަޒީރާ ގައުމުތަކަށް އިންސާނީ ހައްގުތައް ހިމާޔަތްކުރުމުގައި ދިމާވާ އިތުރު ގޮންޖެހުންތަކާ ބެހޭ ގޮތުން މިނިސްޓަރު ވާހަކަ ދެއްކެވިއެވެ.\nއަދި ކޮވިޑް-19ގެ ސަބަބުން ދުނިޔެއަށް ކުރިމަތިވެފައިވާ ގޮންޖެހުންތަކާ ބެހޭ ގޮތުން ވާހަކަ ދައްކަވަމުން، އެ ގޮންޖެހުންތަކުން އަރައިގަތުމުގައި އދ ގެ ޗާޓަރުގައި ކަށަވަރުކޮށްދޭ އިންސާނީ ހައްގުތަކަށް ސަމާލުވުމަށް މިނިސްޓަރު ޝާހިދު ގޮވާލެއްވިއެވެ. އަދި ގޮންޖެހުންތަކުން އަރައިގަތުމަށް ކުރެވޭ މަސައްކަތަކީ އެއްވެސް މީހަކު ބާކީ ވިޔަނުދޭނެ އިޖްތިމާއީ ރައްކާތެރިކަން ކަށަވަރުކުރުމަށް އޮތް ފުރުސަތެއްކަމަށް ވެސް ވިދާޅުވި އެވެ.\nމީގެ އިތުރުން މިނިސްޓަރު ޝާހިދުގެ ވާހަކަ ނިންމަވާލެއްވުމުގެ ކުރިން ފަލަސްތީނުގެ މުސްލިމުންނާއި މިޔަންމާގެ ރޮހިންޔާ މުސްލިމުންނަށް ދިމާވެފައިވާ އިންސާނީ ކާރިސާއާ ބެހޭ ގޮތުން ވެސް ވަނީ ވާހަކަ ދައްކަވާފައެވެ.\nއދގެ އިންސާނީ ހައްގުތަކާ ބެހޭ ކައުންސިލްގެ 46 ވަނަ ބައްދަލުވުން ކުރިއަށްދާނީ 22 ފެބްރުއަރީ އިން 23 މާޗް އަށެވެ. އެކިއެކި އެޖެންޑާ އައިޓަމްތަކުގެ ދަށުން ރާއްޖެއިން 13 އިންޓަވެންޝަނެއް ރާއްޖެއިން މިފަހަރުގެ ސެޝަންގައި ހަދާނެއެވެ.\nއދ ގެ ސްޕެޝަލް ރެޕަޓުއާ 2019 ވަނަ އަހަރު ދިވެހިރާއްޖެއަށް ކުރެއްވި ޒިޔާރަތާ ބެހޭ ރިޕޯޓް އޭނާ މި ސެޝަނަށް ހުށަހަޅުއްވާނެއެވެ. އަދި ރާއްޖެއާ ގުޅޭ ޔޫ.ޕީ.އާރް އައުޓްކަމް ރިޕޯޓް އިންސާނީ ހައްގުތަކާ ބެހޭ ކައުންސިލުން މިފަހަރުގެ ސެޝަންގައި އެޑޮޕްޓް ކުރާނެއެވެ.\nހައި-ލެވެލް ސެގްމަންޓަކީ އިންސާނީ ހައްގުތަކާ ބެހޭ ކައުންސިލްގެ މިއަހަރުގެ ސެޝަންގެ ފުރަތަމަ ސެގްމަންޓެވެ. އަދި ކޮވިޑް-19ގެ ސަބަބުން ދިމާވެފައިވާ ގޮންޖެހުންތަކާއެކު މި އަހަރުގެ ކައުންސިލްގެ ބައްދަލުވުންތައް ކުރިއަށްދާނީ ޖެނީވާގައި ބާއްވާ ބައިތަކުގެ އިތުރުން ވާޗުއަލް އިވެންޓްތަކެއްގެ ގޮތުގައެވެ.\nމިނިސްޓަރު ޝާހިދު އދއިންސާނީ ހައްގުތައް\nއިންސާނީ ހައްޤުތަކާއި ބެހޭ އެންމެ އިސްވެރިޔާ އާ ޝާހިދު ބައްދަލުކުރައްވައިފި


ބޭނުމަކީ މީހުން އިސްލާޙުވިޔަ ނުދިނުމެވެ – DhiSalafiyyah\nދުނިޔޭގެ މީޑިޔާއަކީ ވަކިފަރާތަކަށް ނުޖެހި ޚަބަރު ފަތުރާ ވަޞީލަތްތަކެކޭ ބުނެފިނަމަ އަހަރެން އެވާހަކަ ޤަބޫލެއް ނުކުރާނަމެވެ. ސަބަބުތައް ބައިވަރެވެ. ދުނިޔޭގެ މީޑިޔާއިން އެބަޔަކާ ދެކޮޅަށް ހަނގުރާމަ ކުރަމުންދާ އެއްބަޔަކީ އަހަރެމެންނެވެ. އަހަރެމެންނާ ދެކޮޅަށް ކުރާ ހަނގުރާމަކީ އަހަރެމެން މުސްލިމުންނަށް ވީތީވެ، އަހަރެމެންނަކީ މުވައްޙިދުންނަށް ވީތީވެ، އަހަރެމެން ﷲގެ ޙުކުމްފުޅުތަކާއި އެއިލާހު ފޮނުއްވި މާތް ނަބިއްޔާއަށް ތަބަޢުވުމަށް މަސައްކަތް ކުރާތީ، އަހަރެމެންނާމެދު އެވެރިންގެ ހިތުގައި އޮންނަ ނަފުރަތާއި ޙަސަދަވެރިކަމުގެ ސަބަބުން ކުރާ ހަނގުރާމައެވެ. ބޭނުމަކީ މީހުން އިސްލާޙުވިޔަ ނުދިނުމެވެ. ދުނިޔޭގެ ކުރިމަތީގައި އިސްލާމްދީނަކީ އަނިޔާވެރި، ހަޑި މުޑުދާރު، އެއްވެސް ހަމައެއް ލަމައެއް ނެތް، ބޯދާ ފިކުރުތަކާއި ވިސްނުންތައް ގެންގުޅޭ، ތަހުޒީބު ނުވާ، އަމިއްލަ އަށް ހަދާފައިވާ، މިޒަމާނާ ނުގުޅޭ ދީނެއްކަން ދުނިޔޭގެ ހިތްތަކަށް ވެއްދުމެވެ. ވިސްނާލަބަލާށެވެ. މިކަމާމެދު ވިސްނިވިސްނިހެން ހަމަ ހާމަވެގެންދަނީ ﷲ ގެ ބަސްފުޅުގެ ތެދުކަމެވެ.\n“يُرِيدُونَ لِيُطْفِئُوا نُورَ اللَّهِ بِأَفْوَاهِهِمْ وَاللَّهُ مُتِمُّ نُورِهِ وَلَوْ كَرِهَ الْكَافِرُونَ” (الصف:8)\nމާނައީ: “އެއުރެން އެދެނީ ﷲގެ ނޫރުފުޅު (އެބަހީ އިސްލާމްދީން) އެއުރެންގެ އަނގަތަކުން ފުމެ ނިއްވާލުމަށެވެ. އެހެނެއްކަމަކު ކާފިރުން ކިތަންމެ ނުރުހުންވި ކަމުގައިވިޔަސް ﷲ، އެކަލާނގެ ނޫރުފުޅު ފުރިހަމަކުރައްވާހުއްޓެވެ.”\nއަހަރެންގެ ދީނުގައި ޙަރާމްކުރައްވާފައިވާ ފާފައެއް ނުވަތަ ޖަރީމާއެއް ނުވަތަ ކުށެއް، އަހަރެން ކުރުމުން ކުށްވެރިވާނީ އިސްލާމްދީން ހެއްޔެވެ؟ ނުވަތަ އަހަރެން ހެއްޔެވެ؟ މިއަދު ދުނިޔޭގެ މީޑިޔާގައި މުސްލިމަކު ކުށެއްކޮށްފިނަމަ މުޅި އިސްލާމްދީން ކުށްވެރިވެއެވެ. އެއީ އިސްލާމްދީނުގައި ކިތަންމެ ބޮޑު އަދަބެއް ކަނޑައަޅުއްވާފައިވާ ކަމަކަށް ވީނަމަވެސް ވެއެވެ. އެކަމަކު އެހެން ދީނެއްގެ މީހަކު ކިތަންމެ ބޮޑު ކުށެއް ކުރިޔަސް އޭނާގެ ދީން ކުށްވެރިއެއް ނުވެއެވެ. ކުށްވެރިވަނީ އޭނާއެވެ.\nދުނިޔޭގެ މީޑިޔާއިން އިސްލާމްދީނުގެ ޙަޤީޤަތާ އިދިކޮޅު ތަޞައްވުރު ޢާއްމުކުރުމުގައި ރެއާއި ދުވާލު ޙަރަކާތްތެރިވަމުންދާއިރު، އިސްލާމްދީނުގެ ނޫރުގެ ހުޅުކޮޅު ދުވަހެއް ދުވަހަކަށް ދަނީ ބޮޑުވެ އަލިގަދަވަމުންނެވެ. ސެޕްޓެމްބަރ އެގާރައިގެ ނުވަތަ 9/11ގެ ޙާދިޘާއަށްފަހު ޚާއްޞަކޮށް އެމެރިކާގެ ޚަބަރުފަތުރާ ވަޞީލަތްތަކުން ޢާއްމުކުރީ މިއީ މުސްލިމުން ކުރި ކަމެއް ކަމަށާއި، އިސްލާމްދީނަކީ ޓެރަރިޒަމާއި އަނިޔާވެރިކަމަށް އަދި ލޭ އޮހޮރުވާލުމަށް ގޮވާލާ ދީނެއްކަމަށެވެ. އިސްލާމްދީނުގެ މި ނުބައި ތަޞައްވުރު އެމެރިކާގެ ޢާއްމުންގެ ހިތްތަކަށް ފޯރުމާއެކު، އިސްލާމްދީނުގެ “ނުބައިކަން” އަމިއްލަ ލޮލުން ބަލާލައި އެދީނުގެ “އަނިޔާވެރިކަން” އަމިއްލަ ދުލުން ކިޔާލުމަށްޓަކައި ކީރިތި ޤުރުއާނުގެ އިނގިރޭސި ތަރުޖަމާތައް ހުޅުވާލި އެތައް ނަފްސެއް ތަރުޖަމާތައް ލައްޕާލާފައިވަނީ “ނޫނެކޭ ނޫނެކޭ މިއީއޭ ޙައްޤު ދީނަކީ” މިހެން ހިތުގެ އަޑިން ކިޔާ ޙާލުގައެވެ. އެމެރިކާގެ ތާރީޚުގައި އިސްލާމްވީ ޢަދަދު އެންމެ ގިނަ ވެފައިވަނީ ސެޕްޓެމްބަރު އެގާރައިގެ ޙާދިޘާއަށްފަހުއެވެ.\nﷲ ގެ ނޫރު ދުވަހަކުވެސް ނިއްވާ ނުލެވޭނެއެވެ. އެނޫރުގެ އަލި ޤިޔާމަތާ ޖެހެންދެން ﷲ ތަޢާލާ ދަމަހައްޓަވާނެއެވެ. އެއީ އެއިލާހުގެ ވަޢުދުފުޅެކެވެ. ހަމަކަށަވަރުން ﷲ އެއިލާހުގެ ވަޢުދާ ޚިލާފުވެވޮޑިގެން ނުވެއެވެ.\nދުނިޔޭގެ މީޑިޔާއިން ޚަބަރުތައް ފެތުރުމުގައި ވަކި ފަރާތަކަށް ޖެހިފައިވާކަން ޔަޤީންކޮށްލުމަށްޓަކައި ތިރީގައި މިވާ ނޫސްތަކުން ނަގާފައިވާ ޚަބަރުތަކަށް ބައްލަވާލައްވާށެވެ.


މުސްލިމުންގެ ހައިބަތު – DhiSalafiyyah\n17/09/2011 ތާރީޚްއައްޝައިޚް މުޙައްމަދު ޝަމްޢޫން\nމުސްލިމުން އެއްޚިލާފަތެއްގެ ދަށުގައި އުޅުނު ދުވަސްވަރެވެ. މުސްލިމުންގެ ޚަލީފާ މުޢުތަޞިމް އާދައިގެ މަތިން އޭނާގެ މަޖިލީހުގައި، މުސްތަޝާރުންނާއި ވާހަކަ ދައްކަވަން ހުންނެވި ވަގުތެކެވެ. ކުއްލިއަކަށް މަޖިލީހުގައި ތިބި އެންމެންގެ ލޯތައް ހުއްޓުނީ އޭޝިޔާއިން އައި މީހަކާ ދިމާލަށެވެ. ޚަލީފާއަށް ސަލާމްގޮވުމަށްފަހު، އޭނާ ބުންޏެވެ. ” އޭ މުއުމިނުންގެ އަމީރެވެ. އަޅުގަނޑު މި އައީ ޢައްމޫރިއްޔާއިންނެވެ. އެތަނުގެ ބާޒާރުން އަޅުގަނޑަށް މުސްލިމު އަންހެނަކު ފެނުނެވެ. އެއަންހެންމިހާ ރޫމީންގެ މީހެއްގެ އަތުން އެއްޗެއް ގަތުމަށްޓަކައި އޭނައާއި ވާހަކަދައްކަމުން ދިޔައެވެ. ނަމަވެސް ރޫމީކަލޭގެ، އެ އަންހެންމީހާގެ ވާހަކައަށް އެހާބޮޑު ސަމާލުކަމެއް ނުދީ އެއްޗިހި ގޮވަންފެށިއެވެ. އެއަންހެން މީހާވެސް އޭނާ ގޮވަމުންދިޔަ އެއްޗިއްސަށް ޖަވާބު ދެމުން ދިޔައެވެ. ދެން އެ ރޫމީކަލޭގެ، އެއަންހެންމީހާގެ ކޯތާފަތްމަތީ، ދަތްތައްވެސް ބިންދައިގެންދާފަދަ އެތިފަހަރެއް ޖެހިއެވެ. އެހިނދު އެއަންހެން މީހާ ބާރުއަޑުން ‘އޭ މުޢުތަޞިމެވެ!’ ކިޔާ ގޮވިއެވެ. އެވަގުތު ރޫމީކަލޭގެ އެ ނިކަމެތި އަންހެންމީހާއަށް މަލާމާތްކުރަމުން ބުންޏެވެ. މުޢުތަޞިމަށް ކުރެވޭނީ ކޮންކަމެއްހެއްޔެވެ؟ އޭނާއަށް އަހަންނާހަމައަށް އާދެވޭނީ ކިހިނެއްހެއްޔެވެ؟ އޭ މިހިރަ މޮޔަމީހާއެވެ. މުޢުތަޞިމް ކަޅާއި ހުދުގެ އަހެއްގައި އައިސް ކަލެއަށް ނަޞްރުދީ އެހީތެރިވަންދެން އޭނާގެ އިންތިޒާރުގައި ހުންނާށެވެ. “\nއެ މިހާ މިވާހަކަތައް ކިޔާދީ ނިމުމުން، މުސްލިމުންގެ ޚަލީފާ މުޢުތަޞިމް އޭނައާއި ސުވާލުކުރިއެވެ. އެވަގުތު ކަލޭ ކަންތައްކުރީ ކިހިނެއް ހެއްޔެވެ؟ ޖަވާބުގައި އޭނާ ބުންޏެވެ. އެނުލަފާމީހާގެ ބޯ އޭނާގެ ކަނދުރާއިން ވަކިކުރުމަށްޓަކާ އަޅުގަނޑުގެ ކަނޑި އުރައިން ދެމީމެވެ. ނަމަވެސް ރޫމީންތައް އައިސް އަޅުގަނޑު ވަށާލިއެވެ. ދެން އެއަންހެންމީހާ ކައިރިއަށް ގޮސް، އޭނާގެ އަޑު މުއުމިނުންގެ އަމީރަށް ފޯރުކޮށްދިނުމަށް ވަޢުދުކުރީމެވެ. އެވަގުތު ރޫމީންތައް އަޅުގަނޑުމެންނަށް މަލާމާތް ކުރަމުން ދިޔައެވެ. އެމީހުން ހީކުރަމުންދަނީ އެމީހުންގެ ކިއްލާތަކުގެ އެހީގައި، އަމީރުލް މުޢުމިނީންގެ ހަމަލާތަކުން އެމީހުންނަށް ސަލާމަތްވެވޭނެކަމަށެވެ.\nއޭނާގެ ޖަވާބު އަޑުއެހުމަށްފަހު މުޢުތަޞިމުގެ މޫނު ރަތްވިއެވެ. އަދި ޢައްމޫރިއަޔާއާ ވީ ދިމާލަށް ބެލުމަށްފަހު ބުންޏެވެ. އާދޭހެވެ. އޭ މިނިވަން މުސްލިމު އުޚްތާއެވެ. އިޖާބައަކަށްފަހު އިޖާބައެއްދެމެވެ. ތިބާގެ ހަޅޭކުގެ އަޑު މުޢުތަޞިމަށް އިވިއްޖެއެވެ. އަދި ތިބާއަށް އިޖާބަދީފިއެވެ. މިކަން ރޫމީންނަށް އެނގިގެންދާނެއެވެ. އެހެންބުނުމަށް ފަހު މަޖިލީހުގައި ތިބި މުސްތަޝާރުންގެ މަޝްވަރާއަކަށް އެދުނެވެ. އެމީހުންވެސް ތިބީ މުޢުތަޞިމުފަދައިން އެއަންހެންމީހާގެ ގޮވުމަށް އިޖާބަދިނުމަށް ޢައްމޫރިއްޔާއަށް ދިޔުމަށް ތައްޔާރަށެވެ. އެހިނދު 12000 ކަޅާއި ހުދުގެ އަސްތަކުގައިވާ 12000 މީހުންގެ ލަޝްކަރެއް ތައްޔާރުކުރުމަށް މުޢުތަޞިމު އަމުރުކުރިއެވެ.\nމުޢުތަޞިމު ލަޝްކަރާއިގެން ޢައްމޫރިއްޔާއަށް ގޮސް، އެތަން ފަތަޙަކުރިއެވެ. އަދި އެ އަންހެންމީހާ ޙާޟިރުކުރިއެވެ. އެއަންހެންމީހާ މުޢުތަޞިމަށް ޝުކުރުއަދާކޮށް އޭނާއަށްޓަކައި ކާއިނާތުގެ ވެރި އިލާހަށް ދުޢާކުރިއެވެ. އެހިނދު މުޢުތަޞިމު ބުންޏެވެ. ތިޔަ އުޚްތާއަށް މުޢުތަޞިމު އިޖާބަދީފިހެއްޔެވެ؟ ޖާވާބުގައި އެ އަންހެންމީހާ ބުންޏެވެ. އާދޭހެވެ.\nމިއީ އެދުވަސްވަރު، މުސްލިމުންގެ ހައިބަތާއި ޤުއްވަތު ހުރި މިންވަރެވެ. މުސްލިމު އަންހެނެއްގެ ހަޅޭކުގެ އަޑަށް އަޅުގަނޑުމެންގެ ސަލަފުން ދީފައިވާ އިޖާބައެވެ. ނަމަވެސް މިއަދު ޢިރާޤާއި ފަލަސްޠީނާއި އަދި އެހެންޤައުމުތަކުގައި އުޅޭ މުސްލިމު އުޚްތުންގެ ހަޅޭކުގެ އަޑަށް އިޖާބަދެނީ ފަހެ ކާކުހެއްޔެވެ؟ މިއަދު މުސްލިމުން މިދަނީ ދުނިޔޭގެ އެކި ކަންކޮޅުތަކުގައި ކަތިލެވެމުންނެވެ. މުސްލިމު ކުޑަކުދީންތައް މިދަނީ ޔަތީމުވަމުންނެވެ. އުޚްތުންތައް މިދަނީ ހުވަފަތް ވަމުންނެވެ. ޢާއިލާގެ ހުރިހާ އެންމެންގެ ކުރިމަތީގައި އުޚްތުންގެ ޢިއްފަތްތެރިކަން މިދަނީ ފޭރެމުންނެވެ. މުސްލިމުން މިފަދަ ޙާލަތަކަށް ވެއްޓުނީ ފަހެ ކީއްވެތޯއެވެ؟ ޖަވާބު ވަރަށް ސާފެވެ. މުސްލިމުން އެބައިމީހުންގެ ދީނާއި ދުރަށް ދިޔުމުގެ ސަބަބުންނެވެ. ﷲއާއި އެއިލާހުގެ ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ބަސްފުޅުތަށް ދޫކޮށް، ހަވާނަފްސަށް ތަބަޢަވުމުގެ ސަބަބުންނެވެ. އެބައިމީހުން އެކަކު އަނެކަކަށް ހަނގުރާމަކުރަން ފެށުމުގެ ސަބަބުންނެވެ. ﷲ ތަޢާލާ ވަޙީ ކުރައްވަވާފައިވެއެވެ.\n﴿وَأَطِيعُواْ اللّهَ وَرَسُولَهُ وَلاَ تَنَازَعُواْ فَتَفْشَلُواْ وَتَذْهَبَ رِيحُكُمْ وَاصْبِرُواْ إِنَّ اللّهَ مَعَ الصَّابِرِينَ﴾ [سورة الأنفال 46]\nމާނައީ: “އަދި ﷲއާއި އެއިލާހުގެ ރަސޫލާއަށް ތިޔަބައިމީހުން ކިޔަމަންވާށެވެ. އަދި ތިޔަބައިމީހުން ދެބަސްވެ އަރައިރުން ނުވާށެވެ. (ދެބަސްވެ އަރައިރުންވާނަމަ) ތިޔަބައިމީހުން ފިނޑިވެ، ތިޔަބައިމީހުންގެ ބާރުނެތިގެން ހިނގައިދާނެއެވެ. އަދި ތިޔަބައިމީހުން ކެތްތެރިވާށެވެ. ހަމަކަށަވަރުން ﷲ ވޮޑިގެންވަނީ ކެތްތެރީންނާ އެކުގައެވެ.”\nއެހެންކަމުން މިއުންމަތުގެ ހައިބަތާއި ޤުއްވަތު އަނުބުރާ ގެންނަން ބޭނުންނަމަ އަޅުގަނޑުމެންނަށް އޮތީ ދީނަށް ރުޖޫޢަވުމެވެ. ﷲއާއި އެއިލާހުގެ ރަސޫލާއަށް، ބަހާއި ޢަމަލުން ތަބާވެ އެއިލާހުގެ ދީނަށް ނަޞްރުދިނުމެވެ.ﷲތަޢާލާ ވަޙީކުރައްވަވާފައިވެއެވެ.\n﴿يَا أَيُّهَا الَّذِينَ آمَنُوا إِن تَنصُرُوا اللّهَ يَنصُرْكُمْ وَيُثَبِّتْ أَقْدَامَكُمْ﴾ [سورة محمد 7]\nމާނައީ: ” އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲ(ގެ ދީނަށް) ނަޞްރުދޭކަމުގައިވަނީނާމަ، އެއިލާހު ތިޔަބައިމީހުންނަށް ނަޞްރުދެއްވަވާނެއެވެ. އަދި ތިޔަބައިމީހުންގެ ފައިތިލަތައް ޘާބިތުކޮށްދެއްވަވާނެއެވެ.”


FAM ge 20 bureege imaaraathaai Footboalhaige ithuru2projecteh iulaan kohfi\nއެފްއޭއެމްގެ 20 ބުރީގެ އިމާރާތާއި އިތުރު ދެ ޕްރޮޖެކްޓެއް\nސްކައި ވިންޑް ގުލޯބަލް ކުންފުންޏާއެކު އެއްބަސްވުމުގައި ސައި ކުރުމަށް މިއަދު ބޭއްވި ރަސްމިއްޔާތުގެ ތެރެއިން\nއެފްއޭއެމްގެ މިހާރު ހުރި ބިމުގައި 20 ބުރީގެ އިމާރާތެއް ހަދަން، ދެކުނު ކޮރެއާގެ ސަކައި ވިންޑް ގުލްބޯލް ކުންފުންޏާއެކު މަޝްރޫއުގެ އެއްބަސްވުމުގައި ސޮއި ކޮށްފި އެވެ.\nއެ 20 ބުރީގެ އިމާރާތާއި އިތުރު ދެ ޕްރޮޖެކްޓެއް ހިންގުމަށް ވެސް އެފްއޭއެމުން ވަނީ އެ ކުންފުންޏާއެކު ސޮއި ކޮށްފަ އެވެ. އެއީ ކުޅިވަރު އެކުވެނީގައި ފުޓްސަލްއަށް ހާއްސަކޮށް ހަދާ އިންޑޯ އެރީނާ ހިމެނޭ ހަތަރު ބުރީގެ އިމާރާތާއި ރާއްޖޭގެ އެކި ސަރަހައްދުތަކުގައ 20 ޓާފް ދަނޑު އެޅުމަށް ވެވޭ އެއްބަސްވުމެކެވެ.\nއެފްއޭއެމް މިހާރު ހުރި ބިމުގައި، ހަދާ 20 ބުރީގެ އޮފީސް އިމާރާތް ހަދަނީ ސްކައި ވިންޑް ގުލްބޯލް ކުންފުނީގެ ލޯން އެއްބަސްވުމުގެ ދަށުންނެވެ. އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ގާތްގަނޑަކަށް 17 މިލިއަން ޑޮލަރުގެ ލޯނު އަދާ ކުރާނީ، އިމާރާތް ބޭނުން ކުރަން ފަށާތާ ހަތް އަހަރުގެ ތެރޭ އިންސްޓޯލްމެންޓަށް ބަހާލައިގެން ކަމަށެވެ.\nއެފްއޭއެމްއާއެކު ސްކައި ވިންޑް ގުލޯބަލްއިން ހިންގާ ތިން ޕްރޮޖެކްޓް\nއެފްއޭއެމްގެ މިހާރު ހުރި ބިމުގައި ހަދާ 20 ބުރީގެ އިމާރާތް\nކުޅިވަރު އެކުވެނީގައި ހަތަރު ބުރީގެ އިންޓާ ފުޓްސަލް އެރީ\nރާއްޖޭގެ އެކި ސަރަހައްދުގައި އަޅާ 20 ޓާފް ދަނޑު\n"މައިގަމޑުގޮތެއްގައި 20 ބުރިއަށް ހެދުމުގެ ބޭނުމަކީ، ފުޓްބޯޅަ މިހާރު މިއޮތް ލެވަލްއަށް ވުރެ އެހެން ލެވަލްއަކަށް ހިއްލާލުމަށް މަސައްކަތް ކުރާއިރު ވަރަށް ބޮޑު ފަންޑެއް ބޭނުންވޭ،" ބައްސާމް ވިދާޅުވި އެވެ. "އެހެންވީމަ ގިނަ ފްލޯތައް ރެވިނިއު މޭކް ކުރާނެ ފްލޯތަކަކަށް ވެގެންދާނީ، އެ ފައިސާ ހަރަދު ކުރެވިގެން ދާނީ އިރާދަކުރެއްވިއްޔާ ކުރިއަށް އޮތްތާންގައި ރާއްޖޭގެ ހަމަ މިސަރަހައްދުގެވެސް ފުޓްބޯޅައަށް އޮތް އެންމެ ވަރުގަދަ ތަނަކަށް ހެދުމުގެ މަސައްކަތުގައި،"\nއެފްއޭއެމްގެ އާ އޮފީސް އިމާރާތް ހެދުމުގެ މަސައްކަތް ކުޅިވަރު އެކުވެނީގެ ދެކުނުގެ ހުޅަނގު ފަޅީގައި ދަނީ ކުރިއަށެވެ. އެ އިމާރާތް މި އަހަރު އޭޕްރީލް މަހު ބޭނުން ކުރަން ފެށޭ ވަރަށް މަސައްކަތް ނިންމުމަށް ހަވާލު ކުރީ ޓިބާރޯ ޕްރައިވެޓް ލިމިޓެޑާ އެވެ. ބައްސާމް ވިދާޅުވީ އެ މައްސކަތް ކަނޑައެޅި މުއްދަތުގައި އެ ކުންފުންޏަށް ނިންމާ ނުލެވުނީ މިދިޔަ އަހަރު ފަހު ކޮޅު ކުރި ވިއްސާރައިގެ ސަބަބުން މަސައްކަތް ކުރިއަށް ނުގެންދެވުމުން ކަމަށެވެ. އެހެންނަމަވެސް ސެޕްޓެމްބަރުގައި މަސައްކަތް ނިންމާނެ ކަމަށް އެކުންފުން ޔަގީންކަން ދީފައިވާ ކަމަށެވެ.\nއެ މުއްދަތުގެ ތެރޭގައި މަސައްކަތް ނުނިމިއްޖެ ނަމަވެސް، އޮފީސް އިމާރާތެއް ކުއްޔަށް ނަގައިގެންވިޔަސް އެފްއޭއެމްގެ މިހާރުގެ އިމާރާތް ހުސްކުރުމަށް މަސައްކަތް ކުރާނެ ކަމަށް ބައްސާމް ވިދާޅުވި އެވެ.\nފުޓްސަލް ހާއްސަ އިންޑޯ އެރީނާ ހިމެނޭ އިމާރާތް ހަދަނީ، އެފްއޭއެމްގެ މިނީ ޓާފް ދަނޑުގެ ފަހަތުގައި އޮންނަ ހުސް ބިމުގަ އެވެ. ހަތަރު ބުރީގެ އިމާރާތުގެ ދެ ފަންގިފިލާ ހާއްސަ ކުރުމަށް ހަމަޖެހިފައި ވަނީ، ފުޓްސަލް އަށެވެ. އޭގެ ތެރެއިން އެއް ފުލާގައި އިންޓަނޭޝަނަލް މުބާރާތް ބޭއްވޭ ފެންވަރަށް އިންޑޯ ފުޓްސަލް އެރީނާއެއް ހިމެނޭނެ ކަމަށް އެފްއޭއެމުން ބުންޏެވެ. ފުޓްސަލް އަށް ހާއްސަ ކުރާ އެނެއް ފަންގިފިލާ ބޭނުކުރާނީ ފުޓްސަލްގެ ޓްރޭނިންތަކަށެވެ. ހަތަރު ވަނަ ފަންގިލާ އާއި ގުރައުންޑް ފުލޯ ބޭނުން ކުރާނީ ވިޔާފަރީގެ ބޭނުމަށެވެ. އެއީ ކުއްޔަށް ދީގެން ފައިސާ ހޯދުމަށެވެ.\nއެފްއޭއެމުން ބާއްވާ މޯލްޑިވްސް ފުޓްބޯޅަ އެވޯޑް ހަފުލާގައި، އެފްއޭއެމްގެ 20 ބުރީގެ އިމާރާތުގެ ޑިޒައިނާއި އިންޑޯ ފުޓްސަލް ހާއްސަކޮށް ހަދާ ހަތަރު ބުރީގެ އިމާރުގެ ޑިޒައިން ދައްކާލާނެ ކަމަށް ބައްސާމް ވިދާޅުވި އެވެ. ފުޓްބޯލް އެވޯޑްގެ ހަފުލާ އޮންނާނީ މި އަންނަ އޭޕްރީލް މަހުގެ 18 ވަނަ ދުވަހު އެވެ.\nސްކައި ވިންޑް ގުލޯބަލްއިން އަޅާ 20 ދަނޑުގެ ތެރެއިން ތިން ދަނޑު ހާއްސަ ކޮށްފައި ވަނީ މާލޭ ސަރަހައްދަށެވެ. އެ ތިން ދަނޑަކީ ކުޅިވަރު އެކުވެނީގައި އަޅާ ޓާފް ދަނޑު، ވިލިމާލޭގައި އަޅާ ޓާފް ދަނޑު އަދި، ހުޅުމާލޭގައި ހުޅުވާ ފުޓްބޯޅަ ސްކޫލްގެ ދަނޑެވެ. ބާކީ 17 ދަނޑު އަޅާނީ ރާއްޖޭގެ އެކި ސަރައްހަދުތަކަށް ހާއްސަކޮށްގެން އެކި ރަށްރަށުގަ އެވެ.\nދަނޑުތަކުގައި އަޅާނީ ފީފާ އެޕޫރުވް ކޮލިޓީގެ ޓާފް ދަނޑުތަކެއް ކަމަށާއި ވިނަގަނޑުގެ އިތުރުން ފެންސާއި ލައިޓިން ސިސްޓަމްވެސް ދަނޑުތަކުގައި ހަރުކުރެވިގެން ދާނެ ކަމަށް ބައްސާމް ވިދާޅުވި އެވެ. އޭނާ ވިދާޅުވީ ވިހި ދަނޑުގެ ތެރެއިން ފުރަތަމަ ދަނޑުގެ މަސައްކަތް 77 ދުވަހުގެ ތެރޭ ފެށިގެން ދާނެ ކަމަށެވެ. އަދީ އޭގެ ފަހުން ކޮންމެ މަހަކު ދަނޑެއް ނިންމައި ހުރިހާ ދަނޑެއްގެ މަސައްކަތް 20 މަސް ދުވަހުގެ ތެރޭގައި ނިމިގެންދާނެ ކަމަށް ބައްސާމް ވިދާޅުވި އެވެ.\n"މި 20 ދަނޑު ހެދުމާއެކީގައި އަޅުގަނޑުމެންގެ ވިސްނުން އެބަހުރި ދިވެހި ޕްރިމިއާ ލީގް އަތޮޅު ތެރެއަށް ފުޅާ ކުރުމުގެ ވިސްނުން،" ބައްސާމް ވިދާޅުވި އެވެ. "ގާތްގަނޑކަށް 10 ވަރަކަށް އަހަރުގެ ވިސްނުމަކަށް ވިސްނާފަ އަޅުގަނޑުމެން މިއޮތީ."\nމި ތިން މަޝްރޫ ހިންގުމަށް ފައިސާ ހޭދަ ކުރާނީ 20 ބުރީގެ އިމާރާތުގެ ފްލޯތައް ކުއްޔަށް ދީގެން ލިބޭ ފައިސާއިން ކަމަށް ބައްސާމް ވިދާޅުވި އެވެ.\n"އެންމެ ބޮޑު ކަމަކަށް އަންނާނީ ރީޕޭ ކުރާނީ ކިހިނެއްތޯ، އަޅުގަނޑުމެންގެ މި 20 ބުރީގެ އިމާރާތުންވެސް މުޅި ޕްރޮޖެކްޓަށް ކުރާ ހޭދަ އަޅުގަނޑުމެންނަށް ރިކަވާ ކުރެވޭނެ،" ބައްސާމް ވިދާޅުވި އެވެ.


ތާވަލުގެ އެއްވަނައަށް މާޒިޔާ ޖެހިލީ 3-0 ގެ ނަތީޖާއަކުން ސަސް...\nސަސް ބަލިކޮށް މާޒިޔާ އެއްވަނައަށް\nސަސް އަތުން މާޒިޔާ މޮޅުވީ 3-0 ގެ ނަތީޖާއަކުން\nތާވަލުގެ އެއްވަނައަށް މާޒިޔާ ޖެހިލީ 11 ޕޮއިންޓާއެކު\nކ. މާލެ | 10 ޖެނުއަރީ 2021 | އާދީއްތަ 18:38 | 1,923\nމާޒިޔާ އާއި ސަސް ބައްދަލުކުރި މެޗުގެ ތެރެއިން: މި މެޗުން މާޒިޔާ މޮޅުވީ 3-0 ން - އެފްއޭއެމް\nދިރާގު ދިވެހި ޕްރިމިއާ ލީގުގައި އާދީއްތަ ދުވަހުގެ ހަވީރު ސުޕަ ޔުނައިޓެޑް ސްޕޯޓްސް (ސަސް) ފަސޭހަކަމާއެކު ބަލިކޮށް ތާވަލުގެ އެއްވަނައަށް އެންމެ ފަހުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން ޖެހިލައިފިއެވެ.\nގައުމީ ފުޓްބޯޅަ ދަނޑުގައި ކުޅުނު މި މެޗުން މާޒިޔާ މޮޅުވީ 3-0 ގެ ނަތީޖާއަކުންނެވެ. މި މެޗަކީ މާޒިޔާއާ ދާދި ފަހުން ހަވާލުވި ސާބިއާގެ ކޯޗު ރިސްޓޯ ވިޑަކޮވިޗް އެ ޓީމަށް އިރުޝާދުދިން ފުރަތަމަ މެޗެވެ.\nމި މެޗުގައި މާޒިޔާއިން މޮޅު ކުޅުމެއް ދެއްކިއިރު، އެ ޓީމުން ތިން ލަނޑުވެސް ކާމިޔާބުކޮށްފައިވަނީ ފުރަތަމަ ހާފުގައެވެ. އެގޮތުން މެޗުގެ 17 ވަނަ މިނެޓުގައި ހިލޭ ޖެހުމަކުން މިޑްފީލްޑަރު މުޙައްމަދު އުމެއިރު ވަނީ މާޒިޔާއަށް ލީޑު ނަގައިދީފައެވެ. އަދި އޭގެ ފަހުން މެޗުގެ 31 ވަނަ މިނެޓުގައި ބިދޭސީ ފޯވާޑް ކޮނޭލިއަސް ސްޓެވާޓް (ކޯނޭ) ކާމިޔާބުކުރި ރީތި ލަނޑުން މާޒިޔާއިން ވަނީ ލީޑު ފުޅާކޮށްފައެވެ. އަދި ފުރަތަމަ ހާފު ނިމެން ހަތަރު މިނެޓަށް ވެފައި ވަނިކޮށް ކައުންޓަ އެޓޭކެއްގައި ކޯނޭ ވަނީ މާޒިޔާގެ ތިންވަނަ ލަނޑު ޖަހާފައެވެ.\nދެވަނަ ހާފުގައި ސަސްއިން ކުޅުން ރަނގަޅުކުރިއިރު، މި ހާފު ފަށައިގެން ހަތްވަނަ މިނެޓުގައި އެ ޓީމުގެ ޑިފެންޑަރު އަޙްމަދު އައިހަމަށް ވަނީ ލަނޑެއް ޖަހަން ހުސް ފުރުސަތެއް ލިބި ބޭކާރުވެފައެވެ. އެގޮތުން މާޒިޔާގެ ގޯލްކީޕަރު ކައިރިން ނައްޓާލުމަށްފަހު އައިހަމް ފޮނުވާލި ބޯޅަ ގޯލު ރޮނގުމަތިން ސަލާމަތްކޮށްފައިވަނީ ބިދޭސީ ޑިފެންޑަރު ޕީޓާ ޕްލަނިޗެވެ.\nއޭގެ ފަހުން މި ހާފުގައި ދެ ޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔައިރު، މެޗުގެ 82 ވަނަ މިނެޓުގައި މާޒިޔާގެ މިޑްފީލްޑަރު ހަމްޒާ މުޙައްމަދު (ހަމްޕު) ފޮނުވާލި ހަމަލާއެއް ސަސްގެ ބިދޭސީ ގޯލްކީޕަރު މިރްޒޮހިދު މަމަކްތޯނޯފް ވަނީ ދިފާއުކޮށްފައެވެ. އަދި މެޗު ނިމެން މިނެޓަކަށް ވެފައި ވަނިކޮށް މާޒިޔާގެ ކެޕްޓަން އަސަދުﷲ އަބްދުﷲ ނުރައްކާތެރި ހަމަލާއެއް ފޮނުވާލިއިރު، އެ ހަމަލާ ދިޔައީ ގޯލުގެ އަރިމަތީ ދަނޑި ކައިރިން ބޭރަށެވެ.\nމެޗަށްފަހު މާޒިޔާގެ ކޯޗު ވިޑަކޮވިޗް ބުނީ އޭނާ ބޭނުންވި ކުޅުން ފެނުނީ ފުރަތަމަ ހާފު ކަމަށާއި، ދެވަނަ ހާފުގައި އެކި ކަހަލަ އުނދަގޫތަކެއް ހުރުމުން މައްސަލަތަކެއް ދިމާވި ކަމަށެވެ. އެކަމަކު ދެ ދުވަހެއް ވަރު ފަރިތަކޮށްގެން ބޭނުންވާ ފެންވަރަށް ގެންދަން އުނދަގޫވާނެ ކަމަށްވެސް ބުންޏެވެ.\nސަސްގެ ކޯޗު އަޙްމަދު ނާޝިދު (ނާދު) ބުނީ މެޗުން ބަލިވުމުގެ އެންމެ ބޮޑު އެއް ސަބަބަކީ ފުރަތަމަ ހާފު ދަށްކޮށް ދިއުން ކަމަށެވެ. އަދި މެޗަށް ނުކުތީ ބައެއް ކުޅުންތެރިން އަނިޔާނުވެ، ކާޑު ދައްކާފައި ތިބި ކުޅުންތެރިން ކާޑެއް ނުހޯދާ މެޗުން ސަލާމަތްވުމަށް ކަމަށާއި، އެކަން ޕްލޭނާ އެއްގޮތަށް ދިޔަ ކަމަށްވެސް ބުންޏެވެ.\nމި މޮޅާއެކު ތާވަލުގެ އެއްވަނައަށް މާޒިޔާ ޖެހިލީ ކުޅުނު ފަސް މެޗުން ލިބުނު 11 ޕޮއިންޓާއެކުއެވެ. ދެވަނައަށް ވެއްޓުނު ވެލެންސިއާއަށްވެސް ފަސް މެޗުން 11 ޕޮއިންޓް ލިބިފައިވާއިރު، މާޒިޔާއަށް ކުރި ލިބެނީ ފައިދާ ލަނޑުންނެވެ. އަދި އާދީއްތަ ދުވަހުގެ ހަވީރު މާޒިޔާ އަތުން ބަލިވި ސަސް އޮތީ ތާވަލުގެ ފަސްވަނައިގައި ފަސް މެޗުން ހަ ޕޮއިންޓާއެކުއެވެ.


AFC CUP: Valencia in varugadha Mohan Bagan hifahahttaifi\nއޭއެފްސީ ކަޕް: ވެލެންސިއާ އިން ވަރުގަދަ މޯހަން ބާގަން ހިފަހައްޓައިފި\nމޯހަން ބާގަން އޮތީ އިންޑިއަން ސުޕާ ލީގުގެ ޕޮއިންޓް ތާވަލުގެ ދެވަނައިގައި\nމޯހަން ބާގަން އިން އެޓީމުގެ މުހިންމު ހަ ކުޅުންތެިރން މި މެޗުގައި ބޭނުންނުކުރޭ\nމޯހަން ބާގަން އަދި ވެލެންސިއާ ކުޅޭ ދެވަނަ ލެގު އޮންނާނީ މި މަހު 28 ގައި އިންޑިއާގައި\nކ. މާލެ | 21 ފެބްރުއަރީ 2017 | އަންގާރަ 23:46 | 2,187\nވެލެންސިއާ އާއި މޯހަން ބާގަން ބައްދަލުކުރި މެޗުގެ ތެރެއިން - މުހައްމަދު ޝަރުހާން\nއޭއެފްސީ ކަޕްގެ ޕްލޭއޮފް ސްޓޭޖުގައި ރާއްޖޭގެ ވެލެންސިއާ އިން އިންޑިއާ ސުޕާ ލީގުގެވަރުގަދަ މޯހަން ބާގަން ހިފަހައްޓައިފި އެވެ.\nއަންގާރަ ދުވަހު ހަވީރު ކުޅުނު މި މެޗު މޯހަން ބާގަންއާ ވާދަކޮށް ވެލެންސިއާ އިން މެޗު އެއްވަރުކުރީ 1-1 ގެ ނަތީޖާއިންނެވެ.\nގަލޮޅު ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށްގެން ރަނގަޅަށް ކުޅުނީ މޯހަން ބާގަން އެވެ. އެގޮތުން އެޓީމުން ދިޔައީ ވެލެންސިއާގެ ހާފަށް ބާރުބޮޑުކޮށް ލަނޑު ޖެހުމަށް ރަނގަޅު ފުރުސަތުތައް ތަނަވަސްކުރަމުންނެވެ.\nމެޗުގައި ފުރަތަމަ ލަނޑު ޖަހާ ލީޑު ނެގީ މޯހަން ބާގަން އިންނެވެ. މި ލަނޑު 06 ވަނަ މިނެޓުގައި އެޓީމަށް ކާމިޔާބުކޮށްދިނީ ޑަފީ އެވެ. މި ލަނޑަށްފަހުވެސް މޯހަން ބާގަން އިން ދިޔައީ ވެލެންސިއާގެ ގޯލަށް ނުރައްކާ ކުރަމުންނެވެ. އެހެންނަމަވެސް ވެލެންސިއާ އިން ވަނީ ބައިކޮޅަށް ލަނޑެއް ވަނެނުދިނުމަށް ބުރަ މަސައްކަތްކޮށްފައެވެ.\nފުރަތަމަ ހާފްގެ ވަކި ހިސާބަކުން ވެލެންސިއާ އިން ވަނީ މެޗުގެ ކޮންޓްރޯލް ހޯދާފައެވެ. އެގޮތުން އެޓީމުން ވަނީ މޯހަން ބާގަން ހާފަށް ބާރުބޮޑުކޮށް ލަނޑު ޖެހުމަށް ގިނަ ފުރުސަތުތައް ތަނަވަސްކޮށްފައެވެ.\nފުރަތަމަ ހާފް ނިމުނީ 0-1 ގެ ނަތީޖާއިން ވެލެންސިއާގެ މައްޗަށް މޯހަން ބާގަން އިން ކުރިހޯދައިގެންނެވެ.\nދެވަނަ ހާފް ފެށިގެން ރަނގަޅު ކުޅުމެއް ދެއްކީ މޯހަން ބާގަން އިންނެވެ. އެގޮތުން އެޓީމަށް ވަނީ ލަނޑު ޖެހުމަށް ގިނަ ފުރުސަތުތައް ލިބިފައެވެ. އެހެންނަމަވެސް ވެލެންސިއާގެ ގޯލު ކީޕަރު މުހައްމަދު ފައިސަލް ވަނީ މޯހަން ބާގަން އިން ފޮނުވާލި ބޯޅަތައް ހުށިއާރުކަމާއެކީ ދިފާއުކޮށްފައެވެ.\nމެޗުގެ ފަހު 30 ވަރަކަށް މިނެޓު ވެލެންސިއާ އިން މެޗުގެ ފުރިހަމަ ކޮންޓްރޯލް ހޯދިއިރު، އެޓީމު ވަނީ ކުރިޔަށް ޖެހި މޯހަން ބާގަން އޭރިޔާ ތެރޭގައި ބޯޅަ ގެންގުޅެ އެޓީމުގެ ގޯލަށް ނުރައްކާކޮށްފައެވެ.\nމެޗުގެ ނަތީޖާ ވެލެންސިއާ އިން ހަމަހަމަކުރީ 71 ވަނަ މިނެޓުގައި އެޓީމަށް ލިބުނު ޕެނަލްޓީ އަކުން ބިދޭސީ ކުޅުންތެރިޔާ ގޮޑްފްރޭ ވެސް އޮމޫޑޫ އެވެ. މި ޕެނަލްޓީ ވެލެންސިއާ އަށް ލިބުނީ މޯހަން ބާގަންގެ ޕެނަލްޓީ އޭރިޔާ ތެރެއިން އެޓީމު ކުޅުންތެރިޔެއްގެ އަތުގައި ބޯޅައިން ޖެހުމުންނެވެ.\nމި ލަނޑަށްފަހުވެސް ލީޑު ނަގަންވެސް ގިނަ ފުރުސަތުތަކެއް ވެލެންސިއާ އަށް ވަނީ ލިބި ބޭކާރުވެފައެވެ. އެގޮތުން ވެސްޓް އަށް ޕެނަލްޓީ އޭރިޔާ ތެރެއިން މުޅިން ހުހަށް ލިބުނު ފުރުސަތު ހިމެނެއެވެ. އެހެންނަމަވެސް ލީޑު ނެގުމަށް ވެލެންސިއާ ވަނީ ނުކުޅެދިފައެވެ.\nވެލެންސިއާ އަދި މޯހަން ބާގަން ބައްދަލުކުރާ ދެވަނަ ލެގުގެ މެޗު އޮންނާނީ އިންޑިއާގައި މި މަހު 28 ވަނަ ދުވަހު އެވެ. މޯހަން ބާގަން އިން ވެލެންސިއާއާ ދެކޮޅަށް ރާއްޖޭގައި ކުޅުނު މެޗުގައި އެޓީމުގެ މުހިންމު ހަ ކުޅުންތެރިން ބޭނުންނުކުރެއެވެ. އެހެންނަމަވެސް ކުރިޔަށް އޮތް މެޗުގައި އެ ކުޅުންތެރިން ބޭނުންކުރާނެ ކަމަށް ބެލެވެއެވެ. މޯހަން ބާގަން އޮތީ އިންޑިއަން ސުޕާ ލީގުގެ ޕޮއިންޓް ތާވަލުގެ ދެވަނައިގައެވެ.


2022 ޖޫން 14-16 އަށް ކޮރޮސްރޯޑްސް މޯލްޑިވްސް އަދި ޕެރެޑައިސް އައިލެންޑް ރިޒޯޓް އެންޑް ސްޕާގައި މިމިނިސްޓްރީއާއި ވޯލްޑް ޓޫރިޒަމް އޮގަނައިޒޭޝަން (ޔޫ.އެން.ޑަބްލިޔު.ޓީ.އޯ) އާއި ގުޅިގެން ބޭއްވުމަށް ހަމަޖެހިފައިވާ އިވެންޓުތަކުގެ ދަތުރުތައް ކޮށްދިނުން.\n2022 ޖޫން 14-16 އަށް ކޮރޮސްރޯޑްސް މޯލްޑިވްސް އަދި ޕެރެޑައިސް އައިލެންޑް ރިޒޯޓް އެންޑް ސްޕާގައި މިމިނިސްޓްރީއާއި ވޯލްޑް ޓޫރިޒަމް އޮގަނައިޒޭޝަން (ޔޫ.އެން.ޑަބްލިޔު.ޓީ.އޯ) އާއި ގުޅިގެން ބޭއްވުމަށް ހަމަޖެހިފައިވާ އިވެންޓުތަކުގެ ދަތުރުތައް ކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މި މަސައްކަތް ކުރުމަށް ޝަޢުޤުވެރިވެލައްވާ ފަރާތްތަކުން ތިރީގައި މިދަންނަވާ ގަޑިއަށް މި މިނިސްޓްރީއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަދި މި މަސައްކަތާއި ގުޅިގެން މަޢުލޫމާތު ދިނުމުގެ ބައްދަލުވުމެއް 02 ޖޫން 2022 ވާ ބުރާސްފަތި ދުވަހުގެ 10:00 ގައި މިމިނިސްޓްރީގައި ބޭއްވުމަށް ވަނީ ހަމަޖެހިފައެވެ.\n06 ޖޫން 2022 (ހޯމަ)\nމިނިސްޓްރީ އޮފް ޓޫރިޒަމް (ވެލާނާގެ،5ވަނަ ފަންގިފިލާ)\nބީލަންހުށަހެޅުމާއި ގުޅޭ ޢާންމު އިރުޝާދު، މަޢުލޫމާތު ކަރުދާސް އަދި ބީލަން ހުށަހަޅަންޖެހޭ ފޯމް ސެޓް މި އިޢުލާނާއި އެކު އެއްކަރުދާސްކޮށްފައި ވާނެއެވެ.\nއިޢުލާނާގުޅޭ އިތުރު މަޢުލޫމާތު ބޭނުންފުޅުވާ ފަރާތްތަކުން 05 ޖޫން 2022 ވާ އާދީއްތަ ދުވަހުގެ 12:00 ގެ ކުރިން މިނިސްޓްރީގެ އީމެއިލް [email protected] އެޑްރެހަށް މެއިލް ކުރެއްވުން އެދެމެވެ.\nޕަބްލިޝްކުރި ތާރީޚު: 30 މޭ 2022\nޕަބްލިޝްކުރި ގަޑި: 14:02\nސުންގަޑި: 06 ޖޫން 2022 11:00\n- General Information Sheet for Bidders


Mohamed Shafiu: ހާރުކެއުން\nރޯދަވެރިޔާ ހާރުކެއުން އެއީ ސުންނަތްވެގެންވާ ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. " تَسَحَّرُوا فَإِنَّ فِي السَّحُورِ بَرَكَة" (رواه البخاري ومسلم) މާނައީ: "ތިޔަބައިމީހުން ހާރު ކާށެވެ. ފަހެ ހަމަކަށަވަރުން ހާރުކެއުމުގައި ބަރަކާތްތެރި ކަމެއްވެއެވެ."\n(إِنَّ فَصْلَ مَا بَيْنَ صِيَامِنَا وصِيَامِ أَهْلِ الْكِتَابِ أَكْلَةُ السَّحَر) (رواه مسلم) މާނައީ: "އަހަރެމެންގެ ރޯދައާއި ފޮތުގެ އަހުލުވެރިންގެ (އެބަހީ؛ ޔަހޫދީންނާއި ނަޞާރާއިންގެ) ރޯދައާއި ދެމެދުގައިވާ ތަފާތަކީ ހާރުކެއުމެވެ."\nއަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. "السَّحُورُ أَكْلُهُ بَرَكَةٌ فَلاَ تَدَعُوهُ، وَلَوْ أَنْ يَجْرَعَ أَحَدُكُمْ جُرْعَةً مِنْ مَاءٍ، فَإِنَّ اللهَ وَمَلاَئِكَتَهُ يُصَلُّون عَلَى الْمُتَسَحِّرِين" (رواه أحمد، وحسنه الألباني)\nމާނައީ: "ހާރަކީ ބަރަކާތް ލިބިގެންވާ ކެއުމެކެވެ. އެހެންކަމުން އެކަން ދޫކޮށް ނުލާށެވެ. އެއީ ހަމައެކަނި ފެން ކޯވަރެއް ބޯލުން ކަމުގައި ވިޔަސްމެއެވެ. ފަހެ ހަމަކަށަވަރުން ﷲ ގެ ރަޙުމަތް ހާރުކާ މީހުންގެ މައްޗަށް ހުއްޓެވެ. އަދި އެއިލާހުގެ މަލާއިކަތުންވެސް އެބައިމީހުންނަށް ރަހުމަތް ލެއްވުމަށް އެދި ދުޢާކުރެއެވެ."\nހާރުކެއުން ލަސްކޮށްލުންވެސް ސުންނަތްވެގެންވެއެވެ. عَنْ أَنَسِ بْنِ مَالِكٍ، أَنَّ زَيْدَ بْنَ ثَابِتٍ، حَدَّثَهُ: " أَنَّهُمْ تَسَحَّرُوا مَعَ النَّبِيِّ صَلَّى اللهُ عَلَيْهِ وَسَلَّمَ، ثُمَّ قَامُوا إِلَى الصَّلاَةِ، قُلْتُ: كَمْ بَيْنَهُمَا؟ قَالَ: قَدْرُ خَمْسِينَ أَوْ سِتِّينَ "، يَعْنِي آيَةً (رواه البخاري) އަނަސް ރަޟިޔަ ﷲ ޢަންހު ޒައިދު ބުނު ޘާބިތުގެ އަރިހުން ރިވާކުރައްވާފައިވެއެވެ. އެކަލޭގެފާނު ވިދާޅުވިއެވެ. މާތް ނަބިއްޔާ ޞައްލަ ﷲ ޢަލައިހި ވަސައްލަމަ ތިމަންމެންނާއެކުގައި ހާރު ފަރީއްކުޅުވިއެވެ. އެއަށްފަހު ނަމާދު ކުރެއްވުމަށް ތެދުވެވަޑައިގަތެވެ. އަނަސްގެފާނު ވިދާޅުވިއެވެ. ތިމަންކަލޭގެފާނު ސުވާލުކުރެއްވީމެވެ. ހާރު ކޭންބެއްލެވުމާއި ބަންގިޔާ ދެމެދުގައިވީ ކިހާ ވަގުތުކޮޅެއް ތޯއެވެ؟ ވިދާޅުވިއެވެ. ފަންސާހަކަށް ނުވަތަ ފަސްދޮޅަހަކަށް އާޔަތް ކިޔައިލެވޭހާ ވަގުތުކޮޅެކެވެ.\nއަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. "لاَ تَزَالُ أُمَّتِي بِخَيْرٍ مَا عَجَّلُوا الإِفْطَارَ وَأَخَّرُوا السُّحُورَ" (رواه أحمد) މާނައީ: "ރޯދަވީއްލުން އަވަސްކޮށް އަދި ހާރުކެއުން ލަސްކުރާހާ ހިނދަކު ތިމަން ކަލޭގެފާނުގެ އުއްމަތް ހެއުކަމުން ފިލައި ނުދާނެއެވެ."\nPosted by Mohamed Shafiu at 12:35 PM\nLabels: ހާރުކެއުން, ރޯދަ, ރޯދަހިފުން, މުޙައްމަދު ޝާފިޢު ބިން ޢަބްދުލްޣަފޫރު


Covid-19: Jaluthakun Negi Hurihaa Sunkeh (Sample) Nassi - Vaguthu\n11 މަސް ކުރިން ( މެއި 19, 2020 )\nގައިދީންގެ ސުންކު ނަގަނީ - ފޮޓޯ: ކަރެކްޝަންސް\nހަލުވިކަމާއިކު ރާއްޖޭގައި ކޮވިޑް-19 ފެތުރެމުންދާ މި ދަނޑިވަޅުގައި ޖަލުތަކަށް މި ވައިރަހުގެ އަސަރުކޮށްފައިވޭތޯ ބެލުމަށް، އައްސޭރި ޖަލުންނާއި މާލެ ޖަލުން ހޮނިހިރު ދުވަހު ތަރުތީބެއް ނެތި (ރެންޑަމްކޮށް) ނެގި ހުރިހާ ސުންކެއް (ސާމްޕަލްއެއް) ނައްސި (ނެގެޓިވް) ވެއްޖެ އެވެ.\nމިކަން ހާމަކޮށް ކަރެކްޝަނަލް ސާވިސް އިން ވިދާޅުވީ، އައްސޭރި ޖަލުން 25 ޤައިދީން އަދި އޮފިސަރުންނާއި މުވައްޒަފުންގެ ތެރެއިން 12 މީހެއްގެ ސުންކު ނަގާފައިވާ ކަމަށެވެ. އަދި މާލެ ޖަލުން 15 ގައިދީއަކާއި، އެ ޖަލުގައި މަސައްކަތްކުރާ 20 މީހެއްގެ ސުންކު ނަގާފައިވާ ކަމަށް ވެސް އެ އިދާރާއިން ވިދާޅުވިއެވެ.\nކަރެކްޝަނަލް ސާވިސް އިން ވިދާޅުވީ، މި ދެ ޖަލުން ޖުމްލަ 72 ސުންކު ނެގުމުގައި ބަލައިފައިވަނީ ވަކި ޔުނިޓް ތަކުގެ ތެރެއިން ހޮވާލެވޭ ޤައިދީންނާއި، ތަފާތު އެކި ދާއިރާތަކުގައި މަސައްކަތްކުރާ އޮފިސަރުންނަށް ކަމަށެވެ.\nއައްސޭރި ޖަލުންނާއި މާލެ ޖަލުން ނެގި ސުންކުތައް ނައްސިވެފައިވާއިރު، މީގެ ކުރިން މާފުށީ ޖަލުން ވެސް ވަކި ތަރުތީބެއް ނެތި ނެގި 38 ސުންކެއްގެ ނަތީޖާ ވަނީ ކޮވިޑް-19 އަށް ނައްސިވެފައެވެ.\nމާލެ ސަރަޙައްދަށް ކޮވިޑް-19 ގެ ނުރައްކާ ބޮޑުވެފައި ވާއިރު ރާއްޖެއިން ކޮވިޑް-19 ޖެހުނު މީހުންގެ ޖުމްލަ އަދަދު މިހާރު ވަނީ 1106 އަށް އަރާފައެވެ. އޭގެތެރެއިން ގިނަ މީހުންނަކީ މާލެ ސަރަޙައްދުން މި ބަލި ޖެހުނު މީހުންނެވެ.\nރާއްޖެއިން މި ބަލި ޖެހުނު މީހުންގެ ތެރެއިން މިހާތަނަށް 74 މީހަކު ރަނގަޅުވެފައި ވާއިރު ކުރިން އައިސީޔޫގައި ފަރުވާދިން ފަސް މީހުންގެ ހާލު ރަނގަޅުވެ ވޯޑަށް ބަދަލުކޮށްފައިވާ ކަމަށް އެޗްޕީއޭއިން ވިދާޅުވެއެވެ.\nރާއްޖެއަކީ ދެކުނު އޭޝިއާ ސަރަޙައްދުން ހަތަރުވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވެފައިވާ ޤައުމެވެ.\nމެއި 19, 2020 04:43\nމިފަހަރު ރައީސް ޔާމީނު ހަނިގޮތަކުން ތިސަލާމަތްވީ! ﷲއަށް ޙަމްދު ކު ރަން


Positive vi fahun fili meehunge therein ekaku nufeney\nޕޮޒިޓިވްވީ ފަހުން ފިލި މީހުންގެ ތެރެއިން އެކަކު އަދިވެސް ނުފެނޭ\nރައްކާތެރިކަމަށްޓަަކައި މާސްކް އަޅާފައިވާ ބިދޭސީއެއް: ޕޮޒިޓިވްވީ ފަހުން ފިިލި ހަތް ބިދޭސީންގެ ތެރެއިން އެކަކު އަދިވެސް ނުފެނޭ --\nކޮވިޑް-19 އަށް ޕޮޒިޓިވްވެފައިވަނިކޮށް ފިލި މީހުންގެ ތެރެއިން މިހާތަނަށް ފެނިފައިނުވާ ދެ މީހުންގެ ތެރެއިން އެކަކު ފުލުހުން ހޯދާފައިވާ ކަމަށް އެންއީއޯސީން ބުނެފި އެވެ.\nއެ މީހުންގެ ތެރެއިން ހަތަރު މީހަކު ފުލުހުން ވަނީ ހޯދާފައެވެ. އަދި އެތަނުން އެކަކު ހޯދަމުންދަނިކޮށް އޭނާ އޮތީ ޓްރީޓޮޕް ހޮސްޕިޓަލްގައި ވެންޓިލޭޓަރުގައިކަން ވަނީ އެނގިފައެވެ. އަދި ނުފެނިވާ ތިން މީހުންގެ ތެރެއިން އެކަކު އިއްޔެ ވަނީ ހޯދާފައެވެ.\nއެންއީއޯސީން މިރޭ ބުނީ ފިލައިގެން އުޅޭ ދެ މީހުންގެ ތެރެއިން އެކަކު މިހާރު ހޯދާފައިވާ ކަމަށެވެ. އެމީހާ ފެނިފައިވަނީ ވިލިމާލެ ޑިޓެންޝަން ސެންޓަރުން ޕޮޒިޓިވްވި ދެ މީހުންނާއި ގުޅިގެން ހެދި ކޮންޓެކްޓްރޭސިންގެ ތެރެއިންނެވެ. ވިލިމާލެ ޑިޓެންޝަން ސެންޓަރުން ޕޮޒިޓިވްވި ދެ މީހުން ކުރިން އުޅެފައިވަނީ ޕޮޒިޓިވްވީ ފަހުން ފިލައިގެން އުޅެނިކޮށް ފެނުނު މީހާ ދިިރިއުޅެމުންދިޔަ ލިވިން ބްލޮކުގައި ކަމަށް އެންއީއޯސީން ބުންނެވެ. އެހެން ކަމުން މިހާތަނަށް ނުފެނި ވަނީ އެކަކު އެވެ.\nއެ މީހުން ހޯދުމަށް ފުލުހުން ކުރަމުންދާ މަސައްކަތް ކާމިޔާބު ނުވެއްޖެނަމަ ޑިރެކްޓަރު ޖެނެރަލް އޮފް ޕްބަލިކް ހެލްތަށް ލިބިފައިވާ ބާރުގެ ބޭނުންކޮށް ޒާތީ މައުލޫމާތު ހާމަކުރާނެ ކަމަށް ވެސް އެންއީއޯސީން ބުންޏެވެ. އެ ސެންޓަރުން މިރޭ ބުނީ އެ މައުލޫމާތު އާންމު ކުރާނީ އެ މީހާ ނުފެނުނު ކަމަށް ފުލުުހުން ޑިރެކްޓަރު ޖެނެރަލް އޮފް ޕްބަލިކް ހެލްތަށް އެންގުމުން ކަމަށެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު މުހައްމަދު މަބްރޫކް އަޒީޒް މައިމޫނާ އަބޫބަކުރު


India: rape kuri 15 aharuge kujjage bappa maralee rapist? | ThePress\nއިންޑިއާ: ރޭޕްކުރި 15 އަހަރުގެ ކުއްޖާގެ ބައްޕަ މަރާލީ ރޭޕިސްޓް؟\nއިންޑިއާގައި ދާދި ފަހުން ރޭޕްގެ ޝިކާރައަކަށްވި 15 އަހަރުގެ އަންހެންކުއްޖާގެ ބައްޕަގެ ގަޔަށް ބަޑި ޖަހާ މަރާލީ، އެ ކުއްޖާ ރޭޕްކުރުމުގެ ޖަރީމާ ހިންގި ރޭޕިސްޓް ކަމަށް ޚަބަރު ލިބިއްޖެއެވެ.\n15 އަހަރުގެ އަންހެން ކުއްޖާގެ ބައްޕަގެ ގަޔަށް ބަޑިޖެހުމުގެ ހާދިސާ ހިނގީ ހޯމަ ދުވަހުގެ ރޭގެ ވަގުތެއްގައެވެ. އަދި އޭގެ ފަހުން ބަޑިޖެހި މީހާ ކަމަށް އާއިލާއިން ބުނާ ރޭޕިސްޓް ހޯދާ ފެނިފައި ނުވާކަމަށް މައުލޫމާތު ލިބެއެވެ.\n15 އަހަރުގެ އަންހެން ކުއްޖާގެ އާއިލާއިން ބުނީ، ރޭޕްގެ މައްސަލާގައި އެ ފިރިހެން މީހާއާއި ދެކޮޅަށް ކޯޓަށް ހުށަހަޅާފައިވާ މައްސަލަ އަނބުރާ ގެންދިއުމަށް އާއިލާއަށް އިންޒާރު ދީފައިވާކަމަށެވެ. ރޭޕްގެ މައްސަލަ ކޯޓަށް ވައްދާފައިވަނީ މިދިޔަ އަހަރުގެ އޯގަސްޓް މަހުގެ ތެރޭގައެވެ.\nރޭޕްގެ ޝިކާރައަކަށްވާ އަންހެން ކުދިންނާ އެކުދިންގެ އާއިލާތަކަށް އެކަށީގެންވާ ފެންވަރެއްގައި ހިމާޔަތާ ރައްކާތެރިކަން ފޯރުކޮށްދިނުމަށް އިންޑިއާގެ ފުލުހުން ފެއިލްވެފައިވާކަމުގެ ޝަކުވާއަކީ އެގައުމުގައި އާންމު ޝަކުވާއެކެވެ.\n15 އަހަރުގެ އަންހެން ކުއްޖާގެ ބޮޑުބޭބެއެއް ބުނި ގޮތުގައި ރޭޕްގެ މައްސަލަ އަނބުރާ ނުގެންގޮސްފިނަމަ ދިރި ނުހުރެވޭނެ ކަމަށް ބުނެ، އޭނާ ބޭބެ (ކުއްޖާގެ ބައްޕަ) އަށް ރޭޕިސްޓް އެންމެ ފަހުން އިންޒާރު ދިނީ މިދިޔަ ހަފުތާގެ ތެރޭގައި ކަމަށެވެ. އެ މައްސަލަވެސް ފުލުހުންނަށް ހުށަހަޅާފައިވާނެ ކަމަށާ، ނަމަވެސް އެކަމަށްވެސް ފުލުހުން އެއްވެސް ވަރެއްގެ ސަމާލުކަމެއް ދީފައި ނުވާކަމަށް އެ ބޮޑުބޭބެ ވަނީ ކިޔައިދީފައެވެ.\nމީގެ އިތުރުން، ރޭޕްގެ މައްސަލައަށް އެތައް ދުވަހެއް ވީއިރުވެސް ފުލުހުންގެ ފަރާތުން އެއްބާރުލުން ލިބިފައި ނުވާކަމަށް 15 އަހަރުގެ ކުއްޖާގެ އާއިލާގެ ފަރާތުން ވަނީ ބުނެފައެވެ.\nއިންޑިއާ ފުލުހުންގެ ސުޕްރިންޓެންޑެންޓް ސަޗިންދްރާ ޕަޓޭލް ވިދާޅުވީ، މިމައްސަލާގައި އިހުމާލިވި ކަމުގެ ކުށުގައި ފުލުހުންގެ3އޮފިސަރަކު ސަސްޕެންޑްކޮށްފައިވާކަމަށެވެ. އަދި ތުހުމަތު ރައްދުވާ ފަރާތް ހޯދުމަށް އިތުރު އޮފިސަރުން ފޮނުވާފައިވާނެ ކަމަށްވެސް އޭނާ ވިދާޅުވިއެވެ.\nމިއީ ފާއިތުވީ ފާއިތުވީ ދެތިން މަހެއްހާ ދުވަހަށް ބަލާއިރު އުއްތަރަ ޕްރަދޭޝްގައި ރޭޕްގެ ޝިކާރައަކަށްވި ކުދިންނާ އެކުދިންގެ އާއިލާތަކަށް މިފަދަ ނުރައްކާތެރި ހަމަލާތަކެއް އަމާޒުވެގެން ރިޕޯޓްކުރި3ވަނަ ފަހަރެވެ.


vnews - gerdiola athun bayange league title vettijje\nގާޑިއޯލާ އަތުން ޖަރުމަނު ލީގު ޝީލްޑް ވެއްޓިއްޖެ\n11 މެއި 2014\nޖަރުމަނު ލީގު ކާމިޔާބު ކުރުމުގެ އުފާފާޅު ކުރަމުން ދަނިކޮށް، ބަޔާން މިއުނިކްގެ ކޯޗު ޕެޕް ގާޑިއޯލާ އަތުން ލީގުގެ ޗެމްޕިއަން ޝީލްޑް ވެއްޓިއްޖެ އެވެ.\nނަމަވެސް ޖުމުލަ 90 ޕޮއިންޓާއެކު ބަޔާން ދިފާއުކުރި ޝީލްޑަށް އެއްވެސް ގެއްލުމެއްނުވެ އެވެ. ބާސެލޯނާގެ ކުރީގެ ކޯޗު ގާޑިއޯލާ އަތުން ޝީލްޑް ވެއްޓުނީ އުފާފާޅުކުރަމުން ދަނިކޮށް، ކުޅުންތެރިން އޭނާގެ ގަޔަށް ޝެމްޕޭން ޖަހައި އޭނާ ތެންމާލާފައިވަނިކޮށެވެ. މީޑިޔާތަކުން ސިފަކުރާ ގޮތުގައި ބަޔާންގެ 70000 ސަޕޯޓަރުންގެ ކުރިމަތީގައި ގާޑިއޯލާގެ ކުޅުންތެރިންނާއެކު އުފާފާޅުކުރަމުންދިޔައިރު ފެނިގެންދިޔައީ މީގެ ކުރިން އެއްވެސް ކުލަބެއްގައި އޭނާގެ ފަރާތުން ނުފެންނަ ފަދަ ހަރަކާތްތެރި މަންޒަރުތަކެއް ކަމަށެވެެ. ގާޑިއޯލާއަކީ އާއްމުކޮށް ވަރަށް މަޑުމަޑުން ހުންނަ ކޯޗެކެވެ.\nޖަރުމަނު ލީގުގެ ފަހު މެޗު ރޭ ބަޔާން ކާމިޔާބުކުރީ ސުޓުޓްގާޓާ ވާދަކޮށް 1-0އިންނެވެ. ލަނޑު ޖެހީ ކްލައުޑިިއޯ ޕިޒާރޯ އެވެ.\nލީގުގައި ބަޔާންގެ ފަހަތުން ދެ ވަނަ ލިބުނީ ބޮރޫޝިޔާ ޑޯޓްމުންޑަށެވެ. އެ ޓީމަށް 71 ޕޮއިންޓް ލިބިފައިވާއިރު 64 ޕޮއިންޓާއެކު ތިން ވަނަ ލިބުނީ ޝާލްކޭ އަށެވެ. ހަތަރު ވަނަ ހޯދީ 61 ޕޮއިންޓާއެކު ބަޔާން ލެވަކޫސަން އެވެ.\nގާޑިއޯލާ ބަޔާން އަށް ލީގު ކާމިޔާބުކޮށްދިން ނަމަވެސް ޗެމްޕިއަންސް ލީގުގެ ތަށި ދިފާއު ކުރަން ނުކުމެ ސެމީ ފައިނަލުގައި ރެއާލް މެޑްރިޑް އަތުން ބޮޑު ތަފާތަކުން ބަލިވުމުން އޭނާ އަށް ކުލަބުގެ އެތެރެއާއި ބޭރުން ވެސް ވަނީ ފާޑުކިއުން އަމާޒުވެފަ އެވެ.\nއައިއޯއައިޖީ/ޓީޓީ: އަންހެން ޓީމު އިވެންޓުން ރާއްޖެއަށް ރަން މެޑަލް\nއެނގިގެން ދިޔައީ ރައީސް ޔާމީނުގެ ސާބިތުކަން: އަދުރޭ\nދައުލަތުގެ ބެލުމުގައި ތިބޭ މީހުންގެ ކަންކަން ރަނގަޅުކުރުމަށް ނާއިބު ރައީސް މަޝްވަރާކުރައްވައިފި\nއައިއޯއައިޖީ / ބެޑްމިންޓަން: ޓީމު އިވެންޓުން ފިރިހެން ޓީމު ލޯ މެޑަލް ހޯދައިފި\nދުނިޔޭގެ އާބާދީ 8 ބިލިއަނަށް އަރަނީ! މިއީ ހެޔޮ ޚަބަރެއް ނޫން!\nބްރިޓިޝް އެއަރވޭސް، ލުފްތާންސާ ގާހިރާއަށް ކުރަމުންދިޔަ ދަތުރުތައް ހުއްޓާލައިފި\nއަބްދުﷲ އަޒްމީން Follow @@Abdullaazmeen ކުޅިވަރުގެ ނޫސްވެރިންގެ ތެރެއިން އަޒްމީނަކީ ރާއްޖޭގައި ތައާރަފެއް ބޭނުންވާ ވަރަށްވުރެ މަގުބޫލުކަން ބޮޑު ބްރޭންޑެކެވެ.


“އިސްލާމްދީން ބިނާވެގެންވަނީ ފަސްކަމެއްގެ މައްޗަށެވެ” ޙަދީޘުގެ ފައިދާތައް1 – shafiu.mv\n“އިސްލާމްދީން ބިނާވެގެންވަނީ ފަސްކަމެއްގެ މައްޗަށެވެ” ޙަދީޘުގެ ފައިދާތައް1\nMay 26, 2021 މުޙައްމަދު ޝާފިޢު\n“އިސްލާމްދީން ބިނާވެގެންވަނީ ފަސްކަމެއްގެ މައްޗަށެވެ.” ޙަދީޘުގެ ފައިދާތައް\nعنْ أبي عبدِ الرَّحمنِ عبدِ اللهِ بنِ عُمرَ بنِ الخطَّابِ -رَضِي اللهُ عَنْهُما- قالَ: سَمِعْتُ رسُولَ اللهِ – صَلَّى اللهُ عَلَيْهِ وَسَلَّمَ – يَقُولُ:)) بُنِيَ الإِسْلاَمُ عَلَى خَمْسٍ: شَهَادَةِ أَنْ لاَ إِلَهَ إِلاَّ اللهُ وَأَنَّ مُحَمَّدًا رَسُولُ اللهِ، وَإِقامِ الصَّلاَةِ، وإِيتَاءِ الزَّكَاةِ، وَحَجِّ البَيْتِ، وَصَوْمِ رَمَضَانَ((. رَوَاهُ البُخَارِيُّ ومُسْلِمٌ. [رواه البخاري (8) ومسلم (16) (19).]\nأبو عَبْدِ الرَّحْمَن عَبْدِ اللهِ بْنِ عُمَرَ ابْنِ الخَطَّابِ رَضِي اللهُ عَنْهُمَاގެ އަރިހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރައްވަނިކޮށް އަހުރެން އަޑުއެހީމެވެ. “އިސްލާމްދީން ބިނާވެގެންވަނީ ފަސް ކަމެއްގެ މައްޗަށެވެ. އެއީ؛ ﷲ މެނުވީ ޙައްޤުވެގެން އަޅުކަން ވެވޭ އިލާހަކު ނުވާކަމަށް ހެކިވުމާއި، ހަމަކަށަވަރުން މުޙައްމަދު ޞައްލަﷲ ޢަލައިހި ވަސައްލަމައެއީ ﷲގެ ރަސޫލާކަމުގައި ހެކިވުމާއި، ނަމާދު ޤާއިމު ކުރުމާއި، ޒަކާތް ދިނުމާއި، ގެފުޅަށް ޙައްޖުވުމާއި އަދި ރަމަޟާންމަހު ރޯދަ ހިފުމެވެ.”\n1- އިމާމު ނަވަނީ ރަޙިމަހުﷲ ވިދާޅުވިއެވެ. “ދީން މަޢުރިފާކޮށް ދެނެގަތުމުގައި މި ޙަދީޘަކީ ދީނުގެ އަޞްލުތަކުގެ ތެރެއިން ވަރަށް މަތިވެރި އަޞްލެކެވެ.” ދީން މަޢުރިފާކޮށް ދެނެގަތުމުގައި ބަރޯސާވުން ވަނީ މި ޙަދީޘުގެ މައްޗަށެވެ. އެހެނީ މި ޙަދީޘުގައި އިސްލާމްދީނުގެ ރުކުންތައް ޖަމާކުރައްވާފައިވެއެވެ.” [شرح صحيح مسلم جزء1 ص 152]\n2- މި ޙަދީޘަކީ މިހާ މުހިއްމު ޙަދީޘަކަށް ވީ ހިނދު މި ޙަދީޘަށް މުހިއްމުކަން ދީ މި ޙަދީޘު ހިތުދަސްކޮށް މުސްލިމުންގެ ތެރޭގައި ފެތުރުން ވާޖިބުވެގެންވެއެވެ.” [قواعد وفوائد من الأربعين النووية -ناظم سلطان]\n6- ރަސޫލުﷲ ޞައްލަﷲ ޢަލައިހި ވަސައްލަމަގެ ބަސްފުޅު އަކީ )) بُنِيَ الإِسْلاَمُ عَلَى خَمْسٍ: شَهَادَةِ أَنْ لاَ إِلَهَ إِلاَّ اللهُ وَأَنَّ مُحَمَّدًا رَسُولُ اللهِ)) އިސްލާމްދީނުގެ އެންމެ މުހިއްމު ބައެވެ. އެހެނީ ލެއާއި މުދާ ޙުރުމަތްތެރިވުން ވަނީ މިކަލިމައިގެ ސަބަބުންނެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. ((أُمِرْتُ أَنْ أُقَاتِلَ النَّاسَ، حَتَّى يَشْهَدُوا أَنْ، لَا إِلَهَ إِلَّا اللَّهُ، وَيُؤْمِنُوا بِي وَبِمَا جِئْتُ بِهِ، فَإِذَا فَعَلُوا ذَلِكَ عَصَمُوا مِنِّي دِمَاءَهُمْ وَأمْوَالَهُمْ إِلاَّ بِحَقِّهاَ وَحِسَابُهُمْ عَلَى اللهِ)) [رَوَاهُ البُخَارِي وَمُسْلِمٌ] މާނައީ: “ﷲ މެނުވީ ޙައްޤުވެގެން އަޅުކަމެއް ވެވޭ އިލާހަކު ނުވާކަމަށް ހެކިވެއްޖައުމަށާއި، އަހުރެންނާއި އަހުރެން ގެންނެވިތަކެއްޗާއި ކަންކަމަށް އީމާންވެއްޖައުމަށް ދަންދެން މީސްތަކުންނާ ހަނގުރާމަ ކުރުމަށް އަހުރެންނަށް އަމުރުވެވިގެން ވެއެވެ. ފަހެ އެބައިމީހުން މިކަން ކޮށްފިނަމަ އަހުރެންގެ ކިބައިން އެމީހުންގެ ލެޔާއި މުދާ، އިސްލާމް ދީނުގެ ޙައްޤުގައިމެނުވީ ރައްކާތެރިވެއްޖެއެވެ. އަދި އެއުރެންގެ ހިސާބު އޮތީ ﷲ ތަޢާލާގެ މައްޗަށެވެ.”\nﷲ ތަޢާލާ އަހަރެމެންގެ މައްޗަށް ޝަރުޢުކުރެއްވި ޢަމަލުތައް ޤަބޫލުކުރެވުން ވަނީ ޝަހާދަތުގައެވެ. ސުވަރުގެއަށް ވަދެވުމާއި ނަރަކައިން މިންޖުވުންވެސްވަނީ ޝަހާދަތުގައެވެ. ﷲ ތަޢާލާ ވަޙީކުރައްވާފައިވެއެވެ. (إِنَّ الَّذِينَ كَذَّبُوا بِآَيَاتِنَا وَاسْتَكْبَرُوا عَنْهَا لَا تُفَتَّحُ لَهُمْ أَبْوَابُ السَّمَاءِ وَلَا يَدْخُلُونَ الْجَنَّةَ حَتَّى يَلِجَ الْجَمَلُ فِي سَمِّ الْخِيَاطِ وَكَذَلِكَ نَجْزِي الـْمُجْرِمِينَ) [الأعراف 40]މާނައީ: “ހަމަކަށަވަރުން، ތިމަންއިލާހުގެ އާޔަތްތައް ދޮގުކޮށް، އަދި އެ އާޔަތްތަކާމެދު ކިބުރުވެރިވެގަންނަ މީހުން (ދަންނާށެވެ) އެއުރެންނަށްޓަކައި، އުޑުގެ ދޮރުތައް ހުޅުވިގެން ނުދާހުށްޓެވެ. އަދި ތިނޯހުގެ ފަގަޔަށް ޖަމަލު ވަދެއްޖައުމަށް ދާނދެން އެއުރެން ސުވަރުގެ ނުވަންނަހުށްޓެވެ. ކުށްވެރިންނަށް ތިމަންއިލާހު ޖަޒާ ދެއްވަނީ އެފަދައިންނެވެ.”\n8- ނަމާދަކީ މާތް ﷲ އާ އަޅާއާ ދެމެދު ގުޅުވައިދޭ ވާފަށެވެ. ނަމާދުކުރުން ވާޖިބުވެގެންވަނީ ރަސޫލުﷲ ޞައްލަﷲ ޢަލައިހި ވަސައްލަމަ ދައްކަވައިދެއްވި ގޮތަށެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރައްވާފައިވެއެވެ. ((صَلُّوْا كَمَا رَأَيْتُمُوْنِيْ أُصَلِّيْ)) [رواه البخاري]މާނައީ “ތިމަންކަލޭގެފާނު ނަމާދު ކުރަނިކޮށް ތިޔަބައިމީހުންނަށް ފެނުނު ގޮތަށް ތިޔަބައިމީހުން ނަމާދު ކުރާށެވެ.”\nމަޑުމޮޅިކަމާ މަޑުމައިތިރިކަމާއެކު ނަމާދު އަދާކޮށްފިމީހާ ކާމިޔާބުވެއްޖެއެވެ. ﷲ ތަޢާލާ ވަޙީކުރައްވާފައިވެއެވެ. قَدْ أَفْلَحَ الْـمُؤْمِنُونَ *الَّذِينَ هُمْ فِي صَلَاتِهِمْ خَاشِعُونَ[المؤمنون 1-2]މާނައީ: “ހަމަކަށަވަރުން މުއުމިނުން ކާމިޔާބުވެއްޖެއެވެ. އެބައިމީހުންނީ އެބައިމީހުންގެ ނަމާދުތަކުގައި މަޑުމޮޅިވެ މަޑުމައިތިރިވެގެން ތިބޭ މީހުންނެވެ.” ނަމާދު އަދާކުރުމުގެ މައްޗަށް ރައްކާތެރިވާ މީހާއަށް ޤިޔާމަތްދުވަހުން އެނަމާދުގެ ސަބަބުން އަލިކަން ލިބޭނެއެވެ. އަދި އޭނާގެ މައްޗަށް ވާ ހެއްކެއް ކަމުގައި އަދި ނަޖާވުމުގެ ސަބަބެއްކަމުގައި އެނަމާދު ވާނެއެވެ. އެނަމާދުގެ ސަބަބުން އޭނާ ސުވަރުގެއަށް ވަދެވޭނެއެވެ. (ނުނިމޭ)


90 percent dharivarun vaccine furihama kohfi\nސްކޫލް ކުދިންގެ ވެކްސިން ޕްރޮގްރާމްގެ ތެރެއިން: މިހާތަނަށް 90 ޕަސެންޓް ދަރިވަރުން ވަނީ ވެކްސިން ފުރިހަމަކޮށްފައި -- ފޮޓޯ: އަވަސް\nސްކޫލް ކުދިންގެ ވެކްސިން ޕްރޮގްރާމްގެ ދަށުން 90 ޕަސެންޓް ދަރިވަރުން ވެކްސިން ފުރިހަމަ ކޮށްފި އެވެ.\nއެޑިޔުކޭޝަން މިނިސްޓްރީންގެ އެންމެ ފަހުގެ ތަފާސްހިސާބުތައް ދައްކާ ގޮތުގައި މި މަހުގެ ހަވަނަ ވަނަ ދުވަހާއި ހަމައަށް 36029 ދަރިވަރުން ވަނީ ވެކްސިންގެ ފުރަތަމަ ޑޯޒް ޖަހާފަ އެވެ. އެއީ 218 ސްކޫލަކުންނެވެ. އަތޮޅުތެރެއިން 23106 ދަރިވަރުން ފުރަތަމަ ޑޯޒް ޖަހާފައިވާއިރު މާލެ ސަރަހައްދުން ވެކްސިން ޖަހާފައިވަނީ 12923 ދަރިވަރުން ނެވެ.\nވެކްސިން ދެވަނަ ޑޯޒް މިހާތަނަށް ޖަހާފައިވަނީ 32358 ދަރިވަރުން ނެވެ. އެއީ މާލޭ ސަރަހައްދުން 11225 ދަރިވަރުންނާއި އަތޮޅުތެރެއިން 21133 ދަރިވަރުންނެވެ. އެޑިއުކޭޝަނުން ބުނީ 90.1 ޕަސެންޓް ދަރިވަރުން ވަނީ ވެކްސިން ފުރިހަމަކޮށްފައި ކަމަށެވެ.\nސުކޫލް ކުދިންގެ ވެކްސިން ޕްރޮގްރާމް ފަށައިފައިވަނީ މިދިޔަ އަހަރު އޮގަސްޓް މަހުގެ 15 ވަނަ ދުވަހު އެވެ. އެ ޕްރޮގްރާމު ފެށީ ކޮވެކްސް ފެސިލިޓީ މެދުވެރިކޮށް އެމެރިކާގެ އެހީގައި 128،600 ޑޯޒް ފައިޒާ ވެކްސިން އޮގަސްޓު ނުވަ ވަނަ ދުވަހު ރާއްޖެއަށް ލިބުމާއި ގުޅިގެނެނެވެ. އެޑިއުކޭޝަން މިނިސްޓްރީގެ އަމާޒަކީ 40000 ދަރިވަރުންނަށް ވެކްސިން ދިނުމެވެ.\nމިނިސްޓްރީ އޮފް އެޑިއުކޭޝަން ކުޑަކުދިން މިނިސްޓްރީ އޮފް ހެލްތު + ކޮވިޑް-19 ކޮވިޑް-19 އިގެ ބަލާއާފާތް ކޮވިޑް ވެކްސިން ފައިޒާ


Mihaaru Fit- Nashaa aai Zain aa eku | Mihaaru\nލައިފްސްޓައިލް / މިހާރު ފިޓް\n21 މެއި 2019 - 09:22\n"މިހާރު ފިޓް"ގެ އެޕިސޯޑްގައި ނަޝާ އާއި ޒައިން ބުނާ ފަދައިން ފުރަތަމަ ކުރަން ޖެހޭ ކަމަކީ "ގޮހޮރު ކުޑަކޮށްލުމެ"ވެ. މާނައަކީ ކަމުން އަންނަ ވަރު މަދުކޮށްލުމެވެ. ރޯދަމަހު ނުކާށެކޭ ދެ ޒުވާނުން ނުބުނާނެ އެވެ. އެ މީހުންގެ ވާހަކައަކީ ކާށެވެ. އެކަމަކު ކާ މިންވަރު މަދުކޮށްލާށެވެ. އޭރުން ގޮހޮރު "ކުޑަވަމުންދާނެ" އެވެ.\nކޮންމެ އެޕިސޯޑެއްގައި ވެސް އާ ކަމެއް ގެނެސްދޭނެ އެވެ. ކަސްރަތުކޮށް، ހަށިގަނޑު ރަނގަޅު ބައްޓަމެއްގައި ބެހެއްޓުމަކީ އުނދަގޫ ކަމެއް ނޫނެވެ. އެކަމަށް ބޭނުންވަނީ ލޯތްބާއި އާދަ އެވެ. ނަޝާ އާއި ޒައިން އެތިބީ އެ އާދަ ގެންނާނެ ގޮތުގެ ޓިޕްސްތައް ދޭން ތައްޔާރުވެގެންނެވެ.


Uhthama fandiyaaru ge massalaige thahugeeg report anburaa fonuvaalaifi | Mihaaru\nއުއްތަމަ ފަނޑިޔާރު: އެމަނިކުފާނާ ގުޅޭގޮތުން ޖޭއެސްސީން ބެލި މައްސަލާގެ ތަހުގީގު ރިޕޯޓް ފޮނުވުމުން ވަނީ އަނބުރާ ފޮނުވާލާފައި -- ފޮޓޯ/މިހާރު\nއުއްތަމަ ފަނޑިޔާރުގެ މައްސަލައިގެ ރިޕޯޓް އަނބުރާ ފޮނުވާލައިފި\n07 ނޮވެމްބަރ 2019 - 17:48 26 comments\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީގެ މައްސަލާގައި ޖުޑީޝަލް ސާވިސް ކޮމިޝަން (ޖޭއެސްސީ) ގެ ތަހުގީގު ރިޕޯޓު އެމަނިކުފާނާ ހަވާލުކުރަން ސުޕްރީމް ކޯޓަށް ފޮނުވުމުން އެ ރިޕޯޓް އަނބުރާ ކޮމިޝަނަށް ފޮނުވާލައިފި އެވެ.\nއުއްތަމަ ފަނޑިޔާރާ ގުޅޭގޮތުން ޖޭއެސްސީން ބަލަމުންދާ މައްސަލައިގެ ތަހުގީގު ރިޕޯޓް އެމަނިކުފާނާ ހަވާލުކުރަން ސުޕްރީމް ކޯޓަށް ފޮނުވި ކަމަށް ޖޭއެސްސީން މިއަދު ވަނީ ބުނެފަ އެވެ. އެކަމަކު އެއީ ކޮން މައްސަލައެއްގެ ރިޕޯޓް ކަމެއް އެ ކޮމިޝަނުން ހާމައެއް ނުކުރެ އެވެ.\nސުޕްރީމް ކޯޓުން އެ ރިޕޯޓް އަނބުރާ ފޮނުވާލި ކަމަށް ބުންޏަސް އެ ރިޕޯޓް ޖޭއެސްސީ އަށް ރައްދުވި ކަމެއް ނޭނގެ އެވެ. އެއީ ރަސްމީ ގަޑި ނިމި ޖޭއެސްސީގެ ރިސެޕްޝަން އޭރު ބަންދުކޮށްފައިވާ ވަގުތެއްގައި އެ ފޮނުވި ކަމަށް ބުނާތީ އެވެ.\n"ސުޕްރީމް ކޯޓުގެ ޕްރޮޓޮކޯލް ސްޓާފުން ވަނީ އެ ރިޕޯޓް އަނބުރާ ފޮނުވާލާފައިވާ ކަމަށް ވިދާޅުވެފައި،" ޖޭއެސްސީގެ އޮފިޝަލަކު ވިދާޅުވި އެވެ.\nޖޭއެސްސީން ގެންދަނީ އެމަނިކުފާނާއި އަދި ސުޕްރީމް ކޯޓުގެ އިތުރު ތިން ފަނޑިޔާރެއްގެ މައްސަލަ ވެސް ވަކިން ބަލަމުންނެވެ. އެކަމާ ދެކޮޅަށް އުއްތަމަ ފަނޑިޔާރު ބަޔާނެއް ނެރުއްވުމުން އެ މައްސަލަ ވެސް ވަކި ސުލޫކީ މައްސަލައެއްގެ ގޮތުގައި ޖޭއެސްސީން އަންނަނީ ބަލަމުންނެވެ.\nޖޭއެސްސީ އާއި ޖުޑީޝަލް އެޑްމިނިސްޓްރޭޝަން ހިންގުމަށް ގާނޫނުން ބަދަލުތައް ގެނެސް، ކުރިން ސުޕްރީމް ކޯޓަށް ދީފައި ހުރި ބާރުތައް ހަނިކޮށްފައި ވާތީ އެކަމާ ދެކޮޅަށް އުއްތަމަ ފަނޑިޔާރު ވަނީ ބަޔާންތަކެއް ވެސް ނެރުއްވައިފަ އެވެ.\nއިތުރު ލިޔުންތައް ފަނޑިޔާރުން ސުޕްރީމް ކޯޓް ޖުޑީޝަލް ސާވިސް ކޮމިޝަން ޑރ. އަހުމަދު އަބްދުﷲ ދީދީ\nސަސްޕެންޝަން ބަލައެއްނުގަންނަން: އުއްތަމަ ފަނޑިޔާރު\n"ޖޭއެސްސީގެ ރިޕޯޓަށް ޖަވާބުދާރީވާންޖެހޭ އަސާސެއް ނެތް"\nފަނޑިޔާރުންނާ ގުޅޭ 200 މައްސަލަ ބެލިން: ޖޭއެސްސީ


Hamanujehumeh ge therein noosveriaku maraalaifi\n19 އޭޕްރީލް 20190ކޮމެންޓް\nނޮދަން އަޔަލެންޑްގެ ގޭންގަކުން ހިންގި ހަމަނުޖެހުމެއް ކަވަރު ކުރުމަށް މަސައްކަތް ކުރަމުން ދިޔަ ނޫސްވެރިއަކު މަރާލައިފިއެވެ.\nމަރާލާފައިވަނީ އުމުރުން 29 އަހަރުގެ ލައިރާ މެކްކީ ނަމަކަށް ނިޔާ އަންހެން ނޫސްވެރިއެކެވެ. އޭނާއަކީ މީޑިއާ ގޭޒް ނަމަކަށް ކިޔާ ނޫހެއްގެ އެޑިޓަރެކެވެ.\nއަޔަލެންޑްގެ ފުލުހުން ބުނީ "ދަ ނިއު އީރާ" ކިޔާ ގްރޫޕަކުން އާއްމުންގެ ތެރެއަށް ހަތިޔާރު ހިފައިގެން ވަދެ ހިންގި ހަމަނުޖެހުމެއް ހުއްޓުވުމަށް ފުލުހުން މަސައްކަތް ކުރަމުން ދަނިކޮށް ލައިރާ މަރާލާފައިވަނީ އެ ގުރޫޕްގެ މީހުން ބަޑިން ހަލަމާދީގެންނެވެ.\nރޭ ދަންވަރު ހިންގި މި ހަމަނުޖެހުން ކަވަރު ކުރުމަށް ލައިރާ މަސައްކަތް ކުރަމުން ދަނިކޮށް އޭނާ ގަޔަށް ބަޑިޖެހުމުން ފުލުހުންގެ ވެހިކަލްގައި އޭނާ ހޮސްޕިޓަލަށް ގެންދިޔަ އިރުވެސް މަރުވެފައިވާކަމަށް ބައެއް ރިޕޯޓްތައް ބުނެއެވެ.\nއަޔަލެންޑްގެ ފުލުހުންވަނީ އެއީ އަނިޔާވެރި ޓެރަރިސްޓް ހަމަލާއެއްކަމަށް ބުނެފައެވެ. އަދި ނޫސްވެރިންނާއި އާއްމުންގެ ތެރެއަސް އެއްވެސް ހަމައެއް ގޮތެއް ނެތި ހަތިޔާރުން ހަމަލާދިނުން ބަލައި ނުގަނެވޭނެކަމަށްވެސް ފުލުހުން ބުނެއެވެ.\nރޭގެ ހަމަނުޖެހުމުގައި ނޫސްވެރިއަކު މަރާލާފައިވާއިރު އެތައް ބަޔަކު ޒަހަމްވެފައި ވެއެވެ. އަދި ބައެއް ވެހިކަލްތަކަށްވެސް ވަނީ އަންދާލާ ބޮޑެތި ގެއްލުންތަކެއް ދީފައެވެ.


STO in Kula Laidhinumuge Hidhumaiy Fashaifi – Iru\nރަސްދޫ ފިހާރައަކުން ވަގަށް ނަގާފައިވާ ތަކެތި ހޯދައި މީހަކު ހައްޔަރުކޮށްފި\nއެސްޓީއޯއިން ކުލަ ލައިދިނުމުގެ ހިދުމަތް ފަށައިފި\nއެސްޓީއޯ އިން އެތެރެކޮށް ވިއްކާ ނިޕޯން ޕެއިންޓް ގަތުމުން ގޭގައި ކުލަ ލައިދިނުމުގެ ހިދުމަތް ދޭން ފަށައިފިއެވެ.\nމަގުބޫލު ބްރޭންޑެއްގެ ގޮތުގައި ރާއްޖޭގައި ވިއްކަމުންދާތާ 20 އަހަރަށްވުރެ ގިނަ ދުވަސްވެފައިވާ ނިޕޯން ޕެއިންޓް ގަތުމުން ކުލަ ލައިދިނުމުގެ ޚިދުމަތް ފައްޓަވައިދެއްވީ ނިޕޯން ޕެއިންޓް ސިންގަޕޯގެ، ސީނިއަރ މެނޭޖަރ ބިޒްނަސް ޑިވެލޮޕްމަންޓް އެންޑް އެކްސްޕޯޓް މރ. ހެންރީ އަންގ އެވެ.\nކުލަ ލުމުގެ ޚިދުމަތް އިފްތިތާހު ކުރުމުގެ ގޮތުން ބޭއްވި ރަސްމިއްޔާތުގައި ފުރަތަމަ ކުލަލައިދީފައިވަނީ ހުޅުމާލޭގައި ހުންނަ ކުޑަކުދިންގެ ހިޔާ، ފިޔަވަތީގައެވެ. ފިޔަވައްޗަށް ބޭނުންވާ ކުލަ ދިނުމުގެ އިތުރުން ކުލަލައިދެނީވެސް އެސްޓީއޯއިންނެވެ.\nކުލަލުމުގެ ހިދުމަތް ދޭއިރު ގޭތެރޭގައި ހުންނަ ސާމާނަށް ގެއްލުން ނުވާނެހެން ކަވަރު ކުރާނެ ކަމަށާއި ކުލަ ލުމަށްފަހު އަލުން ފަރުނީޗަރު އަތުރައިވެސް ދޭނެ ކަމަށް އެސްޓީއޯ އިން ބުންޏެވެ. ކުލަ ލައިދިނުމުގެ ޚިދުމަތާއެކު ފާރުގެ ހާލަތު ދެނެގަތުމާއި “ކަލަރ ސްކީމް” އިޚްތިޔާރު ކުރުމުގައި ލަފާދިނުންވެސް ހިމެނެއެވެ.


SunOnline: India out harakaathaa gulhigen raees yameen hayyarukurun jehey: hassan latheef\nއަހްމަދު އިޒްމީމް 17 Jan 2022, 08:54\nހަސަން ލަތީފް -- ސަން ފޮޓޯ/ ފަޔާޒު މޫސާ\nމިހާރު ޕީޕީއެމް/ޕީއެންސީއިން ކުރިއަށް ގެންދާ އިންޑިއާ އައުޓް ހަރަކާތާ ގުޅިގެން ކުރީގެ ރައީސް އަބްދުﷲ ޔާމީން އަބްދުލްގައްޔޫމް ހައްޔަރުކުރަން ޖެހޭކަމަށް ރައްޔިތުންގެ މަޖިލީހުގެ ހެންވޭރު ހުޅަނގު ދާއިރާގެ މެންބަރު، އަދި އެމްޑީޕީގެ ޗެއާޕާސަން ހަސަން ލަތީފް ވިދާޅުވެއްޖެއެވެ.\nރޭ ފޯކައިދޫގައި ބޭއްވި ކޮމަންޑޫ ދާއިރާގެ ބައި އިލެކްޝަނުގެ އެމްޑީޕީގެ ކެންޑިޑޭޓް މުހައްމަދު ރާޝިދުގެ ކެމްޕޭން ޖަލްސާގައި ވާހަކަދައްކަވަމުން ހަސަން ލަތީފް ވިދާޅުވީ އިންޑިއާ ހަރަކާތަކީ މިހާރު ގައުމީ ސަލާމަތަށް ހުރި ނުރައްކަލެއް ކަމަށެވެ.\nއިންޑިއާ އަކީ އަބަދުވެސް ރާއްޖެއަށް އެހީވެދޭ ގައުމެއް ކަމަށާއި، ރާއްޖޭގެ ގިނަ ރައްޔިތުންތަކެއް އިންޑިއާގައި ދިރިއުޅޭކަމަށް ވެސް އޭނާ ވިދާޅުވިއެވެ.\nއިންޑިއާ ޓީޗަރުންނާއި މަސައްކަތްތެރިންނާ ދެކޮޅަށް އެ މީހުންގެ ހިތްތަކުގައި ބިރުވެރިކަން އުފެދޭގޮތަށް އެ މީހުންނާ ކުރިމަތިލަމުން ދާކަމަށް ވެސް ހަސަން ލަތީފު ވިދާޅުވިއެވެ.\nމިއީ ބިރުވެރި ކަމެއް ކަމަށާއި މިކަމުގެ ޒިންމާ ނަންގަވަން ޖެހިވަޑައިގަންނަވާނީ ރައީސް ޔާމީން ކަމަށް އޭނާ ވިދާޅުވިއެވެ.\n"މިކަމުގެ ޒިންމާ ރައީސް ޔާމީން ނަންގަވަން ޖެހޭނެ. އަޅުގަނޑުމެން ވަރަށް ނާޒުކު ފައްތަރެއްގައި ތިއްބާ އަދި އެއަށްވުރެ ބޮޑު އަނދަވަޅަކަށް އެ ވައްޓާލީ،" ހަސަން ލަތީފް ވިދާޅުވިއެވެ.\nއޭނާ ވިދާޅުވީ މިކަމުގެ ސަބަބުން ކުރިމަތިވެދާނެ ނުރައްކަލެއް ވަޒަންކޮށްލަން ވެސް ނޭނގޭނެ ކަމަށެވެ. ދިވެހިންނާ މެދު ވިސްނާ ދިވެހިންނަށް ކުޑަ ވެސް ވަރަކަށް އަޅާލާ މީހެއްނަމަ މިފަދަ ކަންކަން ކުރުމަށް ފަސްޖެހޭނެކަމަށް ހަސަން ލަތީފް ވިދާޅުވިއެވެ.\nމީގެ އިތުރުން ވުޒާރާތަކުގައި ރައީސް ޔާމީން ހައްޔަރުކުރުމަށް ބުނަން ބޭނުން ނުވާކަމަށާއި، އެ ފަރާތްތައް ވެސް އިހުލާސްތެރި ނިޔަތެއް އޮތްނަމަ މިހާރު ރައީސް ޔާމީން އެ ހިންގަވާ ކެމްޕޭނުގެ ތަހުގީގެއް ފަށަން ޖެހޭކަމަށް އޭނާ ވިދާޅުވިއެވެ.\n"މިކަމުގައި ފޮރުވިފައިވާ ކަންކަން ބަލަންޖެހޭ. ރައީސް ޔާމީން އިއްޔެ ރައީސްކަން ކުރެއްވި ބޭފުޅަކު މިއަދު ނިކުމެވަޑައިގެން އަވަށްޓެރި އިންޑިއާ އައުޓޭ ކިޔައިގެން އެ ކުރައްވާ ކެމްޕޭނުގެ ފަހަތުގައި ފޮރުވިފައިވާ ކަންތައްތަކެއް ހުންނާނެ،" ހަސަން ލަތީފް ވިދާޅުވިއެވެ.


އައްޝައިޚު މުޙައްމަދު ޝާހިދު – DhiSalafiyyah\nއައްޝައިޚު މުޙައްމަދު ޝާހިދު\nسورة الكافرون ގެ ތަފްސީރު – 4\nޤުރުއާނުގައި ތަކުރާރުވެގެން އައިސްފައިވާ ތަކުރާރުވުންތަކަކީ، އޭގައި ފައިދާއެއް ނެތި އައިސްފައިވާ ތަކުރާރުވުންތަކެއްކަމުގައި އަހަރެމެން ނުދެކެމެވެ.\n09/10/2015 ތަފްސީރު, ޤުރުއާނާއި އޭގެ ޢިލްމުތައްއައްޝައިޚު މުޙައްމަދު ޝާހިދު\nسورة الكافرون ގެ ތަފްސީރު – 3\nޢިލްމުވެރިންގެ މި ބަސްފުޅާމެދު ވިސްނާލައިފިނަމަ، ކުރިން އިސްވެދިޔަ ބަސްފުޅުތަކަށް ރައްދު ދެވުނު ފަދަ އެއްވެސް ގޮތަކަށް މިބަސްފުޅަށް ރައްދު ދެވެން ނެތްކަން ހާމަވެއެވެ. އެހެންކަމުން މި ބަސްފުޅަކީ މިކަމުގައި ރަނގަޅު ހެޔޮ ބަސްފުޅެއްކަމުގައި ވެއެވެ.\n08/10/2015 ތަފްސީރު, ޤުރުއާނާއި އޭގެ ޢިލްމުތައްއައްޝައިޚު މުޙައްމަދު ޝާހިދު\nسورة الكافرون ގެ ތަފްސީރު – 2\n﴿لَا أَعْبُدُ مَا تَعْبُدُونَ﴾ ﴿وَلَا أَنتُمْ عَابِدُونَ مَا أَعْبُدُ﴾ ﴿وَلَا أَنَا عَابِدٌ مَّا عَبَدتُّمْ﴾ ﴿وَلَا أَنتُمْ عَابِدُونَ مَا أَعْبُدُ﴾ މިތަނުގައި މިވަނީ ކޮންމެ އާޔަތެއްވެސް ދެފަހަރު ތަކުރާރުވެގެން އައިސްފައެވެ.\n07/10/2015 ތަފްސީރު, ޤުރުއާނާއި އޭގެ ޢިލްމުތައްއައްޝައިޚު މުޙައްމަދު ޝާހިދު\nسورة الكافرون ގެ ތަފްސީރު – 1\nމިއީ ‘އިޚްލާޞް’ ދެ ސޫރަތުގެ ތެރެއިން އެއް ސޫރަތެވެ.\n05/10/2015 ތަފްސީރު, ޤުރުއާނާއި އޭގެ ޢިލްމުތައްއައްޝައިޚު މުޙައްމަދު ޝާހިދު\nރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ އަނބިއަނބިކަނބަލުންނާއިއެކު: 5. ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ އަނބިއަނބިކަނބަލުންގެ އިޙްސާސްތަކަށް އިޙްތިރާމްކުރައްވައި އަޅާލެއްވުން: ދިރިއުޅުމުގެ ހިތްހަމަޖެހުމާއި އުފާވެރިކަން ބިނާވެގެންވަނީ ފިރިމީހާއާއި އަނބިމީހާގެ އުފަލާއި ހިތްހަމަޖެހުމުގެ މައްޗަށެވެ. އެހެންކަމުން ފިރިމީހާ އަނބިމީހާގެ އިޙްސާސްތަކަށް އިޙްތިރާމްކޮށް އަޅާލާފަދައިން އަނބިމީހާވެސް ފިރިމީހާގެ އިޙްސާސްތަކަށް އިޙްތިރާމްކޮށް އަޅާލުމަކީ ދިރިއުޅުން އެކުގައި ކުރިއަށް ގެންދިއުމަށްޓަކައި ކޮންމެހެން މުހިއްމުކަމަކެވެ. މިގޮތުން އަސްމާ ބިންތު އަބޫބަކުރު ރަޟިޔަﷲ ޢަންހާގެ ކިބައިން ރިވާވެގެން އައިސްފައިވާ ޙަދީޘްފުޅެއްގައި ވެއެވެ. އެކަމަނާ ވިދާޅުވިއެވެ.…\n20/02/2013 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚު މުޙައްމަދު ޝާހިދު\n07/01/2013 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚު މުޙައްމަދު ޝާހިދު\n18/04/2012 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚު މުޙައްމަދު ޝާހިދު\n18/03/2012 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚު މުޙައްމަދު ޝާހިދު\nއޯގާތެރި ފިރިއަކަށް ވުމަށްޓަކައި އެކަލޭގެފާނުގެ ޙަޔާތްޕުޅުން ޢިބްރަތްތެރި ފިލާވަޅުތައް ޙާޞިލް ކުރުމެވެ. ވަފާތެރި އަނތްބަކަށް ވުމަށްޓަކައި އެކަލޭގެފާނުގެ އަނބިއަނބިކަނބަލުންގެ ނަމޫނާއިން ނާމޫނާ ލިބިގަތުމެވެ.\nއެކަނިވެރިކަމާއި ފަޅުކަމެވެ!..އޭ އެކަނިވެރި އިންސާނާއެވެ!! ތިބާ ޣާފިލްވަނީ ތޯއެވެ…؟؟؟\nއަހަރެންނަށް އެއްވެސްތަނެއް ނުފެނެއެވެ. ވަށައިގެންވަނީ އަނދިރިކަމާއި، އެކަނިވެރިކަމާއި، ހާސްކަމާއި ފަޅުކަމެވެ. މަޑުމަޑު ފިޔަވަޅުތަކެއްގެ އަޑު އަހަރެންނާ ދުރައް ހިންގާފައި ދާއަޑު އެބަ އިވެއެވެ.\n02/11/2011 އެހެނިހެން, ދީންއައްޝައިޚު މުޙައްމަދު ޝާހިދު\nތިބާ ތިޔަ އިންތިޒާރުކުރަނީ ކޮންދުވަހަކަށްހެއްޔެވެ؟؟؟\nއިންސާނާ އަބަދުވެސް ދުނިޔޭގައި އުޅެން ބޭނުންވަނީ އުފަލާއި އަރާމުގައެވެ. އަބަދުވެސް ބޭނުންވެގެން އުޅެނީ ފައިސާޔާ ތަނަވަސްކަމެވެ. މިދުނިޔޭގައި ދިރިއުޅެމުންދާ ގިނަ އިންސާނުން އެމީހުންގެ ހުރިހާ ވަގުތެއް ހޭދަކުރަނީ، ނުވަތަ އެމީހުން ކުރާ ހުރިހާކަމެއް ބިނާކުރަނީ ހެޔޮ ރަނގަޅު ހަޔާތެއް ނުވަތަ އަރާމު އުފާވެރި ހަޔާތެއް ހޯދުމަށެވެ. އެހެންކަމުން ގިނަ އިންސާނުންވަނީ އެ އުފާވެރިކަން ހޯދުމަށްޓަކައި، ޣާފިލް ކަމުގެ ކަނޑެއްގައި ޣަރަޤުވެފައެވެ. އޭގެ ސަބަބުން ޙަޤީޤީ އުފާވެރިކަމާއި ހިތްހަމަޖެހުމަކީ ކޮބައިކަން ވަނީ އޮޅިފައެވެ. ޙަޤީޤީ ހިތްހަމަޖެހުމާއި ފޮނި މީރުކަމާ…\n28/10/2011 އެހެނިހެންއައްޝައިޚު މުޙައްމަދު ޝާހިދު


Thuhthu Kudhinge Maruthah Thahgeeg Kuran Jeheyne - Ghassan - Vaguthu\n7 މަސް ކުރިން ( ޖޫން 11, 2020 )\nމާބަނޑު އަންހެނުންގެ ބަނޑަށް ދަރިފުޅު ނިޔާވުމުގެ މައްސަލައާއި ވިހެއުމުގެ ކުޑައިރުކޮޅެއް ފަހުން ތުއްތު ކުދިން ނިޔާވުމުގެ މައްސަލަތައް އިތުރު ވަމުން ދާތީ ރައްޔިތުން މަޖިލީހުގެ ތ.ގުރައިދޫ ދާއިރާގެ މެންބަރު ޣައްސާން މައުމޫން ވިދާޅުވެއްޖެއެވެ.\nހއ.ބާރަށު އަންހެނެއްގެ ބަނޑަށް ތުއްތު ކުއްޖަކު ނިޔާވުމާއި ގުޅިގެން "ވަގުތު" ގައި ޝާއިއު ކޮށްފައިވާ ޚަބަރެއް ޓްވީޓް ކުރައްވަމުން ޣައްސާން ވިދާޅުވީ ރާއްޖޭގައި އަހަރު ނުވާ ތުއްތު ކުދިން ނިޔާވާ ނިސްބަތް ކޮންމެ 1000 އަކުން 8.6 ގައި ހުންނަތާ މިހާރު އަހަރުތަކެއް ވެއްޖެ ކަމަށެވެ.\nނަމަވެސް ފާއިތުވި ދެމަސް ދުވަހުގެ ތެރޭގައި ނުވިހަނީސް، ނުވަތަ ވިހޭތާ އިރުކޮޅެއް ފަހުން ފަސް ކުއްޖަކު ނިޔާވެފައިވާ ކަމަށެވެ. ސަރުކާރުން އަޅާ ފިޔަވަޅުތަކަކީ ބައެއްގެ ފުރާނަ ނުރައްކަލަށް ހުށަހެޅޭ ކަމަކަށް ވެގެން ނުވާނެ ކަމަށް ޣައްސާން ވިދާޅުވިއެވެ. "އިހުމާލު ވުމުގެ ހާދިސާތައް ކުރިއަށް އޮތްތަނުގައި ހިނގިއަ ނުދިނުމަށްޓަކައި މިމައްސަލަތައް ތަޙްޤީޤު ކުރަން ޖެހޭނެ." ޣައްސާން ވިދާޅުވިއެވެ.\nޣައްސާންގެ ޓްވީޓްގައި ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އާއި އދ.ގެ ކުޑަކުދިންނާއި ބެހޭ ޖަމިއްޔާ ޔުނިސެފްގެ ސަމާލުކަމަށް ވެސް ރާއްޖޭގައި ތުއްތު ކުދިން ނިޔާވާ މައްސަލަ ވަނީ ގެންނަވާފައެވެ.\nMaldives has maintained low infant mortality rates (8.6/1000 live births) for decades. Five perinatal deaths in two months is of much concern. Administrative red tape must not compromise safety nor risk lives. Should be investigated to prevent further negligence. @UNICEF @WHO https://t.co/OW9Dgg2yh4\n— Mohamed Ghassan Maumoon (@mgmaumoon) June 11, 2020\nބާރަށު މީހެއްގެ ބަނޑަށް ތުއްތު ދަރިފުޅު ނިޔާވެފައި ވާއިރު، މީގެ ކުރިން ތޮއްޑޫގައި ވެސް މާބަނޑު މީހެއްގެ ބަނޑަށް ދަރިފުޅު ނިޔާވެފައި ވެއެވެ. ނަރުދޫ އަންހެނެއްގެ ބަނޑަށް ވެސް ދަރިފުޅު ނިޔާވި ހާދިސާއެއް ވެސް ވަނީ ހިނގާފައެވެ. އަދި ކުޑަހުވަދޫ ހޮސްޕިޓަލްގައި ދުވަސް ނުފުރައި ވިހޭ އެއްމާބަނޑު ދެކުއްޖަކު ނިޔާވި ހާދިސާއެއް ވެސް މީގެ ހަފްތާއެއްހާ ދުވަސް ކުރިން ހިނގިއެވެ. މިހުރިހާ ހާދިސާއެއްގައި ވެސް މައިގަނޑު އެއްމައްސަލަ އަކީ ފުރަބަންދުގެ ސަބަބުން ރަށުން ފުރައިގެން ނުދެވުމާއި، ބައެއް ހުއްދަތައް ނުލިބި، އެކަށީގެންވާ ޚިދުމަތެއް ލިބޭ ހޮސްޕިޓަލަކަށް ދަތުރު ކުރުމުގައި ދަތިތައް ދިމާވުމެވެ.\nތިން ކުއްޖަކު ނިޔާވި މައްސަލައެއް ރައްޔިތުން މަޖިލީހުގެ ނައިފަރު ދާއިރާގެ މެންބަރު އަހްމަދު ޝިޔާމް ވަނީ މިދިޔަ މަހުގެ ފަހުކޮޅު މަޖިލީހަށް ހުށަހަޅާފައެވެ. ޝިޔާމް އެދުނީ މަޖިލީހުން އެމައްސަލަތައް ތަޙްޤީޤު ކޮށްދިނުމަށެވެ. ނަމަވެސް މަޖިލީހުން އަދި އެމައްސަލައިގެ ތަޙްޤީޤު ފަށާފައެއް ނުވެއެވެ.\nރައީސް ޔާމީން ޖަލަށްލީ ހޯދަފާނެ ކާމިޔާބީއަކާ ހުރެ ޖެހިލުންވެގެން: ޣައްސާން\nޖޫން 11, 2020 12:17\nޖައްވަށް ހަވަޔަށް ފަޒަޔަށް، މެޔަށް، ބުރަކަށްޓަށް. ތަހުޤިގު ކުރަންޖެހޭބާ؟ ކާރު އެކްސިޑެންޓުން ބޯދަމައިގަނެގެން ގެނެއްސަ ތީދީ ދިވެހި ބޭތެލްމާލި ހުސްކޮށްފަ. ތަހްޤީގު ކުރާކަށް ނުޖެހޭބާ؟\nޖޫން 11, 2020 14:40\nގޭ ކުޑަދޮރުން(އެޕާރޓްމެންޓް) ތިރީގަތިބިމީހުންގެބޯމައްޗަށް ލަކުޑިބުރި ވެއްޓުގޮތްވެސް ތަހުގީގުކުރަންޖެހޭ.\nޖޫން 11, 2020 16:57\nމަ ހަނދާން ނެތުނީ. ވައްޓާލީ. މީހަކު މަރުވީ. އަނގަ އޮވެފަ މަޖިލީހުގެ މެންބަރެއްވެފަ ގޮވާހާ ޕޭޕޭޕޭ އެއް ޖަހާދޭނެ ނޫހެއް އޮތީމަ ކޭކޭކޭކޭ ގޮއްވިޔަކަސް ކަމަކުނުދާނެ. މީނާގެ ބަފަޔަށްވުރެން މިރާއްޖޭގަ މީހުނަށް އަނިޔާކުރި އަނިޔާވެރިޔަކު މަދުވާނެ. ހިއްޗަސް މީ ޙަޤީޤަތަކީ. ވަރަށް ސަލާން ޣައްސާނޫ.\nޖޫން 11, 2020 16:11\nކާރު އެކްސިޑެންޓުން ބޯދަމައިގަނެގެން ގެނެއްސަ ތީދީ ދިވެހި ބޭތެލްމާލި ހުސްކޮށްފަ. ތަހްޤީގު ކުރާކަށް ނުޖެހޭބާ؟\nޖޫން 11, 2020 18:04\nމާލަސްވެއްޖެ ތިޔަކަން ބެލުން. ސޯލިޙް ގެ ވެރިކަމުގައި އެކިގޮތްގޮތަށް މަރުތައް. މިދުވަސްކޮޅު ކިތައް ތުއްތު ފުރާނަތޯ. ޒިންމާ ނަގާނެ ފަރާތެއް ނެތް. މައިންބަފައިން ނަށް އަސަރުކޮށްލާފައި ރޯލައިފަ ތިބުން އޮތީ. އެހެންނުވާނީ މަޖްލިސް ރައީސްމެންގެ ބޭފުޅެއް ނޫންވިއްޔަ. ކީއްކުރާނީދޯ.\nޖޫން 11, 2020 18:07\nގޭމަތިން އެއްލި ލަކުޑިބުރި މައްސަލަވެސް ބަލަންޖެހޭ\nޢަހޫ ގގ މޮޔަސޮރު\nޖޫން 11, 2020 19:56\nފުރަތަމަ އިން5ކޮމެންޓް ވެސްފޮނުވާފަ އެއިނީ ފައްކާ ދައްޖާލެއް. ހަމަ އެކަކު ފޮނުވާފަ އިން ފަސް ކޮމެންޓް. އޭނަޔަށް ކޮއްލި އަސަރެއްގެ ބޮޑުކަމުން އަނގަ މައިތިރި ނުވެގެން އެ ތެޅެނީ. ކޮއްކޯ ޕޭޕޭޕޭ އެއް ޖަހައި ދޭނެ ނޫހެއް އޮތީމަ ކޭކޭކޭ ގޮވިޔަސް ކަމަކުނުދާނެ


SunOnline: Pakistan ge kureege raees Pervez Musharraf maran hukumkoffi\nޕާކިސްތާނުގެ ކުރީގެ ރައީސް ޕަރުވޭޒް މުޝައްރަފް މަރަން ހުކުމްކޮށްފި\nރުގިއްޔާ މުހައްމަދު މޫސާ 17 Dec 2019, 13:58\nޕާކިސްތާނުގެ ކުރީގެ ރައީސް ޕަރުވޭޒް މުޝައްރަފްގެ މައްޗަށް ގައްދާރުވުމުގެ ކުށް ސާބިތުވެ، މަރަން ވަނީ ހުކުމްކޮށްފައި -- ފޮޓޯ: އީޕީއޭ\nއިސްލާމްއާބާދު (ޑިސެމްބަރު 17): ޕާކިސްތާނުގެ ކުރީގެ ރައީސް ޕަރުވޭޒް މުޝައްރަފުގެ މައްޗަށް ދައުލަތަށް ގައްދާރުވުމުގެ ކުށް ސާބިތުވެ، މަރަން ހުކުމްކޮށްފި އެވެ.\nދެހާސްސޯޅަ ވަނަ އަހަރުން ފެށިގެން ބޭސް ފަރުވާއަށް ދުބާއީގައި ހުންނެވި މުޝައްރަފްގެ މައްޗަށް މަރުގެ ހުކުމް ކުރީ އޭނާގެ ޣައިރު ހާޒިރުގަ އެވެ. އަދި އޭނާއަށް އެހުކުމް ސުޕްރީމް ކޯޓުގައި އިސްތިއުނާފު ކުރެވޭނެ އެވެ.\nމުޝައްރަފު ޕާކިސްތާނުގެ ވެރިކަމަށް އަރާ ވަޑައިގަތީ އަސްކަރިއްޔާގެ ވެރިޔާގެ ގޮތުގައި ހުންނަވައިގެން ކުރެއްވި ބަޣާވާތެއްގައި 1999 ވަނަ އަހަރެވެ. އަދި ނުވަ އަހަރުވަންދެން ވެރިކަން ކުރެއްވި މުޝައްރަފު މަގާމުން އިސްތިއުފާ ދެއްވީ 2008 ވަނަ އަހަރު އެގައުމުގެ އާއްމު އިންތިހާބު ކާމިޔާބު ކުރި ޕާކިސްތާން ޕީޕަލްސް ޕާޓީން އޭނާ މަގާމުން ދުރުކުރުމުގެ މަސައްކަތް ފެށުމުންނެވެ.\nމުޝައްރަފްގެ މައްޗަށް ގައުމަށް ގައްދާރުވުމުގެ ދައުވާކޮށް ޝަރީއަތް ފެށީ ތިނެއް ނޮވެމްބަރު 2017ގައި ކުއްލި ނުރައްކަލުގެ ހާލަތު އިއުލާން ކުރުމުން 2014 ވަނަ އަހަރުގަ އެވެ. މުޝައްރަފު ކުއްލި ހާލަތު އިއުލާން ކުރެއްވި ދުވަހު، ގާނޫނު އަސާސީ ސަސްޕެންޑު ކުރައްވައި ސުޕްރީމް ކޯޓުގެ އުއްތަމަ ފަނޑިޔާރު މަގާމުން ދުރުކުރެއްވި އެވެ. އަދި ފަނޑިޔާރުންނާއި ސިޔާސީ އިސް ލީޑަރުން ހައްޔަރު ކުރި އެވެ. އޭގެ ސަބަބުން މުޝައްރަފާ ދެކޮޅަށް އެތައް ހާސް މީހުން މުޒާހަރާ ކުރި އެވެ.\nމުޝައްރަފް ވަނީ އޭނާގެ މައްޗަށްކޮށްފައިވާ ދައުވާތަކަށް އިންކާރު ކުރައްވައިފަ އެވެ. އޭނާއަކީ ޕާކިސްތާނުން އެފަދަ ހުކުމެއް ކުރި އަސްކަރިއްޔާގެ ފުރަތަމަ ލީޑަރެވެ.


El Chapo Ge Faisaa Aai Gulhey Manager Mexico In America Aai Havaalkoffi - Vaguthu\nފަހުގެ ތާރީޚްގައި ދުނިޔޭގައި އުފެދުނު އެންމެ ނުރައްކާތެރި އަދި އެންމެ ބޮޑު މަސްތުވާތަކެތީގެ ވިޔަފާރިވެރިންގެ ތެރޭގައި ހިމެނޭ މެކްސިކޯގެ އެލް ޗަޕޯ ގުޒްމަންގެ ފައިސާ އާއި ގުޅޭ ކަންކަން ބެލެހެއްޓި މެނޭޖަރު މެކްސިކޯ ސަރުކާރުން އެމެރިކާ ސަރުކާރާއި ހަވާލުކޮށްފިއެވެ.\nމެކްސިކޯ އަށް އެލްޗަޕޯ ވެސް ބަންދުކޮށްގެން ބެލެހެއްޓުން ބޮޑު ކަމަކަށް ވެގެން ވަނީ އެމެރިކާ އާއި ހަވާލު ކޮށްފައެވެ. އެމެރިކާގެ ސެކިއުރިޓީ އެންމެ ވަރުގަަދަ ޖަލު ކަމަށްވާ ކޮލެރާޑޯގެ ޖަލުގައި އެލްޗަޕޯ ގެންދަނީ އެމެރިކާ އިން އޭނާގެ މައްޗަށް އިއްވާފައިވާ އުމުރު ދުވަހުގެ ޖަލު ހުކުމް ތަންފީޒު ކުރަމުންނެވެ.\nމީޑިއާ ރިޕޯޓްތައް ބުނާ ގޮތުގައި އެލްޗަޕޯ މަސްތުވާތަކެތީގެ ވިޔަފާރި ކުރަމުން ގެންދިޔައިރު ފައިސާގެ ހުރިހާ ކަންތައްތަކެއް ބެލެހެއްޓި ޖޯޖް ޕެރޭޒް ވަނީ އާދީއްތަ ދުވަހު އެމެރިކާ ސަރުކާރާއި ހަވާލު ކޮށްފައެވެ. އޭނާ އެމެރިކާގެ ސަލާމަތީ ބާރުތަކާއި ހަވާލުކުރީ މެކްސިކޯ ސިޓީ އިންޓަނޭޝަނަލް އެއާޕޯޓްގައެވެ. ޕެރޭޒް އުފުލި ފްލައިޓް ޖެއްސީ ވޮޝިންޓަން ޑީސީގައެވެ. ނަމަވެސް އޭނާ މިހާރު ހުރިތަނެއް އަދި އެމެރިކާގެ އޮފިޝަލުން ސާފުކޮށެއް ނުދެއެވެ.\nރިޕޯޓްތައް ބުނާ ގޮތުގައި ޕެރޭޒްގެ މައްޗަށް އެމެރިކާ އިން ގިނަ ދައުވާތަކެއް އުފުލާނެއެވެ.\nއެމެރިކާގެ އެޓާނީ ޖެނެރަލްގެ އޮފީހުން ބުނާ ގޮތުގައި އެލްޗަޕޯގެ ސިނަލޯއާ ކާޓެލް އަށް މަސްތުވާތަކެތި ވިއްކައިގެން ލިބުނު ހުރިހާ ފައިސާއެއް ޓްރާންސްފާ ކުރާނެ ގޮތާއި އެފައިސާ އިން ކުރާނެ ޚަރަދުތައް ވެސް ނިންމާ އެކަންކަމާއި ގުޅޭ ލަފާތައް އެލްޗަޕޯއަށް އަރުވަމުން ގެންދިޔައީ ޕެރޭޒްއެވެ.\nއެލްޗަޕޯ އާއި ޕެރޭޒްގެ އިތުރުން އެލްޗަޕޯގެ އަނބިމީހާ އެމާ ކެރޮނެލް ވެސް މިހާރު ހުރީ އެމެރިކާގައި ބަންދު ކޮށްފައެވެ. އެމާ ހައްޔަރު ކޮށްފައި ހުރީ ވާޖީނިއާގައެވެ. އަދި އެލްޗަޕޯގެ ގޭންގްގެ އިސް މެންބަރެއް ކަމަށްވާ ޖޯޖް ސަންޗޭޒް ވެސް ހުރީ އެމެރިކާގައެވެ. ސަންޗޭޒްގެ މައްޗަށް ދިހަ އަހަރުގެ ޖަލު ހުކުމެއް ބުދަ ދުވަހު ވަނީ އިއްވާފައެވެ. އެއީ މެކްސިކޯ އާއި އެމެރިކާގެ ކެލިފޯނިއާ އާއިދެމެދު ޓަނަލްއެއް ކޮނެގެން މަސްތުވާތަކެތި އެމެރިކާ އަށް އެތެރެ ކުރުމުގައި ސަންޗޭޒް ބައިވެރިވެފައިވާކަން ސާބިތުވެގެންނެވެ.\nސިނަލޯއާ ކާޓެލްގެ ދުވަސް ދުއްވާލުމަށްޓަކައި އެލްޗަޕޯ ހައްޔަރު ކުރި ނަމަވެސް އެގޭންގުން އަދިވެސް ފުޅާ ދާއިރާއެއްގައި މަސްތުވާތަކެތީގެ ވިޔަފާރި ކުރަމުން އަންނަ ކަމަށް އެމެރިކާގެ އޮފިޝަލުން ވިދާޅުވެއެވެ. އެމެރިކާގެ އޮފިޝަލުން ބުނާ ގޮތުގައި އެލްޗަޕޯ ހައްޔަރުކުރި ފަހުން ސިނަލޯއާގެ ވިޔަފާރި ވަނީ އަދި އިތުރަށް ފުޅާކޮށްފައެވެ.\nއެލްޗަޕޯގެ މައްޗަށް އިއްވާފައިވާ ޖަލު ހުކުމްތައް މިހާރު ވަނީ އިސްތިއުނާފް ކޮށްފައެވެ. ނަމަވެސް އިސްތިއުނާފް މަރުހަލާ އިން ވެސް އޭނާ އަށް ސަލާމަތް ވެވިދާނެ ކަމަށް ނުބެލެވޭ ކަމުގައި ރިޕޯޓްތައް ބުނެއެވެ.


Jumayyil Rape case aa eku Niuma ge rulhi gandu Dark Rain ah!\nރޭޕް ކޭހާއެކު ނިއުމާގެ ރުޅިގަނޑު ޑާކް ރެއިންއަށް!\n05 ޖުލައި 2020 - 06:16:50\nޒުވާން ތަރި، ޖުމައްޔިލް ނިމާލް އޭނާގެ ދެބެންގެ ދެދަރި އަންހެން ކުއްޖަކު، ރޭޕްކުރި މައްސަ؛ލައާ ގުޅިގެން ޕްރޮޑަކްޝަން ހައުސް، ޑާކް ރެއިން އެންޓަޓެއިންމަންޓުން ޖުމައްޔިލްއާއެކު މަސައްކަތް ނުކުރާން ނިންމި ނިންމުމާއެކު މަޝްހޫރު ތަރި، ނިއުމާ މުހައްމަދު، ވަރުގަދަ ރައްދެއްދީފި އެވެ.\nޑާކް ރެއިންގެ ގިނަ ފިލްމުތަކަކުން ފެނިގެންދިޔަ، ޖުމައްޔިލްއާ ގުޅިގެން އެ ޕްރޮޑަކްޝަން ހައުސް އިން ނެރުނު ބަޔާނެއްގައި ބުނީ އޭނާއާ ގުޅިގެން ކުރާ ބޮޑެތި ތުހުމަތުތައް އެ ކުންފުނީގެ ސަމާލުކަމަށް އައިސްފައިވަނީ ސޯޝަލް މީޑިއާގައި އެކަން އާންމުވުމާއި ގުޅިގެން ކަމަށެވެ.\nއެގޮތުން އެތުހުމަތުތައް އޭނާގެ މައްޗަށް ކުރެވިގެން އައިއިރު އެ ކުންފުނިން ޖުމައްޔިލްއާއެކު އެންމެ ފަހުން ތައްޔާރުކުރި ފިލްމު، އޭރު ވަނީ ހުރިހާ މަސައްކަތެއް ނިމި، މިއަހަރު ޖުލައިގައި އަޅުވަން ވެސް ކުރިން ތަވާލުކޮށްފައި ކަމަށް ބުންޏެވެ.\nއަދި އެތުހުމަތުތަކާއި ގުޅިގެން މިހާރު އޭނާއާއެކު ކުރުމަށް ހަމަޖެހިފައިވާ ހުރިހާ މަސައްކަތްތަކަކުން ވަކިކޮށްފައިވާ ކަމަށާއި އަދި ޑާކް ރެއިނުން އަބަދުވެސް ޖިންސީ އަނިޔާއާއި، ރޭޕްގެ އެއްވެސް އަމަލެއް އަދި އެކަމަށް ހިތްވަރުދޭ އެއްވެސް ވިސްނުމެއް ވެސް ގަބޫލު ނުކުރާނެކަން ވެސް އެ ބަޔާނުގައި ފާހަގަކުރެ އެވެެ.\nއެފަދަ ބަޔާނެއް ނެރެފައިވަނިކޮށް، ނިއުމާ އޭނާގެ ފޭސްބުކްގައި ކުރި ޕޯސްޓެއްގައި ބުނީ، ޖުމައްޔިލްގެ ރޭޕް ކޭސްގެ މައްސަލަ އެނގި ތިބެ އޭނާ ލައްވާ މަސައްކަތްކުރުވުމަށް ފަހު މިހާރު ބުނަމުން އަންނަނީ ރޭޕްއާ ދެކޮޅު ކަމަށެވެ. އެކަމަކު އޭރު ރޭޕްއާ އެއްކޮޅު ކަމަށް ވެސް ބުނެފައިވެ އެވެ.\nނިއުމާ އިތުރަށް ބުނީ، ފިލްމީ ދާއިރާގައި ވަކި ޖަމާއަތެއް ހަދައިގެން، ފިލްމީ ފަންނާނުން އެކަކު އަނެކަކާއި ޖެއްސުމުގެ އެންމެ ބޮޑު ބައި ކުޅެނީ އެތަނުން ކަމަށެވެ. އަދި އާންމުންގެ މެދުގައި މަގްބޫލުވުމާއެކު "އަހަރެމެން" ކޮށްލީ ބާކީ ކަމަށާއި ހަގީގަތަކީ އެއީ ކަމަށް ވެސް ނިއުމާ ބުންޏެވެ.\nނިއުމާގެ ޕޯސްޓުގައި ސީދާ އެއީ، ޑާކް ރެއިންއަށް ބުނެފައިވާ ބަހެއް ކަމަށް ނެތް ނަމަވެސް ބެލެވެނީ އެގޮތަށެވެ. މީގެ ކުރިން ވެސް ޖުމައްޔިލްގެ މައްޗަށް ރޭޕްގެ ތުހުމަތުތައް ކުރެވުން ނަމަވެސް ޑާކް ރެއިނުން ފިޔަވަޅު އަޅާފައި ނުވާތީ މީހުން ވަނީ ފާޑުކިޔާފަ އެވެ.\nފާއިތުވި އަހަރުތަކަށް ބަލާއިރު ޑާކްރެއިންގެ ފިލްމުތަކުން އަބަދު ފެންނަ އެއް މޫނަކީ ޖުމައްޔިލް އާއި މަރިޔަމް މަޖުދާ އެވެ. އެ ދެމީހުން އަބަދު އެކުގައި ފެންނާތީ ވެސް ގިނަ ބަޔަކު ފާޑުކިޔަ އެވެ.\nޑާކް ރެއިނުން ފިލްމުތަކުން ކުރިން ނިއުމާ އާއި ޔޫސުފް ޝަފީއު (ޔޫއްޕެ) އަދި މުހައްމަދު މަނިކް އާއި ރަވީ ފާރޫގް ފަދަ ތަރިން ވަނީ ފެނިގެންގޮސްފަ އެވެ.\nޖުމައްޔިލްގެ ފަރާތުން ޖިންސީ ގޯނާގެ ޝިކާރައަކަށްވި ކުއްޖާ ވަނީ އެ ވާހަކަތައް ވަރަށް ތަފްސީލުކޮށް ޓްވިޓާގައި ކިޔައިދީފަ އެވެ. އެގޮތުން އެކަން ހިނގީ 2016 ވަނަ އަހަރުގެ ޑިސެންބަރު ގައި ކަމަށާއި ނަމަވެސް އިއްޔެވީ ކަމެއް ފަދައިން އެ ހިތި ހަނދާންތައް އަދިވެސް ހުރި ކަމަށް އެ ކުއްޖާ ބުނެ އެވެ.\nކަންހިނގި ގޮތް ޖުމައްޔިލް ބައްޕައަށް ވެސް ކިޔައިދިން ކަމަށް އެ ކުއްޖާ ބުނެފައި ވެއެވެ. އޭނާގެ ބައްޕަ އަކީ ވެސް ދިވެހިންގެ ތެރޭގައި މަގުބޫލު ފިލްމީ ތަރިއެކެވެ.\nއެ ކަމަށް ހަތަރު އަހަރު ވެގެން ދިޔައިރު މިހާތަނަށް އެ ކުއްޖާ އަށް އިންސާފު ލިބިފައެއް ނުވެ އެވެ. އަދި އެ ކުއްޖާ އަށް އިންސާފު ނުލިބި މާބޮޑަށް ލަސްވެގެން ގޮސްފައިވާއިރު، މިހާރު އެކަން އޮތީ ކޮން މަރުހަލާއެއްގައި ކަމެއް ސާފެއް ނޫނެވެ.\nއެ ކުއްޖާގެ ޓްވީޓަށް އެތައް ބައެއްގެ ސަމާލުކަން ލިބިގެން ގޮސްފައިވާއިރު ޕްރޮސެކިއުޓާ ޖެނަރަލް ހުސައިން ޝަމީމް ވެސް ވަނީ ރިޕްލައި ކޮށްފަ އެވެ. އެގޮތުން އެކަމާ ހިތާމަ ކުރައްވާ ކަމަށާއި، އެ މައްސަލަ ގޮސްފައިވާ ހިސާބެއް އޮޅުންފިލުވުމަށް ފަހު، ޕީޖީ އޮފީހުގެ ފަރާތުން ކުރެވޭނެ ކަންކަން ބަލައި އެ ކުއްޖާ އަށް އަންގާނެ ކަމަށް ޝަމީމް ވިދާޅުވި އެވެ.\nމީގެ ކުރިން ވެސް ޖުމައްޔިލްއާ ގުޅޭގޮތުން އެފަދަ ތުހުމަތުތަކެއް ފެންމަތިވި އެވެ. އެކަމަކު މިއީ މިހާ ފާޅުކަން ބޮޑުގޮތެއްގައި، އަނިޔާ ލިބުނު ކުއްޖާ އެ ވާހަކަ ދެއްކި ފުރަތަމަ ފަހަރެވެ.\nއެ ކުއްޖާ އެ ވާހަކަތައް ފާޅުގައި، އެހާ ތަފްސީލުކޮށް ކިޔައިދިން އިރު، ޖުމައްޔިލްގެ ދިފާއުގައި ބައެއް މީހުން އަންނަނީ ވާހަކަ ދައްކަމުންނެވެ.\nމިފަހަރު ޖުމައްޔިލްއާ ދެކޮޅަށް ޑާކް ރެއިނުން ފިޔަވަޅު އެޅިއިރު އޭނާ ވަނީ ޑާކް ރެއިންގެ ގިނަ ފިލްމުތަކެއްގައި ވެސް މަސައްކަތްކޮށްފަ އެވެ. ޑާކް ރެއިންގެ "އެންމެ ފަހު ވިންދާޖެހެންދެން"ގައި މަސައްކަތްކޮށް ގިނަ ބައެއްގެ މަގްބޫލުކަން ހޯދި ޖުމައްޔިލް ވަނީ "ވާށޭ މަށާއެކީ" އާއި "ގޮއްރާޅު" އަދި "ވަކިން ލޯބިން" ފަދަ ޑާކްރެއިންގެ ފިލްމުތަކުން ފެނިގެންގޮސްފަ އެވެ.\nމުނިފޫހިފިލުވުންފިލްމީ ތަރި ޖުމައްޔިލް


Moosun beleyne goiy zamaanee ve, mihaaru phone thakah! - vNews.mv\nމޫސުން ބެލޭނެ ގޮތް ޒަމާނީވެ، މިހާރު ފޯނުތަކަށް!\nޙައްވާ މިންހާ 11 August 2019, 12:20\nރާއްޖޭގެ އެކި ހިސާބުތަކުގައި އީދުގެ ފޯރިގަދަ ހަރަކާތްތައް މިހާރު ވަނީ ފަށާފައެވެ. ނަމަވެސް މިއީދަކީ ފެން އީދަކަށް ވެދާނެ ކަމުގެ އިންޒާރުތައް މެޓް އޮފީހުން ކުރިޔާލާ ވަނީ ދީފައެވެ.\nރާއްޖޭގެ ހުރިހާ ހިސާބެއްގައިވެސް އެންމެ ފޯރިއާއެކު ފާހަގަކުރާ އެއް މުނާސަބަތަކީ އަޟްހާ އީދެވެ. އެއް ރަށަށްވުރެ އަނެއް ރަށުގެ އީދު ހަރަކާތްތައް ފޯރިގަދަކޮށް ކުރިއަށްގެންދެވޭތޯ އަބަދުވެސް ރަށްތަކުގެ ރައްޔިތުން އަންނަނީ މަސައްކަތް ކުރަމުންނެވެ. ރަށަށް އަރާ މެހެމާނުންނަށް މަރުހަބާ ކިޔުމުން ފެށިގެން މަގުތަކުގައްޔާއި ސްޓޭޖްތަކުގައި ބާއްވާ އައިޓަމްތަކާ ހަމައަށް ހުރިހާ ކަމެއްވެސް އެންމެ ފުރިހަމައަަށް ގެންދެވޭތޯ އަންނަނީ ރަށުގެ ކައުންސިލުން ފެށިގެން އެންމެ އާދައިގެ ރައްޔިތު މީހާވެސް މަސައްކަަތް ކުރަމުންނެވެ.\nއެހެން ނަމަަވެސް މިފަހަރުގެ އީދު ހަރަކާތްތަކަށް މޫސުން ހުރަސްއަޅާނެ ކަމަށް ބެލެވެއެވެ. އެގޮތުން މެޓް އޮފީހުން ލަފާކޮށްފައިވާ ގޮތުން މިއީދު ތެރޭގައި ރާއްޖޭގެ އެކި ހިސާބަށް ވިއްސާރަކުރާނެ އަދި ބައެއް ރަށްތަކަށް ގުގުރުން އެކަށީގެންވެއެވެ. މީގެ އިތުރަށް ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށާއި ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުމަކީ އެކަށީގެންވާ ކަމެއް ކަމަށް މެޓް އޮފީހުން މައުލޫމާތުދެއެވެ. އެގޮތުން މިދިޔަ ހަފްތާ ތެރޭގައިވެސް ރާއްޖޭގެ ބައެއް ހިސާބުތަކަށް ވަނީ އުދަ އަރާފައެވެ. މިދިޔަ ހުކުރު ދުވަހުވެސް މާލޭގެ ކާނިވާ ސަރަހައްދަށް ވަނީ އުދަ އަރާފައެވެ.\nއެހެންކަމުން އީދުގެ ހަރަކާތްތައް ކުރިއަށް ގެންދިޔުމުގައި މޫސުމަށް ސަމާލުވުމަށް މެޓް އޮފީހުން ވަނީ އިލްތިމާސްކޮށްފައެވެ.\nދެން އުފެދޭ ސުވާލަކީ ކަމެއް ރާވާ ކޮންމެ ފަހަރަކު މޫސުން ބެލުމަށްޓަކައި މެޓް އޮފީހަށް ގުޅަންވީތޯ؟ ނޫނީ ރޭގަނޑު 8 ގެ ޚަބަރު ކިޔުމަށްފަހު މޫސުން ކުރިއަށް ލަފާކުރާ ގޮތް ގެނެސްދެން ދެން މަޑުކުރަންވީތޯ؟\nނޫން! މިހާރު މޫސުން ބެލުމަކީ އެއަށްވުރެ މާ ފަސޭހަ ކަމެކެވެ. ޓެކްނޮލޮޖީއާއެކު އައި ކުރިއެރުންތަކާއެކު މޫސުން ކުރިއަށް ލަފާ ކުރާގޮތް މިހާރު މިވަނީ އަޅުގަނޑުމެންގެ ފޯނުތަކަށް އައިސްފައެވެ. މޫސުން ބެލުމަށްޓަކައި މިހާރު ޑައުންލޯޑް ކޮށްލަން ޖެހެނީ މޫސުން އެޕްލިކޭޝަނެވެ.\nމި އެޕްލިކޭޝަނަކީ އިޓަލީ ސަރުކާރުގެ ހިލޭ އެހީގައި، މެޓް އޮފީހުގެ ޚިދުމަތްތައް އިތުރަށް ހަރުދަނާކޮށް ޒަމާނީ ވަސީލަތްތަކުގެ އެހީގައި އާއްމުންނަށް މޫސުމާ ބެހޭ މައުލޫމާތުތައް ގެނެސްދިނުމަށް ހިންގުނު ޕްރޮޖެކްޓެއްގެ ދަށުން އިފުތިތާހު ކުރެވުނު އެޕްލިކޭޝަނެކެވެ.\nއެޕްލިކޭޝަންގެ ތެރެއިން ދިވެހި އަދި އިނގިރޭސި މިތަނުން ބޭނުން ބަހެއް އިޚުތިޔާރު ކުރުމަށްފަހު އެޕްލިކޭޝަން މެދުވެރިކޮށް ކުރިއަށް އޮތް ފަސް ދުވަހުގެ މުސުން ލަފާ ކުރާ ގޮތް، އެންމެ ފަހުގެ ރާޑަރު އަދި ސެޓަލައިޓު ފޮޓޯތައް އަދި ރާއްޖޭގެ އެކި ސަރަހައްދުތަކުގައި ބަހައްޓާފައިވާ އޮޓޮމެޓިކް ވެދާ ސްޓޭޝަންތަކުން އެވަގުތެއްގައި ދައްކުވައިވާ މޫސުމީ ޑޭޓާ ވެސް ފެންނަން ހުރެއެވެ. މީގެ އިތުރަށް އެލަރޓް ނޮޓިފިކޭޝަން ލިބޭނެގޮތް ވެސް މިއެޕްލިކޭޝަންގެ ތެރޭގައި ވަނީ ހިމެނިފައެވެ. މިއެޕްލިކޭޝަން އެންޑްރޮއިޑާއި އައި.އޯ.އެސް ބޭނުންކުރައްވާ ފަރާތްތަކަށްވެސް ލިބެން ހުންނާނެ އެވެ. އަދި މޫސުމާ ބެހޭ ބައެއް ބަސްތަކުގެ މާނަވެސް އެޕލްިކޭޝަން މެދުވެރިކޮށް އެނގެން ހުރެއެވެ.\nމިއެޕްލިކޭޝަނާއެކު ހަރަކާތްތައް ރާވާ އިންތިޒާމް ކުރާ ފަރާތްތަކަށް މޫސުން ކުރިއަށް ލަފާ ކުރާ ގޮތް ބެލުމަށް ވަރަށް ބޮޑު ލުއި ފަސޭހައެއް ލިބިގެންދާނެ ކަމަށް ގަބޫލުކުރެވެއެވެ.


Uthuruge rahrashugai fen boduvanee, moosun vanee goas | Mihaaru\nއުލިގަމު އިންޖީނުގެ ސަރަހައްދުގައި ބޮޑުވެފައިވާ ފެންގަނޑު ހިންދަން މަސައްކަތްކުރަނީ\n05 ޖޫން 2019 - 13:05 1 comment\nހއ. އަތޮޅުގެ ދެރަށެއްގައި ފެން ބޮޑުވެގެން ފެން ހިންދުމުގެ މަސައްކަތް ކުރަމުން އަންނައިރު އުތުރުގެ އަތޮޅުތަކުގެ މޫސުން އަދިވެސް ގޯސްވާނެ ކަމަށް މޫސުމާ ބެހޭ އިދާރާއިން ލަފާކުރެ އެވެ.\nހއ. ހޯރަފުއްޓާއި އެ އަތޮޅު އުލިގަމުގައި ފެން ހިންދުމުގެ މަސައްކަތް އަންނަނީ ކުރަމުންނެވެ. އަދި އެހެން ބައެއް ރަށްރަށުގައި ވެސް ފެން ބޮޑުވެ އެކި ވަރުގެ ގެއްލުންތައް ލިބެމުންދާ ކަމަށް އަންނަނީ ރިޕޯޓްކުރަމުންނެވެ.\nއުލިގަމުގައި ފެންބޮޑުވެ، އިންޖީނުގެ އަށް ފެން ވަންނާތީ ފެންގަނޑު ހިންދުމުގެ މަސައްކަތް އަންނަނީ ކުރަމުންނެވެ. އެ ރަށުގައި އާންމުކޮށް ފެން ބޮޑުވާ ދެ ސަރަހައްދެއްގައި، ރޭގެ މެންދަމުން ފެށިގެން ވެހެމުންދާ ވާރޭގެ ސަބަބުން ވަނީ ވަރަށް ބޮޑަށް ފެން ހެދިފަ އެވެ. ހޯރަފުށްޓަށް ވެސް ބޯކޮށް ވާރޭ ވެހި ބައެއް ގޭގެ އަށް ފެން ވަންނާތީ ވެލިބަސްތާ ޖެހުމުގެ މަސައްކަތް އަންނަނީ ކުރަމުންނެވެ.\nހޯރަފުށީ ކައުންސިލްގެ މެމްބަރު އަހުމަދު އިމްދާހު "މިހާރު "އަށް ވިދާޅުވީ ފެންބޮޑުވުމުގެ ސަބަބުން ފެން ވަންނާތީ ހައެއްކަ ގޭގައި މިހާރު ވެލި ބަސްތާ ޖަހާފައިވާ ކަމަށާއި އެހެން ގެތަކުގެ ހާލަތު ބަލަމުން އަންނަ ކަމަށެވެ. އެކަމަކު އޭނާ ވިދާޅުވި ގޮތުގައި އެރަށުގެ އެއްވެސް ގެއަކަށް މިހާތަނަށް ގެއްލުމެއް ނުވެ އެވެ.\n"މިހާރުވެސް ބޯކޮށް ވާރޭ ވެހެމުން ދަނީ. ވިލާތައް ނަގާފައި ހުރީ ވެސް،" އޭނާ ވިދާޅުވި އެވެ.\nއުލިގަމު ކައުންސިލްގެ ރައީސް އަހްމަދު މުއާޒް މުހައްމަދު ވިދާޅުވީ ރޭ މެންދަމު 12:00 އިން ފެށިގެން މެދު ނުކެނޑި އެރަށަށް ވާރޭ ވެހެމުން އަންނަ ކަަމަށާއި ނަމަވެސް މިހާރު ވާރޭ ތުނިކޮށްލާފައިވާ ކަމަށެވެ. ފެންބޮޑުވުން ކޮންޓްރޯލް ކުރެވިފައިވާ ކަމަށް ވިދާޅުވި އެވެ.\nހޯރަފުށީގައި ފެންބޮޑުވުމުން ވެލިބަސްތާ ޖެހުމުގެ މަސައްކަތް ކުރަނީ\nއުތުރަށް ކުރަމުންދާ ވިއްސާރައިގައި ހދ. ކުޅުދުއްފުށްޓާއި ނ. ވެލިދޫގައި ވެސް ފެންބޮޑުވި އެވެ.\nކުޅުދުއްފުށީގައި ފެންބޮޑުވުމުގެ ސަބަބުން ބައެއް ގޭގެއަށް ފެން ވަދެ، ހަތަރު ގެއެއްގައި މީހުންނަށް ނޫޅެވޭ ވަރު ވި އެވެ.\nYellow alert in effect for the area from Haa Alifu Atoll to Baa Atoll. pic.twitter.com/WQJ5tKnsDv\n— Maldives Meteorology (@MetMaldives) June 5, 2019\nމޫސުމާ ބެހޭ އިދާރާއިން މިއަދު ވެސް ވަނީ އުތުރުގެ ހުރިހާ އަތޮޅަކަށް ޔެލޯ އެލާޓް ނެރެފަ އެވެ. އެގޮތުން ނެރުނު އެލާޓުގައި ބުނެފައިވާ ގޮތުން ބޯކޮށް ވާރޭ ވެހުމާ އެކު ވައިގަދަވާނެ ކަމަށެވެ. އެގޮތުން ވިލާގަނޑުގައި ގަޑިއަކު 45 މޭލަށް ވައިގަދަވާނެ ކަމަށް ވަނީ ލަފާކޮށްފަ އެވެ.\nއިތުރު ލިޔުންތައް ހދ. ކުޅުދުއްފުށި ތ. އަތޮޅު ހއ. ހޯރަފުށި ހއ. އުލިގަން ނ. ވެލިދޫ މޫސުން ފެންބޮޑުވުން


IOIG / TT: Ahnehn Team Event in Raajje ah Gold Medal - vNews.mv\nއިސްމާޢީލް ޝާހު (ކުޑަ ޝާހު) 21 July 2019, 19:31\nދިހަވަނަ އިންޑިއަން އޯޝަން އައިލެންޑް ގޭމްސް (އައިއޯއައިޖީ) ގެ ޓޭބަލް ޓެނިހުގެ ޓީމު އިވެންޓުން ރާއްޖޭގެ އަންހެން ޓީމު ރަން މެޑަލް ހޯދައިފި އެވެ.\nމިއީ އައިއޯއައިޖީގައި ޓީޓީ އަންހެން ޓީމަކުން ހޯދި ފުރަތަމަ ރަން މެޑެއްޔެވެ. މީގެ ކުރިން މި ގޭމްސްގައި އަންހެން ޓީމަށް ހޯދުނު އެންމެ ބޮޑު ކާމިޔާބަކީ 2015 ވަނަ އަހަރު ލޯ މެޑަލް ހޯދުމެވެ.\nމޮރިޝަސްއާ ދެކޮޅަށް ކުޅުނު ފައިނަލް މެޗުން ރާއްޖެ މޮޅުވީ 3-2 ގޭމުންނެވެ.\nމޮރިޝަސްއާ ދެކޮޅަށް ފުރަތަމަ ކުޅެން ނުކުތީ ރާއްޖޭގެ ފާތިމަތު ދީމާ އަލީ އެވެ. މި މެޗުން ދީމާ ބަލިވީ 3-1 އިންނެވެ. މި މެޗު ދިޔައީ 9-11، 2-11، 12-10 އަދި 6-11 އިންނެވެ. ފުރަތަމަ މެޗުން ދީމާ ބަލިވި ނަމަވެސް، ދެވަނަ މެޗުގައި ރާއްޖޭގެ އައިޝަތު ރަފާ ނާޒިމް ވަނީ މޮޅު ކުޅުމެއް ދައްކާ މެޗު ކާމިޔާބުކޮށްފައެވެ. މި މެޗު ރަފާ ކާމިޔާބުކުރީ 3-2 އިންނެވެ. މެޗު ދިޔައީ 9-11، 12-10، 11-7، 3-11 އަދި 11-9 އިންނެވެ.\nތިންވަނަ މެޗުގައި ކުޅެން ނުކުތީ ރާއްޖޭގެ އެންމެ ތަޖުރިބާކާރު ކުޅުންތެރިޔާ މުއީނާ މުހައްމަދެވެ. މި މެޗުން މުއީނާ ވަނީ ބަލިވެފައެވެ. މި މެޗު ދިޔައީ 1-11، 8-11 އަދި 12-14 އިންނެވެ. ހަތަރުވަނަ މެޗުގައި ރާއްޖޭގެ ދީމާ ވާދަކުރިއިރު، ދިމާ ވަނީ މި މެޗު 3-1 އިން ކާމިޔާބުކޮށް ރާއްޖެއަށް އުންމީދު އާކޮށްދީފައެވެ. މި މެޗު ދިޔައީ 7-11، 11-6، 11-5 އަދި 11-6 އިންނެވެ.\nނަތިޖާ ނެރުމަށް ކުޅުނު ފެހު މެޗާ ކުރިމަތިލީ ރާއްޖޭގެ ރަފާ އެވެ. ރަފާ ވަނީ މި މެޗު 3-1 އިން ކާމިޔާބުކޮށްފައެވެ. މި މެޗު ދިޔައީ 11-6، 11-5، 10-12 އަދި 13- 11 އިންނެވެ.\nމި މެޗު ބައްލަވާލެއްވުމަށް ރައީސް އިބްރާހިމް މުހައްމަދު ސޯލިހުގެ ދެކަނބަލުންނާއި ސްޕޯޓްސް މިނިސްޓަރު އަހުމަދު މަހުލޫފު އަދި ފޮރިން މިނިސްޓަރު އަބްދުﷲ ޝާހިދު ވަޑައިގެން ކުޅުންތެރިންނަށް ވަރަށް ބޮޑަށް ތަރުހީބުދެއްވެވި އެވެ.


Miee touristunge athun tax naganvee vagutheh nun: Ali Waheed | Mihaaru\nމިއީ ޓޫރިސްޓުންގެ އަތުން ޓެކްސް ނަގަންވީ ވަގުތެއް ނޫން: އަލީ ވަހީދު\nޔޫއެންޑަބްލިއުޓީއޯ އިން ބޭއްވި ހާއްސަ ވީޑިއޯ ކޮންފަރެންސް (ވެބިނާ) ގައި ޓޫރިޒަމް މިނިސްޓަރު އަލީ ވަހީދު މިއަދު ބައިވެރިވެވަޑައިގަންނަވަނީ.---ފޮޓޯ: ޓޫރިޒަމް މިނިސްޓްރީ\n25 މެއި 2020 - 17:08\nއޭނާ މިހެން ވިދާޅުވެފައިވާ އިރު ރާއްޖެ އަލުން ހުޅުވައިލާ އިރު އަންނަ ޓޫރިސްޓުންގެ އަތުން ޓެކުހެއް ނެގުމަށް އިގްތިސާދީ ކޮމިޓީން ޓޫރިޒަމް މިނިސްޓްރީ އަށް ލަފާދީފައިވެ އެވެ.\nދުނިޔޭގެ ޓޫރިޒަމް ޖަމިއްޔާ، ޔޫއެންޑަބްލިއުޓީއޯ އިން ބޭއްވި ހާއްސަ ވީޑިއޯ ކޮންފަރެންސް (ވެބިނާ) ގައި ޓޫރިޒަމަށް ކޮށްފައިވާ އަސަރުތަކާ ގުޅޭ ގޮތުން މިނިސްޓަރު ވިދާޅުވީ ކޮވިޑް-19 އާ ހެދި ރާއްޖޭގެ އިގްތިސާދަށް އަގު ނުކުރެވޭ މިންވަރެއްގެ ބޮޑެތި ގެއްލުންތައް ވެފައިވާ ކަމަށެވެ. މި ހާލަތުގައި މުޅި އިގްތިސާދު ހުއްޓުމަކަށް އައިސް އާންމުންގެ ދިރިއުޅުން ވެސް ހުއްޓިފައިވާ ކަމަށް އޭނާ ވިދާޅުވި އެވެ. އެހެން ގައުމުތަކަށް ކުރިމަތިވެފައިވާ ހާލަތެކޭ އެއްގޮތަށް ރާއްޖެ އިން ވެސް މަސައްކަތް ކުރަނީ ރައްކާތެރިކަމުގެ ފިޔަވަޅުތަކާ އެކު އިގްތިސާދީ ހަރަކާތްތައް ފަށައިގަތުމަށް ކަމަށް އޭނާ ވިދާޅުވި އެވެ.\n"މި ދަނޑިވަޅުގައި މުޅި ދުނިޔެ ވެސް ސަމާލުވާންވީ އިތުރަށް މި ބަލީގެ ހާލަތު ގޯސްވިޔަނުދީ ހުރިހާ ފަރާތްތައް ގުޅިގެން ގައުމުތަކުގެ ބޯޑަރުތަކާއި އެއާޕޯޓުތަކާއި އަދި ޓޫރިޒަމް ފެސިލިޓީތަކުގައި ބައިނަލްއަގްވާމީ އެއް މިންގަނޑުތަކަށް ރައްކާތެރިކަމުގެ ފިޔަވަޅުތައް ހަރުދަނާ ކުރުމަށް،" އޭނާ ވިދާޅުވި އެވެ.\nމިނިސްޓަރު މިހެން ވިދާޅުވެފައިވާ އިރު މި ސަރަހައްދުގެ ގައުމުތަކުގެ ތެރެއިން އެންމެ ބޮޑު އަސަރެއް ކުރާނީ ރާއްޖޭގެ އިގްތިސާދަށް ކަމަށް ވޯލްޑް ބޭންކުން ވެސް ބުނެފައިވެ އެވެ. ސަބަބަކީ ރާއްޖޭގެ އިގްތިސާދު ޓޫރިޒަމް ދާއިރާއަށް އިންތިހާއަށް ބަރޯސާވެފައިވާ އިރު މި ހާލަތުގައި ގައުމުތަކުގެ ބޯޑަރުތައް ބަންދުކޮށް ދަތުރުފަތުރު ކުރުން އެއްކޮށް ހުއްޓިފައި އޮތުމެވެ.\nކޮވިޑް-19 ގެ ރާއްޖޭގެ ހާލަތު އިތުރަށް ގޯސް ނުވާ ނަމަ އަންނަ ޖުލައި މަހުގެ ތެރޭގައި ވެލާނާ އިންޓަނޭޝަނަލް އެއާޕޯޓު ހުޅުވާލައި ރިސޯޓުތައް ވެސް ހުޅުވުމަށް ހުއްދަ ދޭނެ ކަމަށް ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފަ އެވެ.\nރާއްޖޭގެ ޓޫރިޒަމް އަލުން ހުޅުވާލުމަށްޓަކައި އެކަން ކުރުމުގައި ހާއްސަ އުސޫލެއް އެކުލަވައިލުމުގެ މަސައްކަތް ޓޫރިޒަމް މިނިސްޓްރީން އަންނަނީ ކުރަމުންނެވެ.\nޓޫރިޒަމް ޓޫރިޒަމް މިނިސްޓްރީ އަލީ ވަހީދު، ކުރީގެ ޓޫރިޒަމް މިނިސްޓަރު ޓޫރިސްޓުން ޓޫރިޒަމް މިނިސްޓަރު ޓެކްސް ރިސޯޓްތައް\n27 ކޮމެންޓް, 26 ރިއެކްޝަންސް\nމިއީ ބޮޑެތި ސިންގަހަ ޓެކްސް ނަގަންވީ ވަގުތު. ރާއްޖޭގަ ލާރިއެއް ނެތް. އެންމެ މުއްސަދި މަހުޖަނުންނަށް މުއައްޒަފުންނަށް މުސާރަ ނުދެވުނު. ދެން ކިހިނެތް ހަދަނީ އިތުރު ޓެކްސްތައް ނުނަގާ؟\nޖަހާވަލީދުގެ ބޯ ތިހުރީ ހަމައެކަނި ފުނާ އަޅަންތާ ދޯ ، މީހަކު މޮޔަވެދާނެ ކިތަށް އަނގަ މި މިނިސްޓަރ ގެ ހުރޭބާ ؟\nޓޫރިސްޓު މީހާ ބަހައްޓާފާ އޯނަރު އަތުން ޓެކުސް ނަގަންވީ\nމީ އަހަރެމެން ޓުއަރިސްޓުންނަށް ޓެކްސްދައްކާންވީ ވަގުތު.\nޓްއަރިސްޓުން އައިސްގެން ރިޒޯޓް އޯނަރުން އަދި ސަރުކާރަށްވެސް ފައިސާލިބޭނީ ވީމާ އަންނާނެ ގޮތެއް ދެފަރާތް ވެގެންވެސް ރާވަންވީ. ދެން އައިސްގެން ލިބޭ އާމްދަނީން މިހާލަތުގައި ސަރުކާރަށްވެސް ރަގަޅު އެއްޗެއް ރިޒޯޓް ތަކުންދޭންވީ.\nދެފަހަރަކު އެކެއްޗެ ނުކިޔާނެކަން ނޭނގެނީތަށް. ފުރަތަމަ ޑީއާރޕީ ދެން ސޭލްގައި އެމްޑީޕީ އަށް ދެން ޤާސިމް ޕާރޓީއަށް. މުދާވެރިވެއްޖެ އިސާހިތަކު އުމުރުން 40 ނުވަނީސް. މިހާރު އެހެރީ ދައުލަތަށް ޑޮލަރ ވައްދާ ދޮރުގެ ތަޅުދަނޑި ދީފައި. ދެންވިސްނާ ވާއެއް ނުވާއެއް ނޭނގޭނެކަން . ކޮންމެ ފަދަ ޚިޔާނާތެއްވިޔަސް ބަޔަކަށް ރޭކާވެސް ނުލާނެ.\nރަންބިސް އަޅާ ކުކުޅުގެ ކަރުގައި އިނީ މަޅިއެއްބެދިފައި ދެން ބިސްއަޅާނީ ހަމަ މިހާލަތުން ދުނިޔެ އަރައިގަތީމައި. ގަދަކަމުން ބިސްއަޅުވަން ހަދަައިގެން އިތުރަށްވާނީ ގޯސް\nދެފަހަރު ކިޔާ ނުކިޔާ އެއް ދިމައެއް ނުވެ އެވެ. ފުރަތަމަ ޖައްސާ ޕްރަިވެޓް ބޯޓަކަށް 50 ހާސް ޑޮލަރު ނަގާ ގޮތަށެވެ. މާދަމާ ވެސް ބަސް ބަދު ވެދާނެ އެވެ. ބޮޑެއް ނުވެ އެވެ. އުމުރު ދޮށި ވަނީ އެވެ.\nޓޫރިސްޓުންގެ އަތުންނަގާށެކޭ މީހަކު ނުކިޔާ. ޓުރިސްޓުން ގެނެސްގެން ރާއްޖޭގެ ރައްތަކުން 30-40 އަހަރަށް ބޮޑު ފައިދާ ނަގަމުންދިޔަ ވިޔަފާރިވެރިން އަތުން ނަގާ ޓެކްސް ބޮޑުކުރާށޭ މިކިޔަނީ. މި ބަލިމަޑުކަމުގަ އެމީހުންގެ އެހީތެރިކަން ނުލިބުނުތާ ނިކަމެތި ރައްޔިތުންނަށް ކުރީ ޖެއްސުން. އެމީހުންގެ ވިޔަފާރިއަށް އެތައްހާސް ޑޮލަރެއް ދުވާލަލު ދައްކާގެން އަންނަ މީހުން ސްކްރީންކުރުމާ މެޑިކަލްއަށް ދައުލަތުން ޚަރަދުހިގާނެ. ރިޒޯޓުތަކުން އިތުރަށް ޓެކްސް ނަގަންޖެހޭ.\nމިއީ ރައްޔިތުންގެ އަތުންވެސް ނަގަމުންދާ ޖީއެސްޓީ ވެސް ނެގުން ހުއްޓާލަންވީ ވަގުތު .


Guraidhoo marukazun belehehti meeheh ge maraa medhu kanboduvunthakeh\nނިޔާޒުގެ ފައިގައި ނިޝާންތަކެއް: އޭނާއާމެދު އިހުމާލުވި ކަމަށް އާއިލާއިން ތުހުމަތު ކުރެވޭ\nކ. ގުރައިދޫ މަރުކަޒުން ބަލަހައްޓަމުން ދިޔަ މީހެއްގެ މަރާމެދު އާއިލާއިން ޝައްކުތަކެއް އުފައްދައި އެ މައްސަލަ ބަލައިދިނުމަށް އެދިއްޖެ އެވެ.\nޑައުންސިންޑްރޯމް ހުންނަ އަލީ ނިޔާޒު ނަމަކަށް ކިޔާ މީހާ މަރުވެފައިވަނީ މިދިޔަ ހޮނިހިރު ދުވަހު އެވެ. އޭނާއަކީ ވިލިމާލޭގައި ދިރިއުޅުނު މީހެކެވެ. ނަމަވެސް ޖެންޑާ މިނިސްޓްރީގެ އިރުޝާދާއެކު މިދިޔަ ޑިސެމްބަރު މަހު އޭނާ ވަނީ ގުރައިދޫ މަރުކަޒަށް ބަދަލުކޮށްފަ އެވެ.\n"އަމިއްލައަށް ދިޔާ ތަކެތި ދިރުވާލުމުގެ ހަކަތައެއް ވެސް އޭނާގެ ނެތް، ކާން ދޭން ޖެހުނީ ރަބާ ޓިއުބެއް ބޭނުންކޮށްގެން،" ނިޔާޒުގެ ހާލަތު ކިޔައިދިނެވެ.\nއެ އުނދަގޫތަކަށް ފަރުވާ ހޯދަނިކޮށް ނިޔާޒު މަރުވެފައިވާއިރު އައިޖީއެމްއެޗަށް ގެނައުމުގެ ކުރިން ގުރައިދޫ ސިއްހީ މަރުކަޒުގައި ދެ ފަހަރެއްގެ މަތިން އޭނާ އެޑްމިޓްކޮށްފައިވެ އެވެ.\nނިޔާޒުގެ ޖަނާޒާއަށް ދިޔަ އެހެން މީހަކު ވެސް ވަނީ އޭނާގެ ފައިގެ ފޮޓޯތަކެއް ސޯޝަލް މީޑިއާގައި އާންމުކޮށް އެކަމުގެ ކަންބޮޑުވުން ފާޅުކޮށްފަ އެވެ. ފޮޓޯތަކުން ވެސް ފެންނަ ގޮތުގައި ނިޔާޒުގެ ފައިގައި ނިޝާންތަކެއް ހުއްޓެވެ. އާއިލާއިން ވަނީ ގުރައިދޫއަށް ގެންދިޔަ ފަހުން ނިޔާޒުގެ ބަރުދަން ވަރަށް ބޮޑަށް ލުއިވެފައިވާކަން ވެސް ފާހަގަކޮށްފަ އެވެ.\nމިކަމާ ގުޅޭ ގޮތުން ޖެންޑާ މިނިސްޓްރީގެ ވައިބާ ގުރޫޕްގައި ނޫސްވެރިއަކު ސުވާލު ކުރި އެވެ. އެކަމަކު އަދި މިނިސްޓްރީން އެއްވެސް ޖަވާބެއް ދީފައެއް ނުވެ އެވެ.\nމަރު މިނިސްޓްރީ އޮފް ޖެންޑާ އެންޑް ފެމިލީ ކ. ގުރައިދޫ\nގުރައިދޫގައި ކުޑަކުއްޖަކު ގެނބިގެން މަރުވެއްޖެ


Kuree ge minister Thoriq ge shukuru Raeesah! | Mihaaru\nޚަބަރު / ކުރީގެ މިނިސްޓަރު ތޯރިގް އިބްރާހީމް\nކުރީގެ އެންވަޔަރްމެންޓް މިނިސްޓަރު ތޯރިގު އިބްރާހީމް. ރައީސް އިބްރާހީމް މުހައްމަދު ސޯލިހް އދ. ގައި ތަގުރީރު ކުރެއްވުމުން އުފާ ފާޅުކުރެއްވި.\nމޫސުމަށް އަންނަ ބަދަލުތަކާ ބެހޭ ގޮތުން ރައީސް އިބްރާހީމް މުހައްމަދު ސޯލިހް އދ.ގައި އިއްޔެ ދެއްކެވި ވާހަކަފުޅާއި އެތައް އަހަރަކަށް ފަހު ރާއްޖޭގެ ވެރިޔަކު އދ. ގައި ތަގުރީރުކުރެއްވުމުން، ކުރީގެ އެންވަޔަރްމެންޓް މިނިސްޓަރު ތޯރިގް އިބްރާހީމް، ރައީސް އިބްރާހީމް މުހައްމަދު ސޯލިހަށް ޝުކުރު އަދާކުރައްވައިފި އެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި އެމަނިކުފާނާއި ސަރުކާރުގެ ދިފާއުގައި އެންމެ ބޮޑަށް މަސައްކަތްކުރެއްވި އެއް މިނިސްޓަރު ކަމަށް ވާ ތޯރިގު ކުރެއްވި ޓްވީޓްގައި، އިއްޔެ ރައީސް ދެއްވި ތަގުރީރު ސިފަކުރެއްވީ "ފަޚުރުވެރި ވަގުތުކޮޅެއް"ގެ ގޮތުގަ އެވެ.\nއދ.ގައި ރައީސް ތަގުރީރު ނިންމާލެއްވުމާ އެކު ކުރެއްވި ޓްވީޓެއްގައި ތޯރިގު ވިދާޅުވީ އެއީ "ބައިނަލްއަގުވާމީ މުޖުތަމައުގައި ދިވެހި ރާއްޖެ ފަޚުރުވެރިކޮށްދިން ވަގުތުކޮޅެއް" ކަމަށެވެ.\nMr President @ibusolih, it wasavery happy & proud moment for me to seeaMaldivian Head of State addressing at #UNGA afteralong time, particularly addressing Climate Change issues. It was alsoaproud moment for the Maldives international standing. Congratulations Sir!\n— Thoriq Ibrahim (@Thoriqibrahim) September 24, 2019\nކުރީގެ ރައީސް ޔާމީންގެ ވެރިކަން ނިންމާލެއްވީ އދ. ގެ މައި އޮފީހަށް ވަޑައިނުގަންނަވަ އެވެ. ކުރީގެ ރައީސް އަދި ޔާމީންގެ އެއްބަފާ ބޭބޭފުޅު މައުމޫން އަބްދުލްގައްޔޫމުގެ ވެރިކަމުން ފެށިގެން މިހާތަނަށް ރާއްޖޭގެ ރައީސްކަން ކުރެއްވި ބޭފުޅުންގެ ތެރެއިން އދ. ގައި ތަގުރީރުނުކުރައްވާ ހަމައެކަނި ރައީސަކީ ވެސް ޔާމީނެވެ.\nމޫސުމަށް އަންނަ ބަދަލުތަކުގެ މައްސަލަޔާ ބެހޭ ގޮތުން ވާހަކަފުޅުގައި ދައްކަވަމުން ރައީސް ވިދާޅުވީ އެ މައްސަލައަށް ދުނިޔޭގެ ފެންވަރުގައި ފިޔަވަޅު ނޭޅުން އޮތީ ކަންބޮޑުވާ މިންވަރަކަށް ކަަމަށެވެ. މޫސުމަށް އަންނަ ބަދަލުތަކުގެ ކުއްލި ހާލަތަށް މާނަ ހުރި ގޮތެއްގައި ސަމާލުކަމަށް ހޯދަން ރާއްޖޭން މަސައްކަތްކުރާތާ 30 އަހަރު ވެއްޖެ ކަމަށް ވެސް ވިދާޅުވި އެވެ.\nMoosumah ahanna badhalthakah alhainulun othee kanboduvaa dharajaeggai: Raees\n"މިއީ އަޅުގަނޑުމެންގެ ދިރިއުޅުމާ ގުޅިފައިވާ ހަނގުރާމައެކޭ އަޅުގަނޑުމެން އައީ ބުނަމުން. މިއީ ގައުމެއްގެ ގޮތުގައި އަޅުގަނޑުމެންގެ ދެމިއޮތުމަށް ނުރައްކާ ކުރާ ކަމަކަށް ވާތީ. [މޫސުމަށް ބަދަލު އަންނަކަން ކަށަވަރުކޮށްދޭ] ސައިންޓިފިކް ހެކިތަކަކީ ދެކޮޅުހެދެން ނެތް ހެކިތަކަކަށް ވިޔަސް ދުނިޔޭގެ ފެންވަރުގައި ފިޔަވަޅު ނޭޅުން އޮތީ ކަންބޮޑުވާ މިންވަރެއްގައި،" ރައީސް ވިދާޅުވި އެވެ.\nޔާމީންގެ ވެރިކަމަށް ފަހު އިދިކޮޅު ހަރަކާތްތަކުން ތޯރިގު ނުފެނެ އެވެ. ސިޔާސީ ކަންކަމަށް ވުރެ ގިނަ ވަގުތު އޭނާ މިހާރު ހޭދަކުރައްވަނީ އަމިއްލަ ވިޔަފާރީގަ އެވެ.\nއ.ދ. ތިމާވެށި ރައީސް އިބްރާހިމް މުހައްމަދު ސޯލިހް ކްލައިމެޓް ޗޭންޖް ރާއްޖެ-އ.ދ ކުރީގެ މިނިސްޓަރު ތޯރިގް އިބްރާހީމް\n22 ކޮމެންޓް, 78 ރިއެކްޝަންސް\nޢެމްޓީޑީސީ ބޯޑް މެންބަރު ކަން ބޭނުންވިޔަސް ތީ ފުކެއް ބޯޑުވަރު. ތޯރިގަކީ ކާކުކަން އަހަރުން ވ ރަނގަޅަށް ދަންނަން. އެއިރަކު ކާން ލިބޭ ކޮޅަކަށް ދާނީ.\nތި ތޯރިގު މިހާރު އެއުޅެނީ އެމްޓީޑީސީ ގެ ބޯޑް މެންބަރ ކަން ހޯދަން. އެހެންވީމަ އެވަރަށް ސަރުކާރަށް އެ ސަނާ ކިޔަނީ. އަޑުއެހިން ދިގުރަށު ގޭގެއަށް ހިނގާގެން ވެސް އެރަށުން ހިއްސާދާރުން ގެ ސޮއެ އެވަރަށް ނުލިބުނު ވާހަކަ.\nތި ތޯރިގަށް ދިގުރަށު ގޭގެއަށް ސޮއެ ހޯދަން ދާން ކެރުނީތީ މަ ހަމަ ހައިރާން ވެއްޖެ.\nކުރީފަހަރު އެމްޓީޑީސީ ގެ ބޯޑް ގަ ހުރެގެން ކުރި ކަންތަށް ހަނދާނެއް ނުނެތޭ. ހެރެތެރެ މައްސަލަ އެމްޓީޑީސީން ފައިސާ ނުދައްކާ ނިންމެން އޮއްވާ ތި ތޯރިގް ވޯޓް ދީގެން ރައްޔިތުންނަށް ގެއްލުންވާ ގިތަށް މުޅި ކުންފުނި ބަނގުރޫޓް ވާ ވަރުގެ އަދަދެއް ޖާބިރު އަށް ދެއްކީ..\nތޯރިގް ވަނީ ވެރިކަން ބަދަލުވުމާއެކު ކޮޅު ބަދަލުކޮށްފައިކަމެއް މިލިޔުން ލިޔުނުފަރާތަކަށް ނޭންގުނު. ހަނދުމަފުޅު ނެތިއްޔާ، ކުރީގެ އެންވައިރަމެންޓް އަދި ކޮންސްޓްރަކްޝަން މިނިސްޓްރުންނާއެކު އަސްލަމް އާޓްގެލެެރީގައި އަހަރު ކުރީކޮޅު ބޭއްވި ބައްދަލުވުމަށްވެސް ތޯރިގް ދިޔަ. އެކަމަކު ޑރ މުއިއްޒު ނުދިޔަ. ދެން އެތާ ތިބި މީހުންގެ ތެރޭގައި އުމަރުޒާހިރާއި ހުސެއިން ރަޝީދު ވެސް ތިބި. ތޯރިގް އެއަށްދިޔައީވެސް ސަރުކާރުގެ ތެރެއިން ފުރުޞަތުހޯދަން. އެކަންއޮޅިފައެއްނެތް\nކުރިން އިބޫއަށް ބެވީ. މިހާރު ތައުރީފު ކުރަނީ. އެކަމަކު ތައުރީފު ކުރާވަރުގެ ކޮންކަމެއް އިބޫކޮށްގެންތަ އިބޫއަށް ތައުރީފު ތި ކުރަނީ؟\nނުބައި ވިސްނުންމުގެ މީހަކައް ހެޔިގޮތްވިސނުނީތީ ޝުކުރުކުރަން\nއދ.ގައި ތަގުރީރު ކުރަން އެމަނިކުފާނު ވަޑައިގެންނެވީ އަމިއްލަ ޚަރަދުގަ. ބަދަލުގައި ލިބުނީކޯޗެއް؟ ދައުލަތުގެ ދަރަނި ވަނީ އިންތިހާއަށް މަތިވެފައި. އެއަށް ލުޔެއް ލިބިދޭ ފަދަ ތަގުރީރަކަށް އެމަނިކުފާނުގެ ތަގުރީރުވާތީތޯ ޠާރިގު ޝުކުރު އަދާކުރީ.\nއަމިއްލަ ޚަރަދަކުނޫން. ދައުލަތުގެ ޚަރަދުގަ ދިޔައީ. ދައުލަތަށް ކޮންފައިދާއެއްތަކުރީ. ކާކު ކީކޭ ކީ؟ އެވާހަކަ މޮޅުވެގެން އަތްޖެހީ މަޖިލިސްގެ ރައީސް. ބޮޑު ޚަރަދު ކުރުމަކީ މިސަރުކާރުގެ ސަގާފަތެއް. އެހެންވެ ނަމެއްގަ ނިއުޔޯކަށް ދިޔައީ.ދައުލަތުގެ ޚަޒާނާގެ ހުސްކަން ފޫބެއްދޭނެ ވަރެއްނުވި. މާނައެއްނެތް ކަންތައް ކޮށްކޮށް ދައުލަތް ހުސްވި އިރު ފެއްޓުނު އާ މަޝްރޫއެއްނެތް. އަދިވެސް ޚަރަދުކުރުން ހުއްޓާކަށެއްނުވޭބާ!!\nކުރީގެ ވަޒީރަކުވެސް ހަމައެކަނި ޝުކުރިއްޔާއޭ ބުނެލިއަސް މިމީހުނަށް ދުނިޔެ ލިބުނުފަދަ. ހަހަހަ\nދިވެހިން ކިޔާއުޅުނީ ވައިޖެހުން!\nކޮންމެމީހަކު ވިއަސް ރަނގަޅުކަމެއްކޮށްފިއްޔާ ރަނގަޅުކަމެއްކަމުގެގޮތުގައި ރަނގަޅުވާހަކައެއް ބުނެފިއްޔާ ރަނގަޅުވާހަކައެއްގެގޮތުގައި ފާހަނގަކޮށް ބަސްބުނުމުގެ ޤާބިލްކަން ހަމަ ކޮންމެމީހެއްގެ ގައިގައިވެސް ހުންނަންވާނެ، އެއަކީ ކޮންމެހެން މަޤާމެއް ނުވަތަ ފައިދާއެއްލިބިގަތުމުގެ ބޭނުމުގަ ކުރާކަމެއްކަމުގައި ދެކިގެންނުވާނެ\nޚޮންމެހެން އދ އަށް ވަޑައިގަންނަވާކައް ނުޖެހޭ ރޮނު އެދުރުން ތިތިބީ އދ ތަ މީހުންގެ ފުރާނަޔާ އި އުމުރު ހިފަހައްޓަނީ


America Ge Dhifaee Nizaamu Foo Alhuvaa Leveyne Missile Eh Russia In Ufahdhaifi - Vaguthu\nއެމެރިކާގެ ދިފާއީ ނިޒާމު ފޫއަޅުވާލެވޭނެ މިސައިލެއް ރަޝިއާ އިން އުފައްދައިފި\nއެމެރިކާގެ ދިފާއީ ނިޒާމު ފޫއަޅުވާލެވޭނެ މިސައިލެއް ރަޝިއާ އިން އުފައްދައިފިއެވެ.\nރަޝިއާގެ ގާނޫނު ހަދާ މަޖިލީހުގައި ދެއްވި ތަގުރީރެއްގައި ރަޝިއާގެ ރައީސް ވްލަޑިމިއާ ޕޫޓިން ވަނީ މިއީ މުޅި ދުނިއެއަށާއި އަދި ވަކިން ހާއްސަކޮށް ދުނިޔޭގެ އެންމެ ގަދަ ބާރު ކަމަށް ދައުވާކުރަންމުން އަންނަ އެމެރިކާއަށް ދިން ވަރުގަދަ އިންޒާރެއްގެ ގޮތުގައި ސިފަކޮށްފައެވެ.\nރަޝިއާގެ ރައީސްގެ ވާހަކަފުޅުގައި ފާހަކޮށްފައިވާ ގޮތުން މި މިސައިލް އަކީ އަޑަށް ވުރެން އެތަށް ގުނައެއް ބާރުމިނުގައި ދަރުތުކުރުމުގެ ގާބިލުކަން ލިބިފައިވާ ހައިޕާސޮނިކް މިސައިލެކެވެ.\nރަޝިޔާގެ ރައީސް ޕޫޓިން ގެންދަވަނީ މެދުއިރުމަތީގެ އިތުރުން އދ. އާއި ބައިނަލްއަގްވާމީ މަހްފަލްތަކުގައި ވެސް އެމެރިކާ އަށް އާދިޔާ ޚިލާފަށް ގޮންޖަހައި އެމެރިކާ އަށް ވުރެން އަސްކަރީ ގޮތުން ބާރުގަދަ ވާން މަސައްކަތް ކުރަމުންނެވެ.\nއަސްކަރީ ގޮތުން އެމެރިކާ ފަހަތަށްލުމަށް ރަޝިއާއިން ކުރަމުންދާ މަސައްކަތަށް އަލަަށް މިއިތުރުވި ބޮޅުގެ ސަބަބުން އަނެއްކާވެސް ދެގައުމުގެ ގުޅުން އިތުރަށް ގޯސްވެގެން ދާނެކަމަށް ބެލެވެއެވެ.\nމާޗް 2, 2018 00:39\nރަޝިޔާއަކަށް ދުވަހަކުވެސް އެމެރިކާއަށްވުރެ ކުރިއެއް ނޭރޭނެ. މިކަން އެނގޭނެ ވަގުތުގަ ތަންދޮރު އެނގޭ ބައެއް އުޅޭނަމަ. އެމެރިކާގެ މިސައިލަކުން ވަކި ރަޝިޔާވެސް ސަލާމަތެއް ނުވާނެ. ސޯ އިޓްސް ކޯލްޑް މޭޑް. މިއުޗުއަލް އެޝޯޑް ޑިސްޓްރަކްޝަން. ރަޝިޔާ އަދި ޗައިނާއަކީ ރައްޔިތުން ބޮލަށް ރީފަ ވެރިކަން ކުރަން އުޅޭ ދެގައުމު. މިހެންވެ ސުޕަޕަވަރ އަކަށް ނުވެ އެއޮންނަނީވެސް\nމާޗް 2, 2018 01:10\nއާމް ރޭސް ނެވާރ އެންޑިން އިސްޓޯރީ\nމާޗް 2, 2018 02:55\nތިޔަ މިސައިލްގެ ކޯޑް ނޭމް ބުނެބަލަ.. އެއިރުން ތިޔާ ބެހޭ އިތުރު މައުލޫމާތެއްވެސް ހޯދޭނީ...\nމާޗް 2, 2018 07:34\nޕކސ ތި އުޅެނީ ހަސަދަ ވެރިވެގެން ، ޗައިނާއިކީ ޤައުމް ތަކުގެ ކަންތައްތައް އެ ގައުމަކުން ބޭނުންވާގޮތަށް ކޮށްދޭ ބައެއް ( ރީޕޭމަންޓް ކުޑަކޮށް ލޯންގޓާރމް އިން ދައްކާ ގޮތަށް ) މުޅި އިންފްރާ ސްޓްރަކްޗަރ ބެލެންސް ކޮށްދޭ ބައެއް އެހެންވެ ޤައުމް ތަކުން ޗައިނާއަށް އިތުބާރުކޮށް އިޙްތިރާމް ކުރަންފެށީ ....


National Athletics mubaaraaih: Maazee iyaadhakoh Saaid aai Himna emme molhu athlete innah - vNews.mv\n30 ވަނަ ގައުމީ އެތްލެޓިކްސް ޗެމްޕިއަންޝިޕުގެ އެންމެ މޮޅު އެތުލީޓުން- ފޮޓޯ:- އިމޭޖަސް.އެމްވީ / ފޭސްބުކް - ގްރެފިކްސް:- ވީނިއުސް\nގައުމީ އެތްލެޓިކްސް މުބާރާތް: މާޒީ އިޔާދަކޮށް ސާއިދާއި ހިމްނާ އެންމެ މޮޅު އެތުލީޓުންނަށް\nއައްފާން މުހައްމަދު 21 November 2021, 10:31\n2019 ވަނަ އަހަރުގެ ބޭއްބި ގައުމީ އެތްލެޓިކްސް ޗެމްޕިއަންޝިޕެކޭ އެއްފަދައިން، މިއަހަރު ބޭއްވި 30 ވަނަ ގައުމީ އެތްލެޓިކްސް ޗެމްޕިއަންޝިޕުގެ އެންމެ މޮޅު އެތުލީޓުންގެ މަގާމު، ރާއްޖޭގެ އެންމެ ބާރު ދުވުންތެރިޔާ ހަސަން ސާއިދާއި ޒުވާން އަންހެން ތަރި އައިޝަތު ހިމްނާ ހަސަން ހޯދައިފިއެވެ.\nކޮވިޑްގެ ސަބަބުން 2020 ވަނަ އަހަރު މިމުބާރާތް ބޭއްވިފައި ނުވާއިރު، މިފަހަރު މިމުބާރާތް ފަށާފައިވަނީ މިމަހުގެ 18 ވަނަ ދުވަހުއެވެ. 36 އިވެންޓެއްގައި ޖުމްލަ 219 އެތްލީޓުން ބައިވެރިވި އެތްލެޓިކްސް ޗެމްޕިއަންޝިޕް ކުރިއަށް ގެންގޮސްފައިވަނީ މާފަންނުގައި ހުންނަ، އެކުވެނި ސިންތެޓިކް ދުވާ ޓްރެކުގައެވެ.\nޗެމްޕިއަންޝިޕުގައި ދިވެހި ސިފައިންގެ ކްލަބުން ވާދަކުރި ސާއިދު ވަނީ ހަތަރު ރަން މެޑެއްޔާއި އެއް ލޯ މެޑަލް ހޯދާފައެވެ. އެގޮތުން ސާއިދު ވަނީ މި މުބާރާތުގެ ފިރިހެނުންގެ 100 މީޓަރު، 200 މީޓަރު އަދި 400 މީޓަރު ދުވުމުގެ އިތުރުން ދިވެހި ސިފައިންގެ ކުލަބާއެކު ހަތަރެއް ގުނަ 400 މީޓަރު ދުވުމުން ރަން މެޑަލް ހޯދާފައެވެ. މި މުބާރާތުގައި ސާއިދަށް ލޯ މެޑަލް ލިބުނީ ދިވެހި ސިފައިންގެ ކުލަބު ވާދަކުރި ހަތަރެއް ގުނަ 100 މީޓަރު ދުވުމުންނެވެ.\nދެން މި މުބާރާތުގެ އެންމެ މޮޅު އަންހެން ދުވުންތެރިޔާގެ މަގާމު ހޯދި އުމުރުން 18 އަހަރުގެ ހިމްނާ ވަނީ ހަތަރު ރަން މެޑެއްޔާއި އެއް ރިހި މެޑަލް ހޯދާފައެވެ. އެގޮތުން ހިމްނާ ވަނީ މި މުބާރާތުގެ އަންހެނުންގެ 100 މީޓަރު، 200 މީޓަރު އަދި 400 މީޓަރު ދުވުމުގެ އިތުރުން ކުލަބު ރާވެރިޔާއާއެކު ހަތަރެއް ގުނަ 400 މީޓަރު ދުވުމުން ރަން މެޑަލް ހޯދާފައެވެ. މި މުބާރާތުގައި ހިމްނާއަށް ރިހި މެޑަލް ލިބުނީ ކުލަބު ރާވެރިޔާ ވާދަކުރި ހަތަރެއް ގުނަ 100 މީޓަރު ދުވުމުންނެވެ.\nމީގެ އިތުރުން މި މުބާރާތުގެ ދިގު ދުވުންތަކަށް ބަލާލާއިރު، މުޙައްމަދު ރަޝީދު (މޯޑް) ވަނީ ފިރިހެނުންގެ 5،000 މީޓަރާއި 10،000 މީޓަރު ދުވުމުން ރަން މެޑަލް ހޯދާފައެވެ. ދެން ދިގު ދުވުމުގައި ކުރިއަށްދިޔަ ފިރިހެނުންގެ 800 މީޓަރާއި 1،500 މީޓަރުގެ ރޭހުން ރަން މެޑަލް ހޯދީ ހުސައިން ރިޒާ (ކުޑަ ރިޒާ) އެވެ. އަދި މި މުބާރާތުގެ އަންހެނުންގެ ދިގު ދުވުންތަކުގެ ތިން ރޭސް ކަމަށްވާ 800 މީޓަރު، 1،500 މީޓަރު އަދި 5،000 މީޓަރުގެ ދުވުންވެސް ކާމިޔާބުކޮށްފައިވަނީ އާމިނަތު ޖައިޝާ ޖުނީޒެވެ.\nމި ފަހަރުގެ މުބާރާތުގެވެސް އެންމެ މޮޅު ފިިރިހެން ކުލަބުގެ މަގާމު ހޯދާފައިވަނީ ދިވެހި ސިފައިންގެ ކުލަބެވެ. އެ ޓީމުން އެންމެ ފުރަތަމަ ގައުމީ މުބާރާތުގެ އެންމެ މޮޅު ކުލަބުގެ މަގާމު ހޯދީ 2005 ވަނަ އަހަރުއެވެ. އޭގެ ފަހުން މިހާތަނަށް ބޭއްވި ހުރިހާ މުބާރާތެއްގައިވެސް އެންމެ މޮޅު ފިރިހެން ކުލަބުގެ މަގާމު ހޯދަމުން އަންނަނީ ދިވެހި ސިފައިންގެ ކުލަބުންނެވެ. މީގެ އިތުރުން މި މުބާރާތުގެ އެންމެ މޮޅު އަންހެން ކުލަބުގެ މަގާމު ހޯދީ ޓްރެކް އެންޑް ފީލްޑް އެސޯސިއޭޝަނެވެ.\nއެތުލެޓިކްސް ހަސަން ސާއިދު ކުޅިވަރު އައިޝަތު ހިމްނާ ހަސަން


ކަޅިއެއްލުން – DhiSalafiyyah\n08/03/2012 ޢާންމު ލިޔުން, މުޖުތަމަޢުއަލް އުޚްތު އުންމު ޢަބްދިﷲ\nއިސްލާމްދީނަކީ ރިވެތި އަޚްލާޤްގެ ދީނެވެ. ރަސޫލު ﷲ صلى الله عليه وسلم ވަނީ ރިވެތި އަޚްލާޤުގެ ލާމަސީލު ނަމޫނާއެއް ދައްކަވައިދީފައެވެ. އެކަލޭގެފާނުގެ ސިޔަރަތުގައިވާ ކޮންމެ ޢަމަލަކީ އަދި ކޮންމެ ބަސްފުޅަކީ އެންމެހާ މީސްތަކުންނަށްޓަކައިވާ ދަރުސްތަކެކެވެ. މިގޮތުން ދިރިއުޅުމުގެ އެންމެހާ ކަންކަމުގައިވެސް އެކަލޭގެފާނުވަނީ އަޅުގަނޑުމެންނަށް އިރުޝާދުދެއްވާފައެވެ.\nއެކަލޭގެފާނު ނުހަނު އަހަންމިއްޔަތުކަމެއްދެއްވާ އުނގަންނަވާދެއްވިކަމެއް އަޅުގަނޑެމެންގެ މުޖުތަމަޢުގައި ހަނދާންނެތެމުން ދާކަން ފާހަގެކުރެވެއެވެ. އެއީ ގޯތިގެދޮރުގެ ޙުރުމަތްތެރިކަން ހިފެހެއްޓުމެވެ. ގެތަކަށް ވަނުމުގެ އަދަބާއި ބެހޭ ގޮތުން ﷲ ތަޢާލާ ވަޙީކުރެއްވިއެވެ. ﴿ فَإِن لَّمْ تَجِدُوا فِيهَا أَحَدًا فَلَا تَدْخُلُوهَا حَتَّىٰ يُؤْذَنَ لَكُمْ … ﴾ (سورة النور ٢٨) މާނައީ: “ފަހެ، އެ ގެތަކުން ތިޔަބައިމީހުންނަށް އެކަކުވެސް ނުފެނުނުނަމަ، ތިޔަބައިމީހުންނަށް އިޛުނަ ލިބެންދެން ތިޔަބައިމީހުން އެ ގެތަކަށް ނުވަންނާށެވެ….” އަދިވެސް އެކަލާނގެ ވަޙީކުރެއްވިއެވެ. ﴿ قُل لِّلْمُؤْمِنِينَ يَغُضُّوا مِنْ أَبْصَارِهِمْ وَيَحْفَظُوا فُرُوجَهُمْ ذَٰلِكَ أَزْكَىٰ لَهُمْ إِنَّ اللَّـهَ خَبِيرٌ بِمَا يَصْنَعُونَ (٣٠) وَقُل لِّلْمُؤْمِنَاتِ يَغْضُضْنَ مِنْ أَبْصَارِهِنَّ وَيَحْفَظْنَ فُرُوجَهُنَّ … ﴾ (سورة النور ٣٠ ، ٣١) މާނައީ: ” މުއުމިން ފިރިހެނުންނަށް، އެއުރެންގެ ބެލުންތައް ތިރިކުރުމަށާއި، އެއުރެންގެ ފަރުޖުތައް ރައްކާތެރިކުރުމަށް ކަލޭގެފާނު ވިދާޅުވާށެވެ. އެގޮތް އެއުރެންނަށްޓަކައި، ޠާހިރުކަން ބޮޑެވެ. ހަމަކަށަވަރުން، ﷲ އީ، އެއުރެން ކުރާކަންތައް މޮޅަށް ދެނެވޮޑިގެންވާ ރަސްކަލާނގެއެވެ. އަދި މުއުމިން އަންހެނުންނަށް އެކަނބަލުންގެ ބެލުންތައް ތިރިކުރުމަށާއި، އެކަނބަލުންގެ ފަރުޖުތައް ރައްކާތެރިކުރުމަށް ކަލޭގެފާނު ވިދާޅުވާށެވެ! …” ހުއްދަ ނެތި މީސްމީހުންގެ ގޯތިގެދޮރުގެ ތެރެއަށް ކަޅިއެއްލާ ބެލުމާއި އެތާތެރޭގެ ޙަޤީޤަތްތައް ހޯދުމަށް ފާރަވެރިވުމަކީ އިސްލާމްދީނުގެ ސުލޫކީ މިންގަނޑުން ބޭރުކަމެކެވެ. މުސްލިމުންނަށް ފާރަލާ ޖާސޫސްކުރުމަކީވެސް ހަމަ އެފަދަކަމެކެވެ.\n‘އެގެއެއްގެ އަހުލުވެރިންގެ ހުއްދަނެތި އެގެއެއްގެ ތެރެއަށް ބެލުންވަނީ ނަހީކުރެވިގެންނެވެ. ރަސޫލު ﷲ صلى الله عليه وسلم ޙަދީޘް ކުރެއްވިއެވެ. “… ތިބާގެ ހުއްދަނެތްޙާލުގައި މީހަކު ތިބާގެ ގޭގެތެރެއަށް ބޯދިއްކޮށް ބެލުމުން، ތިބާ އެއްލި ގާކޮޅަކުން އެމީހާގެ ލޯމަތިފެޅުނުނަމަ، ތިބާގެ މައްޗަށް އެކަމުގެ ފާފައެއްނުވެއެވެ.” [أخرجه البخاري / كتاب: الديات / باب: من أخذ حقه… / رقم الحديث: ٦٨٨٨]\nރަސޫލު ﷲ صلى الله عليه وسلم ޙަދީޘް ކުރެއްވިއެވެ. “ބަޔަކުމީހުންގެ ގޯތިތެރެއަށް މީހަކު ހުއްދަ ނެތި ސިއްރުން ބަލަނިކޮށް، ފަހެ (އެއްޗެއް އެއްލާ) އޭނާގެ ލޯމަތިފަޅާލިނަމަވެސް، އެލޮލަށް ލިބުނު ގެއްލުމުގެ ބަދަލު ދިނުމެއްވެސް އަދި ޤިޞާޞް ހިފުމެއްވެސްނެތެވެ.” [أخرجه أبو داود / كتاب: الأدب / باب: في الإستئذان / رقم الحديث: ٥١٧٢ وصححه الألباني في الإرواء ٢٢٢٧]‘1\nމިހަދީޘުން ހިތްވަރުމިދެވެނީ އެފަދައިން ކަންކަންކުރާމީހުންގެ ލޮލަށް ހަމަލާދިނުމަކަމަށް ނޫނެވެ. ނަމަވެސް އެފަދަ ކަންކަންކުރާމީހުންނަށް އެކަމުގެ ނުބައިކަން ބަޔާންކޮށްދީ، އެފަދަ ޙާދިޘާއެއް މެދުވެރިވި ނަމަވެސް އެބެލިމީހާއަށް ލިބޭނޭ ދެރަނިކަމެތިކަން ބަޔާންކޮށްދިނުމެވެ.\n‘މީހަކު ދޮރުކައިރިއަށް އައީ ހުއްދަހޯދުމަށްކަމުގައިވިޔަސް، ދޮރު ހުޅުވުމުންވެސް އެތެރެއަށް ބަލައިގެން ނުވާނެއެވެ. ސަޢުދު ބިން އަބީ ވައްޤާސް رضي الله عنه ވަޑައިގެން ނަބިއްޔާ صلى الله عليه وسلم ގެ ދޮރުކުރިމަތީ ،ދޮރާކުރިމަތިލާ ހުންނެވުމުން ނަބިއްޔާ صلى الله عليه وسلم އެކަލޭގެފާނަށް ޙަދީޘްކުރެއްވިއެވެ. “މިފަރާތުގައި އެހެންނޫނީ އެފަރާތުގައެވެ. (ދޮރާއި ދުރުގަ ހުންނަވާށެވެ.) ފަހެ ހުއްދަ ހޯދަނީ ބެލުމުން ރައްކާތެރިވުމަށެވެ.” [أخرجه أبو داود / كتاب: الأدب / باب: في الإستئذان / رقم الحديث: ٥١٧٤ وصححه الألباني في التعليق الرغيب]‘2\nއަޅުގަނޑުމެންގެ މިކުޑަކުޑަ މުޖުތަމަޢުގައި މިފަދަ ރިވެތި ސިފަތަކަށް ފުރިހަމައަށް ޢަމަލުކުރަން އަވަސްވެގަންނަމާ ހިނގާށެވެ. އަޅުގަނޑުމެންގެ ރާއްޖޭގެ ގެތަށް ފިތިބާރުކޮށް ހުރުމުން މިފަދަ ކަންކަމަށް ރިޢާޔަތްކުރުން ނުހަނު މުހިއްމެވެ. އެއްގެއެއްގެ ބަދިގެއިން އަނެއްގޭގެ ސިޓިންގެ ރޫމް ފެންނަހާކައިރިކައިރީގައި އުޅުމަށް މިއަދު އަޅުގަނޑުމެންނަށް މިވަނީ ޖެހިފައެވެ. ޖެހިގެން ހުރިގޭ ދޮރުފޮތިގަނޑު ކަޝްފުވެފައި ހުރިނަމަވެސް އަދި ދޮރާއި ކުޑަދޮރުހުޅުވިފައި ހުރިނަމަވެސް އަޅުގަނޑުމެން އެގެތަކުގެ އަހުލުވެރީންނަށް އިޙްތިރާމްކޮށް އެބައިމީހުންގެ ޙުރުމަތްތެރިކަމަށް ރައްކާތެރިވާންވާނެއެވެ. ޖާހިލިއްޔަ ޒަމާނުގައި އުޅުން ޢަންތަރާ ބުން ޝައްދާދު އޭ ކިޔުނު މީހަކު ކިޔާއުޅުނު ޅެންބައިތެއްގައިވެއެވެ.\nوَأَغُضُّ طَرْفَيَّ مَا بَدَتْ لِيْ جَارَتِي . . . حَتَّى يُوَارِيْ جَارَتِيْ مَأْوَاهَا 3\nމާނައީ: “އަދި އަހަރެންގެ އަންހެން އަވަށްޓެރިޔާ ފާޅުވުމުން އަހަރެން ދެލޯމަރަމެވެ. އެއީ އޭނާ އޭނާގެ ގޯތިތެރެ ނިވާކޮށްފުމަށް ދާންދެނެވެ.”\nއެހެންކަމުން އަޅުގަނޑުމެންނީ މުސްލިމުންކަމުގައި ވީހިނދު އިސްލާމީ ރިވެތި އަޚްލާޤު އުނގެނި، އަޅުގަނޑުމެންގެ ދަރިން އެގޮތުގެ މަތިން ތަރުބިއްޔަތުކުރުމަކީ އެންމެހާ ބެލެނިވެރިންގެ މައްޗަށް އޮތް ވާޖިބެކެވެ.\n  އިންވިޓޭޝަން ޓު އިސްލާމް އިން ޗާޕްކޮށްފައިވާ (އެޑްވައިސް އޮން އެސްޓެބްލިޝިން އެން އިސްލާމިކް ހޯމް…) އެފޮތުން ނަގާފައި


Vazeefa Ah Edhunutha 8 Aharu Fahun Vazeefa Nulibeyne Kamah Bunefi - Vaguthu\nވަޒީފާއަށް އެދި ވަޒީފާ ނުލިބުމަކީ ކޮންމެ މީހަކަށް ވެސް އެތައް ފަހަރެއްގެ މަތިން ކުރިމަތިވާނެ ކަމެކެވެ. އެއީ ކޮންމެ މީހަކަށް ވެސް ވަރަށް އާދައިގެ ކަމެކެވެ.\nނަމަވެސް ވަޒީފާއަށް އެދި ހުށަހަޅާތާ އެތައް އަހަރެއް ފަހުން ވަޒީފާ ނުލިބޭނެ ކަމުގެ ލިޔުން ލިބުމަކީ ގަބޫލު ކުރަން ދަތިކަމެއް ނަމަވެސް މިއީ އަންހެނަކަށް ދިމާވި ކަމެކެވެ.\nޒޯއެ ޖޯންސަންސް ނަމަކަށް ކިޔާ އަންހެނަކު އިންސްޓަގުރާމުގައި ހިއްސާކޮށްފައިވާ ޕޯސްޓެއްގައި ވަނީ 2013 ވަނަ އަހަރު ވަޒީފާއަށް އެދިފައިވާ ލިޔުންކޮޅާއި މި އަހަރުގެ އޮކްޓޫބަރު މަހުގެ 14 ވަނަ ދުވަހު އެއަށް ލިބިފައިވާ ޖަވާބުގެ ސްކްރީން ޝޮޓެއް ހިއްސާ ކޮށްފައެވެ.\nވަޒީފާގެ ފުރުސަތެއް އޮތްނަމަ އެކަން އަންގައިދިނުމަށް އެދި ފޮނުވާފައިވާ މި މެއިލްގެ ޖަވާބުގައި ފުރުސަތަކަށް އެދިފައި ވާތީ ޝުކުރު އަދާކުރުމަށް ފަހު އެއްވެސް ޝައުގެއް ނެތްކަމަށް ވެސް ބުނެފައިވެއެވެ.\nމި ޕޯސްޓު ހިއްސާކޮށް ޒޯއެ ބުނެފައިވަނީ މިއީ މަޖާ ކަމެއް ކަމަށާއި 2013 ވަނަ އަހަރު ހުށަހެޅި މި ފުރުސަތު މިހާރު ބޭނުމެއް ވެސް ނެތް ކަމަށެވެ. އޭނާގެ ނަސީބުގައި ހުރި ކަމެއް ވާނެ ކަމަށާއި އެކަންތައްތައްދާ ގޮތާއި މެދު ވަރަށް ހިތްހަމަޖެހޭ ކަމަށް ވެސް ބުނެފައިވެއެވެ.\nއުމުރުން 39 އަހަރުގެ ޒޯއެ އަކީ މިހާރު އޭނާގެ އަމިއްލަ މަސައްކަތުން ސްކިން ކެއަރ ޕްރޮޑަކްޓްގެ ވިޔަފާރިއެއް ހިންގާ މީހެކެވެ. އެހެންކަމުން 2013 ވަނަ އަހަރު ވަޒީފާއަށް އެދުނު ފުރުސަތު ނުލިބުނު ނަމަވެސް އެކަމަށް އެެއްވެސް ޝައުގެއް ނެތް ކަމަށް ޒޯއެ ބުނެފައިިވެއެވެ.\nއެހާ ގިނަ އަހަރު ފަހުން އެ މެއިލްއަށް ޖަވާބުދޭންވީ ސަބަބެއް ނޭގޭ ކަމަށް ވެސް ޒޯއެ ބުނެފައިވެއެވެ.\nއޮކްޓޯބަރ 20, 2021 21:28\nރާއްޖޭގެ ރައީސް އޮފީހަށް މި އަހަރު ކުރީކޮޅު ސިޓީ ލީ މީހަކަށްވެސް ތިކަހަލަ ގޮތަކަށް ލަސްތަަކެއް ކޮށްފައި، މިހާރު ތިކަން ނިމިއްޖެޔޭ ކިޔާފަ ޖަވާބު ދިން. މީގެ ކުރިން ރައީސް އޮފީހަކީ މަސް ދެމަސް ފަހުން ސިޓީއަށް ޖަވާބުދޭ ތަނެއް ނޫން. އެކަމަކު މި ފަހަރު...


Handanovic ah aniyaave Milan derby gai nukulheveyne\nހޭންޑޯނަވިކަށް އަނިޔާވެ މިލާން ޑާބީގައި ނުކުޅެވޭނެ\nއިންޓަ މިލާންގެ ކީޕަރު ސަމިއާ ހޭންޑޯނަވިކްގެ އިނގިޔެއް ރެނދުލައި، ކުރިއަށް އޮތް މިލާން ޑާބީގައި ނުކުޅެވޭނެކަން ކަށަވަރު ވެއްޖެ އެވެ.\nސްލޮވޭނިއާގެ ގައުމީ ޓީމުގެ ކީޕަރުގެ އިނގިލީގައި ރެނދުލީ މިދިޔަ އާދިއްތަ ދުވަހު އުޑިނޭޒީ އާ ދެކޮޅަށް ކުޅުނު މެޗަށް ފަރިތަކުރަމުން ދަނިކޮށެވެ. އޭނާ އަށް އަނިޔާވުމުން އުޑިނޭޒީ މެޗުގައި ފުރުސަތު ދިނީ ޑެނިއަލޭ ޕެޑޭލީއަށެވެ. އެމެޗަކީ ޕެޑޭލީ، 34 އިޓާލިއަން ލީގްގައި ކުޅުނު ފުރަތަމަ މެޗެވެ.\nހޭންޑޯނަވިކްއަށް އަލުން ކުޅުމުގެ ތެރެއަށް އާދެވޭނީ ކިތައް ދުވަސް ފަހުން ކަމެއް އިންޓައިން ހާމަ ކޮށްފައެއް ނުވެ އެވެ. އެ ކުލަބުން ނެރުނު ބަޔާނުގައި ބުނެފައި ވާތުގެ ކުޑަވައި އިނގިއްޔަށް ލިބުނު އަނިޔާ ދެނެގަތުމަށް އެކްސްރޭ ހަދާފައިވާ ކަމަށެވެ. އަދި އޭނާގެ އަނިޔާ ކޮންމެ ދުވަހަކު ރިވިއު ކުރަމުން ދާނެ ކަމަށް އިންޓައިން ބުނެ އެވެ.\nއިންޓަ އާއި އެސީ މިލާންގެ ކުރިމަތިލުމަކީ ޒަމާނުންސުރެ މުޅި ދުނިޔޭގައިވެސް މަޝްހޫރު ކުރިމަތިލުމެކެވެ. މިލާންގެ މެޗަށް ފަހު އިންޓަ އާއި އޭސީ މިލާނަށްވެސް އޮތީ އަނެއްކާވެސް އޮތީ ވަރުގަދަ ކުރިމަތިލުމެކެވެ. އެއީ އިޓާލިއަން ކަޕްގެ ސެމީ ފައިނަލު މެޗުތަކެވެ. ސެމީ ފައިނަލުގައި ނަޕޯލީއާ ދެކޮޅަށެވެ. މިލާން ނުކުންނާނީ ޔުވެންޓަސް އާ ދެކޮޅަށެވެ.


Menchestar sitee balikoh thaavaluge enme kureegai livapool hamajehilaifi\nމެންޗެސްޓަރ ސިޓީ ބަލިކޮށް ތާވަލުގެ އެންމެ ކުރީގައި ލިވަޕޫލް ހަމަޖެހިލައިފި\nމެންޗެސްޓަރ ސިޓީ 3-2 އިން ބަލިކުރުމަށްފަހު ތާވަލުގެ އެންމެ ކުރީގައި ލިވަޕޫލް ހަމަޖެހިލައިފި އެވެ.\nލީގުގައި ރޭ ޖެހިޖެހިގެން 10 ވަނަ މެޗުން މޮޅުވެ އެކުލަބުގެ އާ ރިކޯޑެއް ހެދި ލިވަޕޫލުން ރޭގެ ފުރަތަމަ ގޯލު ޖެހީ މެޗުގެ6ވަނަ މިނެޓްގައި ރަހީމް ސްޓާލިން އެވެ. އަދި އޭގެ 20 މިނެޓް ފަހުން މި ސީޒަނުގައި އެންމެ ގިނަ ގޯލު ކާމިޔާބު ކޮށްފައިވާ ޑިފެންޑަރ މާޓިން ސްކާޓެލް ވަނީ ސްޓީވަން ޖެރާޑް ނެގި ކޯނަރެއް ބޮލުން ޖަހާ ވައްދާލައި އިތުރު ގޯލެއް ކާމިޔާބު ކޮށްދީފަ އެވެ. ސްކާޓެލް ވަނީ މި ސީޒަނުގައި7ގޯލު ކާމިޔާބު ކޮށްފަ އެވެ.\nދެވަނަ ހާފު ފެށުމާ އެކު ފެނިގެން ދިޔައީ ސިޓީ އިން މެޗު ކޮންޓްރޯލު ކުރަމުން ދިޔަ ތަނެވެ. އެގޮތުން 57 ވަނަ މިނެޓްގައި ޑޭވިޑް ސިލްވާ ވަނީ ގޯލެއް ކާމިޔާބުކޮށް ނަތީޖާގެ ފަރަގު ކުޑަކޮށްފަ އެވެ. އަދި އޭގެ5މިނެޓް ފަހުން ލިވަޕޫލްގެ ގުލެން ޖޯންސަން އަތުން ބައިކޮޅަށް ލަނޑެއްވަދެ މެޗުގެ ނަތީޖާ ހަމަހަމަވި އެވެ. ނަމަވެސް 78 ވަނަ މިނެޓްގައި ސިޓީގެ ކެޕްޓަން ކޮމްޕާނީ އަށް ރަނގަޅަށް ބޯޅަ ސާފުނުކޮށްލެވުމުގެ ފައިދާ ލިވަޕޫލްގެ ހުނަރުވެރި މިޑްފީލްޑަރ ކޯޓީނިއޯ ނަގާ މެޗްގެ ނަތީޖާ 3-2 އަށް ބަދަލު ކޮށްލި އެވެ.\nމި މެޗުގެ އިތުރު ވަގުތުގައި ލިވަޕޫލުގެ ހެންޑަސަން ސިޓީގެ ނަސްރީ އަށް ކުރި ނުރައްކާތެރި ފައުލްއަކާ ގުޅިގެން ވަނީ ރަތް ކާޑު ދައްކާފަ އެވެ.\nރޭ ސްވެންސީ އަދި ޗެލްސީ ކުޅުނު މެޗުގައި މެޗުގެ 15 ވަނަ މިނެޓްގައި ސްވެންސީގެ ޑިފެންޑަރ ޗިކޯ އަށް ރަތްކާޑު ދެއްކުމާ ގުޅިގެން މެޗުގެ ބޮޑުބައި 10 މީހުންނާ އެކު ކުޅެމުން ދިޔަ ސްވެންސީގެ މައްޗަށް ޗެލްސީ އިން ވަނީ 1-0 އިން ކުރި ހޯދާފަ އެވެ. މި ގޯލު އެޓީމަށް ކާމިޔާބު ކޮށްދިނީ ޑެމްބާ ބާ އެވެ. މި މޮޅާއެކު 75 ޕޮއިންޓާއެކު ޗެލްސީ މިހާރު އޮތީ ތާވަލުގެ ދެވަނައިގަ އެވެ. ލީގުގައި ބާކީ4މެޗް އޮތްއިރު ލިވަޕޫލް އެއްވަނާގައި އޮތީ 77 ޕޮއިންޓާ އެކު އެވެ.\nރޭ ޝެފީލްޑް ޔުނައިޓެޑް 5-3 އިން ބަލިކޮށް ހަލްސިޓީ ވަނީ އިނގިރޭސި އެފް އޭ ކަޕްގެ ފައިނަލަށް ދަތުރު ކޮށްފަ އެވެ. މޭ 17 ވަނަ ދުވަހު ކުޅުމަށް ހަމަޖެހިފައިވާ މި މުބާރާތުގެ ފައިނަލްގައި ހަލްސިޓީއާ ދެކޮޅަށް ނުކުންނާނީ އާސެނަލް އެވެ.\nރޭ ލަ ލީގާގައި އެތުލެޓިކޯ މެޑްރިޑް 2-0 އިން ގެޓަފޭ އަތުން މޮޅުވެ ތާވަލުގެ 1 ވަނަ ދެމެހެއްޓިއިރު އެ ޓީމުގެ މުހިއްމު ފޯވާޑު ޑިއޭގޯ ކޯސްޓާވަނީ ދެވަނަ ލަނޑު ޖެހުމުގެ ތެރޭގައި އިންޖަރީ ވެފައެވެ. ގޯލުގެ ދަނޑީގައި ޑިއޭގޯ ކޯސްޓާގެ ކަށިމަތި ޖެހި ފަޅައިގެން ދިއުމުގެ ސަބަބުން ޗެމްޕިއަންސް ލީގު ގެ ސެމީ ފައިނަލަށް ފިޓްވާނެ ކަމާމެދު ވަނީ ސުވާލު އުފެދިފަ އެވެ.